Resort hadhan dhookuri Innafushi hihkaakah nufashaa, emasaikaiy vanee madujahsaafai: Tourism Ministry\nރިސޯޓު ހަދަން ދޫކުރި އިންނަފުށި ހިއްކާކަށް ނުފަށާ، މަސައްކަތް ވަނީ މަޑުޖައްސާފައި\nބ. އިންނަފުށިީ ގައި ރިސޯޓު ތަރައްގީ ކުރުމަށް ދޫކޮށްފައި އޮންނަތާ އަހަރަކަށް ވުރެ ގިނަ ދުވަސްވެފައިވާއިރު ރިސޯޓު ތަރައްގީ ކުރަން އެތަން އަދި ހިއްކާފައި ނުވާ ކަމަށާއި މިހާރު އެމަސައްކަތް ހުއްޓުވާފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nތިމާވެށީގެ ގޮތުން ހާއްސަ ސިފަތަކެއް ލިބިފައިވާ ބ. އަތޮޅަކީ ބަޔޯސްފިޔާ ރިޒާވް އެކެވެ. އެހެންވެ ތިމާވެށި ހަލާކުކޮށް އެތަނުގައި ރިސޯޓު ތަރައްގީ ކުރުމާއި ދެކޮޅަށް ގިނަ ބަޔަކު އަޑު އުފުލަމުން ދަނިކޮށް މިއަދު ޓޫރިޒަމް މިނިސްޓްރީން ބޭއްވި ނޫސްވެރިންގެ ބައްދަލުވުމެއްގައި އަލީ ވަހީދު ވިދާޅުވީ، އެރަށުގައި ރިސޯޓު ތަރައްގީ ކުރުމުގެ އަމަލީ މަސައްކަތް އަދި ނުފަށާ ކަމަށެވެ.\nއެރަށުގައި ރިސޯޓު ތަރައްގީ ކުރަން ރައީސް އަބްދުﷲ ޔާމީނުގެ ސަރުކާރުން، 2017 ވަނަ އަހަރުގެ އޮގަސްޓު ހަތެއްގައި ދޫކޮށްފައި ވަނީ ސީމާކް ޕްރައިވެޓް ލިމިޓެޑަށެވެ. އެގޮތުން އެރަށުގެ ކޮންސްޓްރަކްޝަން ޕީރިއަޑު މިއަހަރުގެ އޮގަސްޓު ހަތެއްގައި ހަމަވާއިރު އެމުއްދަތު އިތުރުކޮށްދޭން އެދުނު ނަމަވެސް މުއްދަތު އިތުރު ނުކޮށްދޭން ނިންމާފައިވާ ކަމަށް އަލީ ވަހީދު ވިދާޅުވި އެވެ.\nމިނިސްޓަރު ވިދާޅުވީ، މަސައްކަތް މަޑު ޖައްސާލުމަށް ފަހު އެކަމަށް ސަރުކާރުން ހައްލު ހޯއްދަވައި ދެއްވާނެ ކަމަށާއި އެއްވެސް މީހަކު މަގު މަތި ނުކުރާނެ ކަމަށެވެ. އަދި ވިދާޅުވީ، އެގޮތަށް މަޑު ޖައްސާލުމަށް އަންގާ އެންގުމުގައި ގެއްލޭ މުއްދަތު އިތުރަށް ދޭނެ ކަމަށެވެ.\nއިންނަފުށި ކުއްޔަށް ދޫކޮށްފައިވާ ކުންފުނިން އެރަށުގެ އިކުއިޒިޝަން ކޮސްޓުގެ ގޮތުގައި މީރާ އަށް 1.4 މިލިއަން ރުފިޔާ މިހާރު ދައްކާފައިވާކަން ފާހަގަކުރައްވާ މިނިސްޓަރު ވިދާޅުވީ، އެއީ އެމްއެމްޕީއާރުސީއާ ގުޅުން ހުރި ރަށެއް ނޫން ކަމަށާއި އެރަށް ދޫކުރެވިފައި ވަނީ ޕްރޮޕޯސަލް ހުށަހެޅުމާއި ބެހޭ ގަވައިދުގެ ދަށުން ކަމަށެވެ.\nމިނިސްޓަރު ވަނީ ތިމާވެއްޓަށް ގެއްލުންވާނެ ގޮތަކަށް އެއްވެސް ޕްރޮޖެކްޓެއް ކުރިއަށް ނުގެންދާނެ ކަމަށާއި އަދި ކުރީ ސަރުކާރުން އެފަދަ ގޮތަކަށް ޕްރޮޖެކްޓެއް ކުރިއަށް ގެންދަން ހަވާލުކޮށްފައިވާ ނަމަ އެކަން ވެސް ހުއްޓުވާނެ ކަމަށް ވިދާޅުވެފަ އެވެ.\nޔުނެސްކޯ ބަޔޮސްފިއާ ރިޒާވް ސަރަހައްދަކީ ހިމާޔަތް ކުރެވިފައިވާ ސަރަހައްދަކަށް ވާއިރު އިންނަފުށި އޮންނަނީ އެސަރައްދުގަ އެވެ. ރާއްޖޭގައި އޮތް އެންމެ ތަފާތު އެއް އަތޮޅުގެ ގޮތުގައި އެ އަތޮޅު ސިފަ ކުރައްވާ މިނިސްޓަރު ވިދާޅުވީ އެ ސަރަހައްދު ރާއްޖޭގެ ނެޗުރަލް ރިޒާވެއްގެ ގޮތުގައި ބޭއްވުމަށް މަސައްކަތް ކުރާ ކަމަށެވެ.\nޓޫރިޒަމް މިނިސްޓްރީ ބ. އަތޮޅު ބިން ހިއްކުން ތިމާވެށި


SunOnline:2lakka ah vure gina dollar hoadhan mega maldives govaigen amilla kunfunyakun court ah\nދެލައްކައަށް ވުރެ ގިނަ ޑޮލަރު ހޯދަން މެގަމޯލްޑިވްސް ގޮވައިގެން އަމިއްލަ ކުންފުންޏަކުން ކޯޓަށް\nފާތިމަތު ސައީދު 28 Feb 2018, 17:02\nމެގަ މޯލްޑިވްސްއިން ދައްކަން ޖެހި ނުދައްކާ އޮތް ދެލައްކައަށް ވުރެ ގިނަ ޑޮލަރު ހޯދަން އަމިއްލަ ކުންފުންޏަކުން ސިވިލް ކޯޓަށް މައްސަލަ ހުށަހަޅައިފި އެވެ.\nމެގަ މޯލްޑިވްސްގެ ދަތުރުތައް ވަގުތީ ގޮތުން ހުއްޓާލާފައިވަނީ މިދިއަ އަހަރުގެ މެއި މަހުގެ އެއްވަނަ ދުވަހު އެވެ.\nމެގަ މޯލްޑިވްސް ހިންގި އިރު އެ ކުންފުނީގެ ޑިލޭ ފަސިންޖަރުންނަށް ހިދުމަތްތައް ދީފައިވަނީ އެމެކްސްލައިން ޓްރެވަލްސް ޕްރައިވެޓް ލިމިޓެޑުންނެވެ. އަދި ކުންފުނީގެ ބައެއް މުވައްޒަފުން ކުއްޔަށް ބަހައްޓާފައިވަނީ ސަނީ ސުއިޓް މޯލްޑިވްސް ޕްރައިވެޓް ލިމިޓެޑުން ހިންގާ ގެސްޓް ހައުސްއެއްގަ އެވެ. އެ ދެ ކުންފުނިން ދީފައިވާ ހިދުމަތްތަކަށް ޖުމްލަ 226،000 އެމެރިކާ ޑޮލަރު ދައްކަން ޖެހި ނުދައްކާ މައްސަލަ އެ ދެ ކުންފުނީގެ ފަރާތުން ވަނީ ސިވިލް ކޯޓަށް ހުށަހަޅާފަ އެވެ.\nއެ ދެ ކުންފުނީގެ އެމްޑީ އިބްރާހިމް މޫސާ 'ސަން' އަށް ވިދާޅުވީ އެ ފައިސާ އަކީ އެމްކްސްލައިން ޕްރައިވެޓް ލިމިޓެޑަށް މެގަ މޯލްޑިވްއިން ދައްކަން ޖެހޭ 192،000 ޑޮލަރާއި ސަނީ ސުއިޓް މޯލްޑިވްސް ޕްރައިވެޓް ލިމިޓެޑަށް ދައްކަން ޖެހޭ 34،000 ޑޮލަރު ކަމަށެވެ.\nސިވިލް ކޯޓަށް ހުށަހެޅި މައްސަލައާ ގުޅިގެން މެގަ މޯލްޑިވްސްއަށް ކޯޓަށް ހާޒިރުވާން އެންގުމުން ދެފަހަަރު ޗިޓު ފޮނުވައިގެން ހާޒިރު ނުވި ކަމަށް އިބްރާހިމް ވިދާޅުވި އެވެ. އަދި ރަތް ޗިޓު ފޮނުވުމުން ހާޒިރުވެ އިތުރު ވަގުތު ބޭނުންވާ ކަމަށް މެގަ މޯލްޑިވްސްގެ ފަރާތުން ބުނެފައިވާ ކަމަށް އިބްރާހިމް ވިދާޅުވި އެވެ.\nމެގަ މޯލްޑިވްސް އަލުން ފަށާ ވާހަކަތަކެއް ވެސް ދެކެވުނެވެ. ނަމަވެސް ފަށާފައެއް ނުވެ އެވެ.\nއެމެރިކާގެ ކުންފުންޏަކާއި ރާއްޖޭގެ އަމިއްލަ ފަރާތަކުން ގުޅިގެން އުފެއްދި މެގަ މޯލްޑިވްސް އެއާލައިންސްގެ އޮޕަރޭޝަންތައް ފެށީ 2010 ވަނަ އަހަރު އެވެ. މެގަ މޯލްޑިވްސްގެ ހިދުމަތްތައް ހުއްޓާލީ މާލީ ދަތިކަން ކުރިމަތިވެގެންނެވެ.


John Terry football in retire koffi\nޖޯން ޓެރީ ފުޓުބޯޅައިން ރިޓަޔަރކޮށްފި\nއޭނާގެ ކެރިއަރުގެ އެންމެ އަހަރެއް ފިޔަވައި އެހެން ހުރިހާ ދުވަހެއް ހޭދަކުރީ ޗެލްސީގައި\nކ. މާލެ | 8 އޮކްޓޯބަރ 2018 | ހޯމަ 22:00 | 2,413\nޖޯން ޓެރީ ޗެލްސީ ޖަރޒީގައި - ގޯލް.ކޮމް\nއިންގްލެންޑްގެ ޤައުމީ ޓީމާއި ޗެލްސީގެ ކުރީގެ ކެޕްޓަން ޖޯން ޓެރީ ފުޓުބޯޅައިން ރިޓަޔަރ ކުރިކަން އިއުލާންކޮށްފިއެވެ.\nއުމުރުން 37 އަހަރުގެ ތެރީ އިންސްޓްގްރާމްގައި ކޮށްފައިވާ ޕޯސްޓެއްގައިވަނީ 23 އަހަރުގެ ކެރިއަރަކަށްފަހު މިއީ ފުޓުބޯޅައިން ރިޓަޔަރކުރުމަށް އެންމެ ރަނގަޅު ދަނޑިވަޅުކަމަށް ދެކޭކަމަށެވެ.\n20 އަހަރަށްވުރެ ގިނަ ދުވަހު ޗެލްސީއަށް ކުޅުމަށްފަހު ޓެރީ ވަނީ 2017 ވަނަ އަހަރު އެސްޓަން ވިލާއަށް އެއް އަހަރު ދުވަހުގެ ކޮންޓްރެކްޓެއްގައި ބަދަލުވެފައެވެ. އަދި ކޮންޓްރެކްޓް ހަމަވުމުން މިދިޔަ ހޫނު މޫސުމުން ފެށިގެން ޓެރީ ހުންނަނީ ކްލަބަކާއި ނުގުޅިއެވެ. އެހެން ނަމަވެސް ރަޝިޔާގެ ސްޕާޓަކް މޮސްކޯއަށް ބަދަލުވުމަށް ޓެރީއަށް ފުރުސަތު ލިބުނެވެ. އެޓީމުގެ މެޑިކަލް ހެދިނަމަވެސް ޓެރީ ނިންމީ ސްޕާޓަކްއާއި ނުގުޅުމަށެވެ.\nޓެރީ ކުޅުނު އެންމެ ފަހުގެ ޕްރޮފެޝަނަލް މެޗަކީ ނިމިދިޔަ ސީޒަންގައި އެސްޓަން ވިލާއާއި ފުލަމް ކުޅުނު މެޗެވެ. އެމެޗުން އެސްޓަން ވިލާ ބަލިވީ 1 -0އިންނެވެ.\nޓެރީ ވަނީ ޗެލްސީގައި ހުރެގެން ޕްރިމިއަރ ލީގް5ފަހަރު، އެފްއޭ ކަޕް5ފަހަރު އަދި ޔޫރަޕިއަން ޗެމްޕިއަންސް ލީގް 1 ފަހަރު ހޯދާފައެވެ. މެދުތެރެއިން ފަހަތަށް ކުޅެމުން އައި ޓެރީ ވަނީ ލީގު ކަޕް5ފަހަރު އަދި ޔޫރޮޕާ ލީގު އެއް ފަހަރު ހޯދާފައެވެ. އޭނާއަކީ އެކްލަބުގައި ހުރެގެން އެންމެ ގިނަ ތަށި ކާމިޔާބުކުރި ކުޅުންތެރިޔާއެވެ. އޭނާ ވަނީ ޗެލްސީއަށް 700 އަށްވުރެ ގިނަ މެޗު ކުޅެފައެވެ.\nއުމުރުން 14 އަހަރުގައި ޗެލްސީއާއި ގުޅުމަކީ ހަޔާތުގައި ނިންމި އެންމެ މުހިއްމު އަދި އެންމެ ބޮޑު ނިންމުންކަމަށް ޓެރީ ބުންޏެވެ. އަދި އެޓީމާއި ޓީމުގެ ސަޕޯޓަރުންނަކީ އޭނާއަށް ކިހާ މުހިއްމު ބައެއްކަން ބުނެދޭން ދަތިކަމަށް ޓެރީގެ ވަދާޢީ މެސެޖުގައި ވަނީ ބުނެފައެވެ.\nއިހަވަންދޫ ބަނދަރު ތަރައްގީކުރުމުގެ މަޝްރޫއު އާއެކު ރައްޔިތުން އެދޭފަދަ ބަދަލުތަކެއް ފެންނާނެ: ކައުންސިލް\nގދ. ތިނަދޫގައި ގާއިމްކުރާ ކޮވިޑް ފެސިލިޓީގެ މަސައްކަތް ބާރު ސްޕީޑްގައި ކުރިއަށްދޭ\nކޮވިޑް-19އާ ގުޅިގެން ފްލެޓުތަކުގެ ކުލި އަނެއްކާ ވެސް އިތުރު ތިން މަހަށް ފަސް ކޮށްދީފި\nފަޤީރުންނާއި މިސްކީނުންގެ ދަފްތަރަށް ޝަކުވާ ހުށަހެޅުމުގެ މުއްދަތު އިތުރުކޮށްފި


ވާހަކަ : އަތަމަނަ ހުރާގެ ޝަކުވާ\nއަތަމަނަ ހުރާގެ ޝަކުވާ\n13 އޭޕްރިލް 2021 | އަންގާރަ 09:56\nނެތުމުގެ ތެރޭން އުފެދިގެން، އަނދިރީގެ ތެރޭން އަލިކަމުގެ ތެރެއަށް ނުކުމެވުނު ހިނދު މިފެންނަ އަޖައިބުކަމުގެ ބޮޑުކަމާއެވެ. ބުނާތީ އަހަމެވެ. މިބިމުގެ ޙަޔާތަށް ފެށުނުތާ އަށްސަތޭކަ މިލިޔަން އަހަރަށްވުރެ ގިނަ ވެދާނެއެވެ. ކުރިއެރުމުގެ ޤާނޫނުގައިވާ ގޮތުގެމަތީން އެންމެ ކުދި ފަނިފަކުސައިން ފެށިގެން ހަފާކެއުމަށް ބާރުގަދަ ގުނަވަންތައް ލިބިފައިވާ ސޫފިތައް ކަނޑާއި އެއްގަމުގައިވެއެވެ. ކުރީން އުފެދުނު ސޫފިތަކާއި، ފަހުގެ މަޚުލޫޤުންކުރެ ބަލިކޮންމެ އެއްޗަކަށް އެއަށްވުރެ ގަދަ ކޮންމެ ސޫތްޕެއް ބާރު ހިންގާނެއެވެ.\nއާއެކެވެ! ކަންވެގެން ދިޔައީވެސް ހަމަ އެހެންނެވެ. އަހަންނަށް މިފެންނަނީ އަޖައިބު ދުނިޔެއެކެވެ. މާސިންގާ ކަނޑުން ފުރަތަމަ އަހަރެން ދެކެންފެށީ ފިރުޢައުނު މުދަލާއި، ހުހިވައް އަދި މޮލަސްކާއި މިކަހަލަ އެއްޗިއްސެވެ. މިތަކެތީގެ ފަހަތުން މައިކަށިލީ ކުދިބޮޑު އެކިސިފައިގެ ސޫފިތައް އަންނާތީ ފެނުނެވެ. މިޒަމާންތަކުގައި އަހަރެން ވަނީ ކަނޑު އަޑީގައެވެ. އޭގެ ފަހުން އަލިކަމުގެ ތެރޭގައި ހަރުފަތަކާއި މަންމަލި ޖަނަވާރުތައް ފެނިގެންފިއެވެ. ދިރުން އުފެދުނު މިމަޚުލޫޤުން ކުރެ ޖިސްމާނީ ހަތިޔާރާއި ބޯތޮށިގަނޑު ލިބިފައިވާ އެއްޗެހި މިވާ ހޫނާއި ފިނީގެ އަސަރުތައް އިޙުސާސްކުރާލެއް ކުޑަކަމަށް ފެނުނެވެ.\nބުނަންހެއްޔެވެ؟ ދެން މިޙައިވާނު ތަކުންގެ ބައިވަރުގަނޑެއް މަގޭ ބުރަކަށިމައްޗަށް އަރައިގަތެވެ. ޙައިވާނާތާއި ނަބާތާތު އަދި ޖަމާދާތުގެ ތަންމައްޗަކަށް އަހަރެން ހަދައިފިއެވެ. މިފެނުނުހާ މަޚުލޫޤުންގެ ތެރެއިން އެންމެ ބޮޑު އަޖައިބަކީ ދެން މިއައި އިންސާނުންނެވެ. އެމީހުން އައީ ދައުވާއަކާއިގެންނެވެ. ޖެހިލުމެއްނެތި އެބުނަނީ، ވަނިވިހާތް ވާހާ އެއްޗެއްގެ ވެރިންނަކީ އެމީހުންކަމަށެވެ. އަދި ކީއްހެއްޔެވެ! އެމީހުންގެ ވެރިންނަކީވެސް އެމީހުންނޯލައެވެ. އަދި ބުނެއެވެ! އެންމެ ގަދަ މީހަކީ ދިރިއުޅުމޭ މިކިޔާ ހަނގުރާމައިގައި އެފަހަރަކަށް އެންމެގަދަ ބާރެއް ކާމިޔާބުކުރި މީހެކެވެ.\nވިސްނާށެވެ! އިންސާނުން އައިސް އަހަރެންގެ ބުރަކަށިމައްޗަށް އެރުމާއެކު ހަމަހިމޭން ކަމުގެ ދުވަސްތައް ހިނގައްޖެއެވެ. އެމީހުން ހިތައްއެރި ކޮންމެ ގޮތަކަށް އުޅެން ފަށައިފިއެވެ. ބޭރިއާއި، ކަހަނބާއި، ޅެލާ، މިހެންގޮސް އެމީހުންގެ ކަށިތަކަށްވުރެ އެތައްބައެއް ބާރުގަދަ އަދި ވަރުހެސަ ޖަނަވާރުތައްވެސް މިރަށުން ފައްސައިނަގައިލިއެވެ. ބިންހިމަ ގަހުން ފެށިގެން ނިކަބިލީއްސަށް ގަސްތައްވެސް ކޮށާ އުކާލާ ބިން އަލިކުރަނީއެވެ. ރަށްތައް އުފެދިގެން އައި ހިލަ ދަމޫގަނޑުން ފެންމައްޗަށް ހިކިފައިވާ އާނު ބިންތައް އެމީހުން ބޭނުންގޮތަކަށް ތަޅާ ކޮށައި ހެދުމުގައި، ދޭހާ އަތްވާއި ފިނީގައި އެއްވެސް ދާ ފަރާއެއް ނެތި އަހަރެން އޮންނަން ޖައްސައިފިއެވެ.\nކަނޑާއި އެއްގަމުގައި ދަރިމައިވެ، ވިހާބޮޑުވެ، ދިރިއުޅުނު ޖަނަވާރުތައް އަހަރެންގެ ބަނޑުދޮށުން ނުކުމެގެން ފަޅުތެރޭން ފުންވެގެން ކަނޑު ތެރެއަށް ގޮސް އޮބާލައިފިއެވެ. "ގަހާ ވެލާނަލަ ކުލަރީތި ވާގޮތުން" ހެދިފައިވާ ބަގީޗާތައް ހިކި ސަހަރާއަކަށް ބަދަލުވަމުންދާތީ، މިދިޔަހާ ޒަމާންތަކުގައި އެކަނިވެރިކަން ފިލުވައިދިން މިއުޒިކީ ދޫނިތަކާއި ކުލަ ރީތި ކޮކާތައް "ވަހާދުވާރަހަލާމީރު މާތަކާއި" އެކު އަބަދަށްޓަކައި މިވަޒަން ދޫކޮށްލައިފިއެވެ. މިބިމުގައި އިންސާން ހަށިފޮޅާލާ ކޮންމެފަހަރަކު، ސޫފިތަކާއި ގަސްގަހާގެހީގެ އެތަކެއް ދަރިކޮޅެއް އުވި ހުސްވެގެން އެބަދެއެވެ.\nއަހާށެވެ! ޤަރުނުތަކެއް ހިނގަމުން އަދިވެސް އެއްދުވަހަކު ގޮވާލި އަޑު އިވުނެވެ. ފިރިވިކަރާގައި (ޔޫރަޕްގައި) ޞިނާޢީ އިންޤިލާބެއް އަތުވެއްޖެޔޯލައެވެ! ދެނަކާ ދެނެއްނެތެވެ! ހުޅަނގުން އިރުމައްޗަށް މިއައި ދުވަހަކު ނުދެކޭ ބާރު އޮޔާއި، ގަދަރުދައިގެ ނަތީޖާއަކަށްވީ، މަގޭ ބުރަކަށި މަތީގައި މީސްގަނޑުގެ އުނދަގޫ އެއްހާސް ގުނަ ބޮޑުވުމެވެ. މޭސްތިރިކަމުގެ ސިކުނޑީގައި ރޭވިގެން ބުއްދީގެ ބާރުން ނެރުނު ޙިކްމަތްތަކަކުން އަތްފައިގެ ޙަރަކާތް މުޅިން ލުއިކޮށްލައިގެން އެމީހުންގެ ބޭނުންތައް ފުއްދާނެ ގޮތް ހޯދިއެވެ. ރޭގަނޑުގެ އަނދިރިކަމުގެ ތެރެއަށް ދުވާލުގެ އަލިކަން ވައްދައިފިއެވެ. ކަނޑުގެ ލޮނުން ފެން ނެރެފިއެވެ. އެކަތައާއި ހިލަ މަށިގަނޑެކޭ އެއްފަދައިން ބޭނުންގޮތަކަށް މޮޑެ މަދު ސިކުންތުކޮޅެއްގެ ތެރޭގައި ބޭނުން ސިފައެއް އެބަފެނެއެވެ. ދިރިއުޅުމުގެ ބޭނުންތައް ފުއްދުމުގައި ރެއާއި ދުވާލުގެ ވަގުތު ނޭވާއެއްލާހާ ހިނދުކޮޅަކަށް ހަދައިފި ކަހަލައެވެ.\nއަތަމަނަހުރާގެ ޝަކުވާއަކީ، މިގޮނޑު ދޮށަށް ލަގުވާތެލާއި، އުކާލާ ޖަސްތާއި ދަގަނޑުގެ ސާމާނުތައް ފަޅުތެރޭގައި ރޯކަން ހުރެގެން ހެދެމުންދާ މުރަކަތަކާއި ގައުތައް މަރަމުން ދާތީ ކުރާ ޝަކުވާ އެވެ. އަދި މިކަމުން މަސްމަހާމެހީގެ ކާނާ ހުސްވެ ވިހަ އަސަރުތައް ފެތުރިގެން މިތާ ދިރިތިބިހާ އެއްޗެއް ނައްތާލާތީއެވެ. ކުޅަދުންވަންތަކަމުގެ މިޙަޔާތު މުޅިން ނެތިދާނީ ހެއްޔެވެ؟ ދަގަނޑުގެ ބޮޑެތި މެޝިންތަކާއި، ސަވާރީން އަދި އިމާރާތްކުރުމުގެ ހިލައާއި ދަގަނޑުން މަގޭބުރަކަށިމަތި އަންބާރީ އަރުވަމުންގޮސް މިބިމުގެ ސަތުޙަފުރި، އަދި މައްޗަށް ހުސްތަން އޮތުމުން އުޑާވާހަކަ ގޮވާ ހިސާބަށް އަރުވާއިރު އަޑީގައި މަގޭފައި ވިދިފައިވަނީ، ކިހިނެއްތޯ ބަލާލީމު ހެއްޔެވެ؟އަދި މިއަށްވުރެވެސް ބޮޑު ނުރައްކަލަކީ މި ކުޑަކުޑަ ރަށަކީ ތުލުން 29. 73 (އުއްތަރަ) ޢަރުޝުން 12 04 (ފޫރުއްބަ) ގައިވާ އަތަމަނަ ހުރައެވެ. މީސްތަކުންގެ ދިރިއުޅުން ބާއްޖަވެރިކުރުމުގައި، މިހުރިހާ މަޚްލޫގުން ދިރިތިބުމަށް ބޭނުންވާ ވަޔާއި ފެން ވިހަވެގެން މިދަނީއެވެ. ދެން ހަދާނީ ކިހިނެއް ހެއްޔެއެވެ؟!


ލަހޫ·9ނޮވެމްބަރ 2020\n2021 ވަނަ އަހަރު ނިމޭއިރު ރާއްޖޭގެ ދަރަނި 82.8 ބިލިއަން ރުފިޔާއަށް އަރާނެ ކަމަށާއި މިއީ ޖީޑީޕީގެ ނިސްބަތުން 124.8 އިންސައްތަ ކަމަށް ފިނޭންސް މިނިސްޓަރ އިބްރާހީމް އަމީރު ވިދާޅުވެއްޖެއެވެ.\nއަންނަ އަހަރަށް ލަފާކޮށް ބަޖެޓު ރައްޔިތުންގެ މަޖިލީހަށް ހުށަހަޅުއްވަމުން ފިނޭންސް މިނިސްޓަރު އިބްރާހިމް އަމީރު ވިދާޅުވީ ކޮވިޑް-19 އާއި ގުޅިގެން ރާއްޖޭގެ އިގްތިޞާދު ވަރަށް ބޮޑަށް ދަށަށް ގޮސްފައިވާކަމަށެވެ. މިގޮތުން މި ކަމުގެ އަސަރު ރާއްޖޭގެ ހުރިހާ ސިނާއަތަކަށް ކޮށްފައިވާކަމަށެވެ. އަދި ފަތުރުވެރިން ރާއްޖެ ޒިޔާރަތްކުރާ މިންވަރު މި އަހަރު 65 އިންސައްތަ ދަށަށް ދާނެ ކަމަށާއި އެއާއެކު ފަތުރުވެރިކަމުގެ ދާއިރާ 68 އިންސައްތަ ދަށަށް ދާނެކަމަށް ބެލެވޭ ކަމަށް މިނިސްޓަރ ވިދާޅުވި އެވެ. އަދި އިމާރާތްކުރުމުގެ ދާއިރާއަށްވެސް ވަނީ 11 އިންސައްތައިގެ ދަށްވުމެއް އައިސްފައި ކަމަށް މިނިސްޓަރ ވިދާޅުވި އެވެ.\n“މި ވަގުތު އިގްތިސާދުގައި އެންމެ މުހިއްމު ރޯލެއް ކުޅެވޭނީ ސަރުކާރަށް، ފިސްކަލް ޕޮލިސީގެ ތެރެއިން. އިގްތިސާދީ ކުރިއެރުން އަވަސްކޮށް، މި އަޑިގަނޑުން އަރައިގަތުމަށް ކުރަންޖެހޭ ކޮންމެ ކަމެއް ސަރުކާރުން ކުރާނެ. ނަމަވެސް އިޤްތިސާދު މެނޭޖްކުރުމަށްޓަކައި މި ވަގުތު ދޭން އޮތް ފަރުވާގެ ސައިޑް އިފެކްޓަކީ ދަރަނި މައްޗަށް ދިއުން.” އަމީރު ވިދާޅުވިއެވެ.\nމިނިސްޓަރު އަމީރު އިތުރަށް ވިދާޅުވީ، މި ވަގުތު ދަރަނި މައްޗަށް ދިޔަ ނަމަވެސް، މެދުރާސްތާގައި ދަރަނި ކުޑަކުރެވޭނެ ކަމަށާއި މެދުރާސްތާގައި ދަރަނި ‘ސަސްޓެއިނަބަލް’ މަގަށް ގެންނަން، ޖީޑީޕީ އިތުރުކުރަންޖެހޭ ކަމަށެވެ. އަދި ޖީޑީޕީ މިހާރު ދަށަށްދާ ދިޔުން ހުއްޓުމަކަށް ގެނެސް، 2021 ވަނައަހަރު ‘ގްރޯތް ޕާތް’ އަކަށް ދާންޖެހޭ ކަމަށްވެސް މިނިސްޓަރު ފާހަގަ ކުރެއްވިއެވެ.\nމިއަދު 59 މީހުން ޕޮޒިޓިވް ވެއްޖެ\n“2021 ވަނައަހަރު ބަޖެޓުގެ އަމާޒަކީ މިއީ. ސަރުކާރުގެ އަމާޒަކީ ނޮމިނަލް ޖީ.ޑީ.ޕީ ކުރިއަރާ މިންވަރު ދަރަނި މައްޗަށް ދާ މިންވަރަށްވުރެ މަތީގައި ބެހެއްޓުން.” އަމީރު ވިދާޅުވިއެވެ.\nނަމަވެސް ކޮވިޑްއާއި ހެދި އަންދާޒާކުރި ގޮތާއި ޚިލާފަށް ޖީޑީޕީ 29.3 އިންސައްތަ އިން ދަށްވެ، އާމްދަނީ ދަށްވުމާއި ގުޅިގެން އިތުރު ދަރަނި ނަގަންޖެހުމުން، އުފެއްދުންތެރިކަމުގެ ނިސްބަތުން ދަރަނީގެ މިންވަރު މިވަނީ އިތުރުވެފައިކަން މިނިސްޓަރު ވަނީ ފާހަގަ ކުރައްވާފައެވެ.


Covid-19: China Ge Raees Xi Ge Inzaaru: Dhevana Raalheh Araafaane - Vaguthu\nޗައިނާގެ ރައީސް ޝީގެ އިންޒާރު: ދެ ވަނަ ރާޅެއް އަރާފާނެ\nޗައިނާގެ ރައީސް ޝީ ޖިންޕިން.\nކޮވިޑް-19 އާ ގުޅިގެން ދެ ވަނަ ރާޅެއް ޗައިނާ އަށް އަރާފާނެ ކަމުގެ އިންޒާރު އެ ގައުމުގެ ރައީސް ޝީ ޖިންޕިން ދެއްވައިފިއެވެ.\nމިދިޔަ އަހަރުގެ ޑިސެމްބަރު މަހު ޗައިނާގެ ވޫހާންގައި ފެތުރެން ފެށި ނޮވެލްކޮރޯނާ ވައިރަސް ނުވަތަ ކޮވިޑް-19 އެ ގައުމުގައި ކޮންޓްރޯލްކޮށްފައިވީ ނަމަވެސް، ދުނިޔޭގެ ގިނަ ގައުމުތަކުގައި މި ބަލި ވަރަށް ހަލުވިކަމާ އެކު ދަނީ ފެތުރެމުންނެވެ. އޭގެތެރޭގައި އެމެރިކާ، ސްޕެއިން، އިޓަލީ، ޖަރުމަނު، ބެލްޖިއަމް، އިނގިރޭސި ވިލާތް، އިރާން ފަދަ ގައުމުތައް ހިމެނެއެވެ. ކޮންމެ ދުވަހަކު ވެސް އެތައް ހާސް ބަޔަކު، މި ބަލީގައި މަރުވާ އިރު، އެތައް ސަތޭކަ ބަޔަކަށް މި ބަލި ދަނީ ޖެހެމުންނެވެ.\nޗައިނާގައި މި ބަލި ކޮންޓްރޯލްކޮށްފައިވީ ނަމަވެސް، އަނެއްކާ ވެސް ޗައިނާގައި ވަނީ ބަލީގެ ނުރައްކާ ބޮޑުވެފައެވެ. އެ ގައުމުގައި އިއްޔެ އެކަނި ވެސް 63 މީހެއްގެ ގައިން ބަލި ފެނުނު އިރު، އޭގެތެރެއިން 61 މީހުންނަކީ އެހެން ގައުމުތަކުގައި އުޅެފައި، އެނބުރި ޗައިނާ އަށް އައި ބައެއް ކަމަށްވެއެވެ.\nޗައިނާގެ ކޮމިއުނިސްޓް ޕާޓީގެ ވެރިންނާ އެކު، ބޭއްވި ބައްދަލުވުމެއްގައި ޝީ ވިދާޅުވީ ކޮވިޑް-19 އާ ގުޅިގެން އިގްތިސާދީ ގޮތުން ބޮޑެތި ގޮންޖެހުންތަކާ ކުރިމަތިވެފައިވާ ކަމަށެވެ. އަދި މި ބަލި އަނެއްކާ ވެސް ހަލުވިކަމާ އެކު ފެތުރިދާނެ ކަމުގެ ބިރު ވަރަށް ބޮޑަށް ހީވެފައިވާ ކަމަށް ޝީ ވިދާޅުވިއެވެ.\nޝީ އެގޮތަށް ވިދާޅުވި އިރު، ޗައިނާގައި ކޮވިޑް-19 ފެތުރުން ވަނީ ވަރަށް ބޮޑަށް ކޮންޓްރޯލްކޮށްފައެވެ. މީގެ ކުރިން އެ ބަލި ޖެހޭ މީހުންގެ އަދަދާ އަޅާ ބަލާ އިރު، މިހާރު އެ ބަލި ޖެހޭ މީހުންގެ އަދަދު ނިސްބަތުން ވަރަށް މަދެވެ. މީގެކުރިން އެތައް ސަތޭކަ ބަޔަކު ކޮންމެ ދުވަހަކު ވެސް ބަލި ޖެހިގެން މަރުވެފައެވެ. އެ ބަލި އެންމެ ވަރުގަދަ އަށް ފެތުރުނު ވޫހާ ސިޓީ މީގެކުރިން ލޮކްޑައުންކޮށްފައި އޮތަސް، ޗައިނާ ސަރުކާރުން ވަނީ ލޮކްޑައުން ނިމުމަކަށް ގެނެސް، އެ ސިޓީ އާންމު ހާލަތަކަށް ގެނެސްފައެވެ.\n"(ބައްޔާ ގުޅިގެން) އާ އުނދަގޫތަކަކާއި ގޮންޖެހުންތަކެއް ޗައިނާ އިން ކުރާ މަސައްކަތަށް ވަނީ ކުރިމަތިވެފައި. އެއީ އިގްތިސާދަށާއި އިޖުތިމާއީ ކުރިއެރުމަށް އައި ކަމެއް،" ޝީ ވިދާޅުވިއެވެ.\nޝީ ވަނީ ކޮވިޑް-19 އިތުރަށް ފެތުރުނަ ނުދިނުމަށްޓަކައި ކަމާބެހޭ ފަރާތްތަކުން ވަރުގަދަ ފިޔަވަޅުތަކެއް އެޅުމަށް އަންގަވައިފައެވެ.\nޗައިނާގައި މި ބަލި ޖެހުނު މީހުންގެ އަދަދު ވަނީ 81,000 އަށް ވުރެ މައްޗަށް އަރައިފައެވެ. އެ ގައުމުން މި ބަލީގައި މަރުވީ 3000 އަށް ވުރެ ގިނަ މީހުންނެވެ. ބަލި ޖެހިގެން އެ ގައުމުން 77،000 އަށް ވުރެ ގިނަ މީހުން ރަނގަޅުވި އިރު، މިވަގުތު އެ ގައުމުގައި ފަރުވާ ދެނީ 1،160 މީހަކަށެވެ. އޭގެ ތެރެއިން 176 މީހެއްގެ ހާލު ސީރިއަސްއެވެ.\nއޭޕްރީލް 9, 2020 12:21\n2ވަނަ ރާޅު ކީ އްކުރަން އެ އްލަ އްކަ ރާޅުވެސް އަރާނެ ތިމީހުންތަ އް ތިގޮތަ އް ފެންނަހާ އެ އްޗެ އް ކަ އިގެން އުޅެންޏާ. އަދިވެސް އިސްލާޙުވާކަށް ނުވޭދޯ??\nއޭޕްރީލް 9, 2020 13:10\nއެމެރިކާނުން ހަމަ ހިލާ ޗައިނާ ދޫނުކުރާނެ ފަސޭއަކޮށް! އެކަމަކު ޗައިނާޔަކީވެސް އަދި ބަޔަކު ކިޔާހާލަވަޔަކަށް ނަށާނެ ބަޔެއްވެސްނޫން!


Raees Yameen aai gulhumakee unmeedhaai tharahgeegai vihalun: Ali Waheed\nޓޫރިޒަމް މިނިސްޓަރު އަލީ ވަހީދު އެމްޑީޕީ ކެމްޕޭން ދަތުރެއްގެ ތެރެއިން.\nރައީސް ޔާމީނާ ގުޅުމަކީ އުންމީދާއި ތަރައްގީގައި ވިހަލުން: އަލީ ވަހީދު\nހޮނިހުރު ދުވަހު ބާއްވާ ރައްޔިތުންގެ މަޖިލީހުގެ އިންތިހާބުގައި ޖުމްހޫރީ ޕާޓީން ރައީސް އަބްދުﷲ ޔާމީނުގެ ޕީޕީއެމް އާއި ޕީއެންސީ އާ ގުޅިގެން ކުރާ މަސައްކަތަކީ، ދިވެހިންގެ އުންމީދާއި ތަރައްގީގައި ވިހަލުން ކަމަށް ޓޫރިޒަމް މިނިސްޓަރު އަލީ ވަހީދު މިއަދު ސިފަކުރައްވައިފި އެވެ.\nޖުމްހޫރީ ޕާޓީގެ ރައީސްގެ މަގާމުގައި ވެސް ހުންނެވި އަލީ ވަހީދު މިއަދު އެމްޑީޕީން ހިންނަވަރުގައި ބޭއްވި ކެމްޕޭން ޖަލްސާއެއްގައި ވިދަޅުވީ، ރައީސް ޔާމީނުގެ ސިޔާސަތަކީ ނާގަ ހަރުފައެއްގެ ސިޔާސަތު ކަމަށާއި، އަނެއްކާ ވެސް ވިހަލާނެ ކަމަށެވެ. އަދި ދެ ވަނަ ފެބްރުއަރީ ހަތެއް ދެކެން ބޭނުން ނުވާ ކަމަށާއި، ބަޣާވާތް ކުރަން އެއްވެސް ފުރުސަތެއް މިބުރު ނުދޭނެ ކަމަށް ވެސް މިނިސްޓަރު ވިދާޅުވި އެވެ.\n"މިއަދު ކޮބައިތޯ އިންސާފެއް. އެމްޑީޕީ ރާއްޖޭގެ އެންމެ ބޮޑު ޕާޓީގެ ގޮތުގައި އޮވެގެން އެމްޑީޕީން އައިސް ކޯލިޝަން ހަދާ، އެމްޑީޕީގަ ގާބިލު މީހުން މަދީކީ ނޫން މިހާރު ވެސް ވަޒީރުންގެ މަޖިލީހަށް ދާކަށް، މަޖިލީހަށް ކުރިމަތިލާކަށް، ސްޓޭޓް މިނިސްޓަރު ކަމަށް ދާކަށް. އެ މީހުންވެސް މަޑުކޮށްލުވާފަ ދެން އެއްކޮށް މަސައްކަތްކުރި އެއަށްވުރެ މާ ކުދި ޕާޓީތަކުގެ މީހުން ލައިގެން ރައީސުލްޖުމްހޫރިއްޔާ ވެރިކަން ކުރަނިކޮށް ހެޔޮނުވާނެ އިނގޭތޯ ރައީސުލްޖުމްހޫރިއްޔާ ގައިގަ ކޮޅުފައިން ޖަހާފަ ގޯނި ހިފައިގެން ދުވި މީހުންނާ، 50 ގުނަ ހަތަރެއް ޖެހި މީހުން ގޮވައިގެން ދާކަށް،" އަލީ ވަހީދު ވިދާޅުވި އެވެ.\nއަލީ ވަހީދު ވިދާޅުވީ ޖުމްހޫރީ ޕާޓީގެ ކައުންސިލްގެ އިންޒާރުގެ މެސެޖުތައް ލިބެމުން އަންނަ ކަމަށާއި މިއަދުން ފެށިގެން އެކަން ހުއްޓާލަން ޖެހޭ ކަމަށެވެ. އޭގެ އިތުރުން ޖުމްހޫރީ ޕާޓީގެ ބައެއް ކެންޑިޑޭޓުންނަށް ރައީސް ސޯލިހުގެ ކެންޑިޑޭޓުންނޭ ބުނުމުގެ ހައްގު މިހާރު ނޯންނާނެ ކަމަށް ވެސް އަލީ ވަހީދު ވިދާޅުވި އެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމް އަށް ވެސް އަލީ ވަހީދު ވަނީ ވަރަށް ބޮޑަށް ފާޑުވިދާޅުވެފަ އެވެ. އެގޮތުން ޕީއެންސީގެ ވަގުތީ ރައީސް އަބްދުއްރަހީމް އަބްދުﷲ މަޖިލީހަށް ހޮވައިގެން ރައީސް ސޯލިހަށް އެހީތެރިވަނީ ކިހިނެއްތޯ ސުވާލު އުފެއްދެވި އެވެ.\nޖޭޕީ އަލީ ވަހީދު ރައީސް ޔާމީން ގާސިމް އިބްރާހިމް


Trump Ge Ehme Gaiy Muvazzaf Vazeefaa In Isthiufaa Dheefi - Vaguthu\nޓްރަމްޕްގެ އެންމެ ގާތް މުވައްޒަފު، ވަޒީފާ އިން އިސްތިއުފާދީފި\nއެމެރިކާގެ ރައީސް ޑޮނަލްޑް ޓްރަމްޕްގެ އެންމެ ގާތް މުވައްޒަފު ކަމަށްވާ ޓްރަމްޕްގެ ޕާސަނަލް އެސިސްޓަންޓް، ވަޒީފާ އިން އިސްތިއުފާ ދިނުމަށްފަހު އޯވަލް އޮފީހުން ނިކުމެވަޑައިގެންފިއެވެ.\nމެޑެލީނާ ވެސްޓާޓް ވަޒީފާ އިން އިސްތިއުފާ ދިނީ އިއްޔެގެ ވަގުތެއްގައެވެ. ރިޕޯޓްތައް ބުނާ ގޮތުގައި މެޑެލީނާ ވަޒީފާ އިން އިސްތިއުފާ ދިނުމުގެ ކުރިން މީޑިއާތަކަށް މައުލޫމާތު ނޭނގޭ ޓްރަމްޕްގެ ބައެއް ބައްދަލުވުންތަކުގެ މައުލޫމާތުތައް ވަނީ ނޫސްވެރިންނާއި ހިއްސާކޮށްފައެވެ. އެބައްދަލުވުންތަކަކީ ޓްރަމްޕް ޗުއްޓީ ހޭދަކުރަމުން ދިޔައިރު ބޭއްވި ބައްދަލުވުންތަކެއް ކަމަށް ވެއެވެ.\nމެޑެލީނާ އަކީ ރިޕަބްލިކަން ނޭޝަނަލް ކޮމެޓީގައި ކުރިން މަސައްކަތް ކުރެއްވި ބޭކަނބަލެކެވެ. އޭނާ 2016 ވަނަ އަހަރު ޓްރަމްޕްގެ ކެމްޕޭންގައި އިސްކޮށް ބައިވެރިވެ ވަޑައިގެންނެވިއެވެ. ކެމްޕޭން ކުރިއަށް ގެންދާނެ ގޮތްތައް ރާވާ، ޓްރަމްޕްގެ ސިޔާސަތުތައް ތައްޔާރު ކުރުމުގައި މެޑެލީނާ މުހިއްމު ދައުރެއް އަދާކުރެއްވިއެވެ.\nޓްރަމްޕްގެ މުހިއްމު މުވައްޒަފަކު، އަމިއްލަފުޅަށް ވަޒީފާ ދޫކޮށްލިއިރު ޓްރަމްޕް ވެރިކަމަށް އައިސް މަގާމުތަކަށް އައްޔަންކުރި މުވައްޒަފުންގެ ތެރެއިން 60 އިންސައްތަ މުވައްޒަފުން ވަނީ ވެރިކަމުގެ ފުރަތަމަ 18 މަސް ދުވަހުގެ ތެރޭގައި ވަޒީފާ ދޫކޮށްލާފައެވެ.\nގިނަ މުވައްޒަފުންތަކެއް ވަޒީފާ އިން އިސްތިއުފާ ދެމުން ގެންދިއުމަކީ ވެރިކަމުގެ އިތުރު ދައުރެއް ކާމިޔާބު ކުރުމަށް މިހާރު ވެސް ކެމްޕޭން ފަށާފައިވާ ޓްރަމްޕަށް ކުރިމަތިވާނެ ވަރަށް ބޮޑު ގޮންޖެހުމެކެވެ. ހާއްސަކޮށް ރިޕަބްލިކަން ޕާޓީގެ ތެރެއިން ޕްރެޝަރާއި ކުރިމަތިލާން ޖެހޭނެ ސަބަބަކަށް މިކަން ވެގެން ދާނެ ކަމަށް އެމެރިކާގެ މީޑިއާތަކުން ބުނެއެވެ.\nއޮގަސްޓް 31, 2019 09:26


Hithuge dhulhaheyo kamah mi kankan kollaa\nމި އަހަރުގެ އެންމެ ހިނގާނެ4ޑައިޓް!\nބަރުދަން ލުއި ކުރަން ތި އުޅޭ ގޮތް އަދި ރަނގަޅެއް ނޫން\nނިދުމުގެ ކުރިން މި އެއްޗެހި ކެއުން ރަނގަޅެއް ނޫން\nދުޅަހެޔޮ ދިރިއުޅުމަކީ ކޮންމެ މީހަކުވެސް ބޭނުން ވާނެކަމެކެވެ. ދުޅަހެޔޮ ސިއްހަތެއްގައި ހުރުމަށް ކުރަންޖެހޭ ގިނަ ކަންތަށް ތަކެއް ވެސް ހުރެއެވެ.\nއެގޮތުން ހަށިގަނޑަށް ފައިދާ ހުރި ކާނާ، ކެއުމުގައި ބޭނުން ކުމާއި ކަސްރަތު ކުރުން ފަދަ ކަންކަން ކޮންމެ ދުވަހެއްގެ ޝެޑިއުލް ގައި ހިމަނަން ޖެހެއެވެ. ހިތުގެ ދުޅަހޮޔޮ ކަމަށް ދިރުޅުމުގެ ބައެއް ކަންކަން ބަދަލު ކޮށްލުންވެސް މުހިންމެވެ. ނޫންނަމަ ބައެއް ކަންކަން ކުރުންވެސް މުހިންމެވެ.\nބަރުދަނަކީ އަބަދުވެސް އެއްވަރެއްގައި ހިފެހެއްޓުމަށް ވަރަށް ބޮޑެތި ކަންތަށްތަކެއްކުރަން ޖެހޭ ކަމެކެވެ. ބައެއް ފަހަރު ބަރުދަން މާ ބޮޑަށް އިތުރު ވުމުން ބޮޑެތި ގެއްލުން ތަކެއް ލިބެއެވެ. ބައެއް ފަހަރު ބަރުދަން އިތުރު ނުވެގެން އުޅެން ޖެހޭފަރުތަށް ވެސް އާދެއެވެ. ހަށިގަނޑުގެ ބަރުދަން އަބަދު އެއްވަރެއްގައި ބެހެއްޓުމަކީ ހިތުގެ ދުޅަހޮޔޮކަމަށް މުހިންމު ކަމެކެވެ.00\nސިނގިރޭޓަކީ އޭގެން އެއްވެސް ފައިދާއެއް ނުލިބޭ، ހުސް ގެއްލުން ލިބޭ އެއްޗެއްކަން އެންމެން ވެސް ދަނެއެވެ. އެހެން ނަމަވެސް ސިނގިރޭޓްގެ އަވައިގާ ޖެހުމުން ހުއްޓާލުމަކީ ގިނަބަޔަކަށް އުނދަގޫ ކަމަކަށްވެސް ވެއެވެ. ނަމަވެސް ސިނގިރޭޓުން ލިބޭ ގެއްލުން އެއީ އެންމެން ދަންނަ ވާހަކައެކެވެ. ހިތުގެ ދުޅަހެޔޮކަމަށް ދުންފަތުގެ އިސްތިއުމާލު ކުރުން ހުއްޓާލަން ޖެހެއެވެ.\nހިތުގެ ދުޅަހެޔޮ ކަމުގެ އިތުރުން، ދުޅަހެޔޮ ސިއްހަތެއްގައި ހުރުމަށް ކަސްރަތަކީ ވަރަށް މުހިންމު ކަމެކެވެ. ގަވައިދުން ކަސްރަތު ކުރުމުގެ ސަބަބުން ތަފާތު ބަލިތަކުން ދުރުހެލިކޮށްދީ ފިޓްކޮށް ހުންނަން އެހީތެރިވެދެއެވެ.\nމަދުވެގެން ކޮންމެ ދުވަހަކުވެސް 8 ގަޑިއިރު ނިދަން ޖެހެއެވެ. ނިދުމަކީ ރަނގަޅު ސިއްހަތެއްގައި ހުރުމަށް މުހިންމު ބައެކެވެ. ނިދި މަދުވުމުން ހަށިގަނޑު ވަރުބަލި ވުމާއި ބޮލުގައި ރިއްސުން ފަދަ ކުދި ބަލިތަކަށް މަގުފަހިވެއެވެ.\nމިކަހަލަ ކުދިކުދި ކަންކަމަކީ ދުޅަހޮޔޮކަމަށް ކުރެވިދާނެ މުހިންމު ކަންކަމެވެ. އަދި މިފަދަ ކުދި ކުދި ކަންކަމުން ކުރާ އަސަރު ވަރަށް ބޮޑެވެ. އެހެން ކަމުން މިކަންކަމަށް ސަމާލުކަން ދިނުން މުހިންމެވެ.


ތިބާ ޙިޔާރުކުރާނީ ކޮން މަގެއް ހެއްޔެވެ؟ — Ihavandhoo.com\nތިބާ ޙިޔާރުކުރާނީ ކޮން މަގެއް ހެއްޔެވެ؟\n9 ޑިސެމްބަރު 20130އިބްރާހިމް ނަޝީދު\nދުނިޔެމަތީގައި އިންސާނަކަށް ލިބޭނެނަމަ އެބާރެއް ވާންޖެހޭނީ ފިރިހެނުންގެ މުށުތެރޭގަ އެވެ. ވާރުތަ މުދަލުން ކުނޑިފުކެއްގެ މިންވަރުވެސް އަންހެނަކަށް ޙައްޤުވެގެނެއް ނުވެއެވެ. އަންހެން ދަރިއެއް ލިބިއްޖެނަމަ އެއްވެސް ރަޙުމެއްނެތި ދިރިހުއްޓާ އެދަރިފުޅު ވަޅުލަންވީ އެވެ. މިއީ އިސްލާމްދީން އައުމުގެ ކުރިން، ޖާހިލިއްޔަ ޒަމާނުގައި އަންހެނުންނަށް ދެވިފައިވާ މަޤާމެވެ. އެކަނބަލުންނަށް ކުރިމަތިލާން ޖެހިފައިވީ އަނިޔާގެ މައްޗަށް އަނިޔާއިން ފުރިފައިވާ އަނދިރިކަމާ އެވެ.\nނަމަވެސް އިސްލާމްދީނުގެ ނޫރުން ދުނިޔެ ދިއްލައިލީ މިއަނިޔާވެރިކަމަށް ގޮންޖަހާލައި އެއަނދިރިކަން ފުހެލަމުންނެވެ. އެންމެ ތުއްތު ކުއްޖާއިން ފެށިގެންގޮސް، ގައިބާރު ދެރަވެ މުސްކުޅި ޙާލުގައިވާ އިންސާނާއާ ހަމައަށް އެމީހެއްގެ ޙައްޤު އެންމެ ފުރިހަމައަށް ހޯދައިދެމުންނެވެ.ވީއިރު އިސްލާމްދީނުގައި ތިބާއަށް ހޯދަދީފައިވާ ޙައްޤަށްވުރެ މަތިވެރި އެހެން ޙައްޤެއް ހޯދައިދެވޭނީ ފަހެ ކާކަށް ހެއްޔެވެ؟ އަޅުގަނޑާއި ތިބާ، އަދި މުޅިކައުނު އުފެއްދެވި ﷲ ސުބުޙާނަހޫ ވަތަޢާލާ އެންމެހައި އިންސާނުންނަށް ދެއްވާފައިވާ ޙައްޤަށް ނޫނެކޭ ބުނެ، އެޙައްޤުތަކަށް ފުރަގަސްދީ މަލާމާތްކުރަމުން އައި ބަޔަކު ގެނެސްދޭނެ، ވަކިން ތާހިރު ޙައްޤެއް އޮންނާނެކަމަށް ތިބާއަށް ޤަބޫލުކުރެވޭ ހެއްޔެވެ؟ އާދޭހެވެ. ޤަބޫލެއް ނުކުރެވެއެވެ!\nއެހެންނަމަވެސް މުސްލިމުންގެ ލެއިން އެބައެއްގެ ކަރުހިއްކުން ފިލުވަމުންދާ ހުޅަނގުގެ އިސްލާމްދީނާ ދުޝްމަނު އަޙުލުވެރިން މިއަދު އަޅުގަނޑުމެންގެ ތެރެއަށް އިންސާނީ ޙައްޤުގެ ތެރެއިން އަންހެނުންގެ ޙައްޤުގެ ވާހަކަ ހަރުއަޑުން ދައްކަން ފަށާފިއެވެ. އިސްލާމްދީނުގައި އަންހެނުންނަށް ދެއްވާފައިވާ ޙައްޤު ނިކަމެތިކޮށްލައި “އައު” ޙައްޤުތަކެއް އަންހެނުންނަށް ގެނެސްދިނުމުގެ ނަމުގައި ވަރުގަދައަށް ވަކާލާތު ކުރަންފަށާފިއެވެ. އެބައި މީހުންނަށްވެސް އެކިޔެނީ ފަހެ ކޮން އެއްޗެއްކަން ނޭނގޭ ޙާލުގައެވެ.\nހުޅަނގުގެ ޖާހިލުން މުސްލިމު އުޙްތާއިންނަށް ހޯދައިދޭން މަސައްކަތްކުރާ ޙައްޤުތަކާމެދު ވިސްނާލީމު ހެއްޔެވެ؟\nފެޝަން ޝޯވ ތަކުގައި ބައިވެރިވުމުގެ ޙައްޤު އގެނެސްދެނީ ހުޅަނގުގެ ފަލްސަފާގެ ތެރެއިންނެވެ. އެމީހުން ޤަބޫލުކުރާ ގޮތުގައި ކޮންމެ އަންހެނަކަށްވެސް އެމީހަކު އެންމެ ބޭނުންވާ ގޮތަކަށް ހެދުން އެޅުމުގެ ޙައްޤު ލިބިގެންވެއެވެ. ފިރިހެނުންނާ ހަމަހަމަވުމަށްޓަކާ ފިރިހެނުންގެ ގަމީހާއި ފަޓުލޫނު ލުމަކީ އަންހެނުންނަށް ލިބިގެންވާ ޙައްޤެއްކަމަށް އެމީހުންދަނީ ވިސްނާދެމުންނެވެ. ނަތީޖާއެއްގެ ގޮތުން އިސްލާމީ ފޭރާން ދޫކޮށް ހުޅަނގުގެ “ބިއްލޫރި” ފޭރާމުން އަދުގެ ބައެއް އަންހެނުން ޒީނަތްތެރިވާން ފަށާފިއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަގެ ޙަދީސްފުޅެއްގެ މާނާގައި ވެއެވެ. “ނަރަކައިގެ އަހްލުވެރިންގެ ތެރެއިން ދެބާވަތެއްގެ ބަޔަކުވެއެވެ. ތިމަން ކަލޭގެފާނު އެދެބައިމީހުން ދެކެވަޑައިނުގަންނަވަމެވެ. އެއީ ގެރީގެ ނިގޫފަދަ ޗާބޫކުތަކުން މީހުންގެ ގައިގާ ނުޙައްޤުން ތަޅާ އަދަބު ދޭ ބަޔަކާއި، ހެދުންލައިގެން އޮރިޔާމުން ތިބޭ އަންހެނުންގެ ބައެކެވެ. އެކަނބަލުންނަކީ ޢިއްފަތްތެރިކަމުގެ ސީދާމަގުން އެއްކިބާކޮށް ލަންބުވާ ބައެކެވެ. އެކަނބަލުންގެ އިސްތަށިގަނޑު ހީވާނީ ޖަމަލު ގޮށްގަނޑު ހެންނެވެ. އެކަނބަލުންނަށް އެއްގޮތަކަށްވެސް ސުވަރުގެއަކަށް ނުވަދެވޭނެއެވެ. އަދި ސުވަރުގޭގެ ވަސްވެސް ނުލިބޭނެއެވެ. އެތާނގެ ވަސް އެވަނީ އެވެނިމިވެނި މޭލުކޮޅަށް ފޯރާފައެވެ.”\nހުޅަނގުގެ މަކުރުވެރިން ދެން އެންމެ ބޮޑަށްކުރާ ދަޢުވާއަކީ ފިރިހެނުންނާ އެއްސަފެއްގައި އަންހެނުނަށް މަސައްކަތްތެރިކަމުގެ ދާއިރާގައި އުޅުމުގެ ޙައްޤު ލިބިގެންވާ ކަމަށްބުނެ ކުރާދަޢުވާ އެވެ. ދެންކަންވީ ގޮތަކީ ފިރިހެނުންނެކޭ އެއްފަދައިން 24 ގަޑިއިރު އަންހެނުން ވަޒީފާގައި “ބިޒީ” ވެ، ފިރިމީހާއާއި ދަރިންނަށް ދެވޭ އަޅާލުން ކުޑަވީއެވެ. ނަތީޖާއެއް ގޮތުން ވަރި ގިނަވެ، މައިން ބަފައިންގެ ފުރިހަމަ ލޯބި ނުލިބި ބޮޑެތިވާ ޒުވާނުން އިތުރުވީއެވެ. މަސްތުވާތަކެތީގެ މަޅީގައި ޖެހި، އެޒުވާނުން މީހުންގެ އަތުން ފޭރެނީ އެވެ. މީހުންގެ ގާގައި ކަޓަރު އަޅައި، ޖެހިލުމެއް ނެތި މީހުންގެ ގަޔަށް ވަޅި ހަރަނީއެވެ. ކުޑަކުއްޖެއް މުސްކުޅިއެއް ބެލުމެއްނެތި ގަދަކަމުން އެމީހުންގެ ކިބައިން ޖިންސީ އެދުންވެރިކަން ފުއްދަނީއެވެ. ޖަނަވާރެއްގެ ކިބައިންވިޔަސް “އޯކޭ ވާނެ” އޭ ބުނަމުންނެވެ.\nހުޅަނގުގެ އަހުލުވެރިން ބޭނުންވި ގޮތަށް ކަންވެ ނިމިއްޖެއެވެ. އަޅުގަނޑުމެންގެ މުޖުތަމަޢު ފަސާދަ ވެއްޖެއެވެ. މިތަނުގައި މިހާރު ނުކުރާ ފާފައެއް ފަހެ ކޮބާހެއްޔެވެ؟ އެންމެ ކުދިކުދި ފާފަތަކުން ފެށިގެން ގޮސް އެންމެ ބޮޑެތި ފާފަތައްވެސް ރޯމާދުވާލު އަޅުގަނޑުމެންގެ ތެރެއިން މިދަނީ ފެންނަމުންނެވެ. މަކަރުވެރިންގެ ތުންފަތްމަތީގައިވަނީ ނުލަފާ ހިނިތުންވުމެކެވެ. އެމީހުންގެ ހިތްތައްވަނީ އުފަލުން ފުރިފައެވެ. އަޅުގަނޑުމެންގެ ހިތްތަކުގައި އުތުރިއަރަމުންދަނީ ބިރުވެރި ކަމެވެ. ނާމާންކަމެވެ. ނުތަނަވަސްކަމެވެ.\nއެހެންކަމުން ހަމަ ބުއްދިއާގެން ވިސްނާލުމުން ދޭހަވަނީ، ހުޅަނގުން ކޮންމެހެން ބޭނުންވަނީ ޙައްޤުތަކެއް ގެނެސްދޭން ނޫންކަމެވެ. އެމީހުން ބޭނުންވަނީ ފަސާދަ ކުރާންކަމެވެ. އެހެނީ މާބާރުވެރި ފަރާތަކުން ގެނެސްދީފައިވާ ޙައްޤުތަކެއްގެ މައްޗަށް އިތުރު މޮޅު ޙައްޤުތަކެއް ކުރިންވެސް ބުނެފައިވާ ފަދައިން އެއްވެސް ބަޔަކަށް ގެނެސްދިނުމަކީ ނުވާނެ ކަމެކެވެ.\nއުޙުތާއެވެ. އިމާންތެރިކަމުން ތިބާގެ ހިތްތައް ފުރާލާށެވެ. ސާބިތުކަމާއެކީ ދީނުގާ ގަދަޔަށް ހިފަހަށްޓާށެވެ. އިސްލާމްދީނުގައި ތިކަނބަލުންވަނީ މާތްކުރައްވާ މަތިވެރި ކުރައްވާފައެވެ. ތިބާ ދާންވީ ތެދުމަގު މިދީނުގައިވަނީ ދައްކަވާ ދެއްވާފައެވެ. ސާފުސީދާ ތެދުމަގު އޮއްވާ، ވޭންދެނިވި އަޒާބާއި ބިރުވެރިކަމުން ފުރިގެންވާ ކަތި މަގެއް ތިބާ ހިނގުމަށްޓަކައި ޙިޔާރު ކުރަނީހެއްޔެވެ؟ ތިޔަހެން ނުހައްދަވާށެވެ! އިސްލާމްދީނުގައި ތިބާއަށް ޙާއްސަކުރެވިފައިވާ މަތިވެރި މަޤާމާމެދު ވިސްނަވާށެވެ.\nއޭ އުޚްތާއެވެ. އަންހެން ދަރިއެއްގެ ހައިޞިއްޔަތުން ތިބާވަނީ އިސްލާމްދީނުގައި މާތް ކުރައްވާފައެވެ. ރަސޫލުﷲ ޞައްލަﷲ ޢލައިހި ވަސައްލަމަގެ ޙަދީސްފުޅެއްގެ މާނާގައި ވެއެވެ. “ދެއަންހެންކުދިން ބާލިޣުވުމަށްދާންދެން ޚަރަދުކޮށް ބަލަހައްޓައިފިމީހާ ގިޔާމަތް ދުވަހުން ވާހުށީތިމަންކަލޭގެފާނާއި މިހާ ހިސާބުގައެވެ. މިހެން ޙަދީޘް ކުރައްވާއެކަލޭގެފާނުގެ އިނގިލިފުޅުތައް ލަންބަވައިލެއްވިއެވެ.”\nމީގެ އިތުރުން ރަސޫލުﷲ ޞައްލަﷲ ޢަލައިހި ވަސައްލަމަގެ އެހެން ޙަދީސްފުޅެއްގެ މާނާގައި ވެއެވެ.\n“ތިން އަންހެންދަރިންލިބި، އެކުދިންގެތަރްބިއްޔަތުގެ ކަންތަކުގައި ކެތްތެރިވެ، އެކުދިންނަށް ކާންދީ، އަންނައުނުހޯދައިދީ ހަދައިފިމީހާ ދަންނާށެވެ. އޭނާގެ އެޢަމަލު ގިޔާމަތް ދުވަހުންނަރަކައިގެ ހުރަހަކަށް ވާހުއްޓެވެ.”\nއެހެންކަމުން އިސްލާމް ދީނުގައިވަނީ އަންހެން ކުއްޖަކު ހެޔޮގޮތުގައި ތަރުބިއްޔަތު ކުރުމަށް ބާރުއެޅުމުގެ ގޮތުން އެކަމަށްޓަކައި ގިނަގުނަ ދަރުމައާއި ސާވަބު ހަމަޖައްސަވާ ދެއްވާފައެވެ.\nއޭ އުޚުތާއެވެ. އަނބިމީހާގެ ހައިޞިއްޔަތުން ތިބާވަނީ އިސްލާމްދީނުގައި މާތް ކުރައްވާފައެވެ. އަދި ތިކަނބަލުންނީ ގޭގެ އޮޅި ކަމުގައި ލެއްވެވިއެވެ. ހަމައެއާއެކު ތިބާއަށް ހެޔޮކޮށް ހިއްތެވުމަށް ތިބާގެ ފިރިމީހާއަށް އަމުރުކުރެވިގެން ވެއެވެ. ރަސޫލުﷲ ޞައްލަﷲ ޢލައިހި ވަސައްލަމަ ޙަދީސް ކުރައްވާފައިވާ ބަސްފުޅެއްގެ މާނާގައި ވެއެވެ. “ތިޔަބައިމީހުންގެ އަނބިންނާއި މެދުގައި ހެޔޮކޮށްހިތުމަށް ވަޞިއްޔަތް ކުރައްވަމެވެ.” އަދިވެސް އެކަލޭގެފާނުގެ އެހެން ޙަދީސްފުޅެއްގެ މާނާގައި ވެއެވެ. “ތިޔަބައިމީހުންގެ ތެރެއިން އެންމެ ހެޔޮ މީހަކީ އަނބީންނަށް ހެޔޮ މީހާއެވެ. ތިމަންކަލޭގެފާނަކީ ތިމަންކަލޭގެފާނުގެއަނބީންނަށް އެންމެ ހެޔޮ މީހާ އެވެ.” މީގެ އިތުރުންވެސް ކީރިތި ޤުރުއާނުގެ މޫރިތިވި އެތައް އާޔަތްތަކެއްގައި އަނބިންނަށް ހެޔޮކޮށް ހިތުމަށާއި އެކަނބަލުންގެ ޙައްޤު ތަކަށް ރައްކާތެރިވުމަށް،7އުޑުގެ މަތިން ﷲ ތަޢާލާވަނީ އަމުރުކުރައްވާފަ އެވެ.\nއޭ އުޚުތާއެވެ. މަންމައެއްގެ ޙައިޞިއްޔަތުން ތިބާ މާތްކުރައްވައިތިބާއަށް ކިޔަމަންތެރިކަން އަދާކޮށް، ހެޔޮކޮށްހިތާ އިހުސާންތެރިވުމަށް ﷲ ވަނީ މީސްތަކުންނަށް އަމުރުކުރައްވާފަ އެވެ. ތިބާގެ ރުހުން ލިބުމަކީ ﷲ ގެ ރުހުން ލިބުމުގެ މަތިވެރި ސަބަބެއް ކަމުގައި ލައްވަވައި ކަމަނާގެ ފައިތަލަދަށުން ސުވަރުގެ ލައްވާފައި އެވަނީ ތިބާއަށް އިސްލާމްދީނުގައި ދެވިފައިވާ މަތިވެރި ދަރަޖައިގެ ސަބަބުންނެވެ.\nއަލްއިސްރާ ސޫރަތުގެ 23 އަދި 24 ވަނަ އާޔަތުގެ މާނާގައި ވަނީ މިފަދައިންނެވެ.\n“އެކަލާނގެއަށްމެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށްހެޔޮކޮށް ހިތުމަށް، ކަލޭގެފާނުގެ ވެރިރަސްކަލާނގެ ކަނޑައަޅުއްވައިއެންގެވިއެވެ. އެ ދެމީހުންކުރެ އެކަކު، ނުވަތަ އެ ދެމީހުން ތިބާގެގާތުގައިތިބެ، މުސްކުޅިކަމާ ހަމަޔަށް ފޯރައްޖެނަމަ، އެދެމީހުންނަށް أُفވެސްނުބުނާށެވެ! (އެބަހީ: ނުރުހުމުގެ ކިތަންމެ ކުޑަ ބަހެއްވިޔަސް ނުބުނާށެވެ!)އަދި އެ ދެމީހުންނަށް، އަޑުލައި ނުހަދާށެވެ! އަދި މާތް ބަހަކުން އެދެމީހުންނަށް ބަސްބުނާށެވެ! އަދި އޯގާވެރިވުމުގެގޮތުން، ނިކަމެތިކަމުގެފިޔަ، ތިބާ އެ ދެމީހުންނަށްޓަކައި ތިރިކޮށްލާށެވެ! އަދި ބުނާށެވެ! އަޅުގެވެރިރަސްކަލާކޯއެވެ! ކުޑަކުއްޖަކު ކަމުގައި މިއަޅާވީދުވަހު، އެދެމީހުންމިއަޅާ ބަލައިބޮޑުކުރި ފަދައިން، އެ ދެމީހުންނަށް ރަޙުމަތް ލައްވައިފާނދޭވެ!”\nމާތް ﷲ ރުއްސުންލެއްވި އަބޫހުރައިރާރަޟިޔަﷲ ޢަންހު ރިވާ ކުރެއްވިޙަދީޘެއްގެ މާނާގައި ވެއެވެ. “ރަސޫލުﷲ ޞައްލަﷲ ޢަލައިހިވަސައްލަމަގެ އަރިހަށް މީހަކު އައިސްދެންނެވިއެވެ. “ﷲ ގެ ރަސޫލާއެވެ.މީސްތަކުންގެ ތެރެއިން ތިމަންނާ އެންމެ ހެޔޮކޮށް ހިތަން ޖެހެނީކާކަށްތޯއެވެ؟” ޙަދީޘްފުޅު ކުރެއްވިއެވެ. “ކަލޭގެ މަންމަ އަށެވެ.” އޭނާދެންނެވިއެވެ. “ދެން ކާކަށްތޯއެވެ؟” ޙަދީޘްފުޅު ކުރެއްވިއެވެ. “ކަލޭގެ މަންމައަށެވެ.” އޭނާ ދެންނެވިއެވެ. “ދެން ކާކަށްތޯއެވެ؟” ޙަދީޘްފުޅު ކުރެއްވިއެވެ. “ކަލޭގެ މަންމަ އަށެވެ.” އޭނާ ދެންނެވިއެވެ. “ދެން ކާކަށްތޯއެވެ؟” ޙަދީޘްފުޅުކުރެއްވިއެވެ. “ކަލޭގެ ބައްޕަ އަށެވެ.”\nއޭ އުޚުތާއެވެ. މިއީ އާދައިގެ ފަރާތެއްގެ ބަސްފުޅުތަކެއް ނޫނެވެ. މިއީ، އެފަރާތަކަށް އަޅުކަންކުރުން އެންމެ ހެޔޮކަންބޮޑު ﷲ ތަޢާލާގެ ވަހީގެ ބަސްފުޅުތަކެވެ. އަދި ނަބީކަން ޙަތިމުކުރެއްވި ރަސޫލާ މުޙައްމަދު ރަސޫލުﷲ ޞައްލަﷲ ޢަލައިހި ވަސައްލަމަގެ ހަދީސްފުޅު ތަކެވެ.\nވީއިރު ތިބާ ޙިޔާރުކުރާނީ ކޮން މަގެއް ހެއްޔެވެ؟ ހަމަކަށަވަރުން ވިސްނާ ފިކުރުކޮށްފި މީހާ ތެދުމަގު ޙިޔާރުކުރާނެއެވެ. އެހެނީ އަލުން ދިރުއްވުމަށްފަހު ތިބާ ކުޅަ ހުރިހާ ޢަމަލެއްގެ ހިސާބުބެލުން ވެއެވެ. އަލުން ދިރުއްވާނީ މަރުވުމަށް ފަހުގައެވެ. އަޅުތަކުންނަށް އޮތީ މަރުވުމުގެ ކުރިން މަރަށް ތައްޔާރުވުމެވެ. ﷲ ހަޟުރަތަށް ދިއުމަށްޓަކައި ދަތުރުހަދައި ތައްޔާރަށް ތިބުމެވެ. ކާމިޔާބާއި ނަސީބު ލިބޭނީ އޭރުންނެވެ.


އައްޑޫ ސިޓީ ފޭދޫގައި އެޅި ފަތާ ޓްރެކްގެ މަސައްކަތް ނިންމާލައިފި އައްޑޫ ސިޓީ ފޭދޫގައި އެޅި ފަތާ ޓްރެކްގެ މަސައްކަތް ނިންމާލައިފި\nއައްޑޫ ސިޓީ ފޭދޫ ފަތާ ޓްރެކްގެ މަސައްކަތް ނިންމާލައިފި\nޔޫތް މިނިސްޓްރީގެ ފަރާތުން އައްޑޫ ސިޓީ ފޭދުގައި އެޅި ފަތާ ޓްރެކް | ފޮޓޯ:ޔޫތް މިނިސްޓްރީ\nރާއްޖޭގެ އެކި ހިސާބުތަކުގައި އަޅަމުންދާ ފަތާ ޓްރެކް ތަކުގެ ތެރެއިން އައްޑޫ ސިޓީ ފޭދޫގައި މިނިސްޓްރީ އޮފް ޔޫތް ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ފަރާތުން ތަރައްޤީކުރި ފަތާ ޓްރެކް ނިންމާ ބޭނުން ކުރަން ފަށައިފިއެވެ.\nފޭދޫގައި ފަތާ ޓްރެކެއް އެޅުމުގެ މަސައްކަތް މިދިޔަ އަހަރުގެ ޖޫން މަހު ޔޫތް މިިނިސްޓްރީން ހަވާލުކޮށްފައިވަނީ މޯލްޑިވްސް ސްވިމިންގ އެސޯސިއޭޝަނާއެވެ. މި މަސައްކަތަށް ދަޢުލަތުގެ ބަޖެޓުން ހަތްލައްކަ ފަސްދޮޅަސް ތިންހާސް ހަތްސަތޭކަ ރުފިިޔާ ވަނީ ހަރަދުކޮށްފައެވެ.\nފޭދޫގައި އެޅި ފަތާ ޓްރެކް ނިމުނުކަން އިޢުލާންކުރަމުން ޔޫތް މިނިސްޓަރ އަޙުމަދު މަޙްލޫފް ކުރެއްވި ޓްވީޓެއްގައި ވިދާޅުވީ، ކޯވިޑް-19 އާ ގުޅިގެން ފޭދޫ ފަތާ ޓްރެކްގެ މަސައްކަތަށް ދިމާވި ހުރަސްތަކަށްފަހު މިހާރު ޓްރެކްގެ މަސައްކަތް އެއްކޮށް ނިންމާލެވުނީތީ އުފާކުރާ ކަމަށެވެ. އަދި މި މަސައްކަތް ކުރިޔަށް ގެންދިޔުމަށް ސްވިމިންގ އެސޯސިއޭޝަނާއި، ފުލުހުންނާއި، ފޭދޫ ދާއިރާގެ މަޖިލިސް މެންބަރު މުޙައްމަދު ނިހާދުގެ އިތުރުން ފޭދޫގެ ޒުވާނުން މިކަން ކުރުމަށް ދިން އެއްބާރުލުމަށް ޝުކުރު އަދާކުރާކަމަށް މަޙްލޫފް ވިދާޅުވިއެވެ.\nޓްވީޓްގައި މަޙްލޫފް އިތުރަށް ވަނީ، ފަތާ ޓްރެކްގެ މަސައްކަތް ލަސްވީތީ އެކަމަށް މަޢާފަށް އެދިފައެވެ. އަދި ކުރިޔަށް ދެން އޮތީ ދަނޑުގެ މަސައްކަތް ކަމަށް މަޙްލޫފް ވިދާޅުވިއެވެ.\nޔޫތް މިނިސްޓްރީގެ ފަރާތުން ދަނީ މިހާރުވެސް ރާއްޖޭގެ އަތޮޅުތަކުގެ އެކި ރަށްރަށުގައި ފަތާ ޓްރެކް އެޅުމުގެ މަސައްކަތް ކުރަމުންނެވެ. އަދި ބައެއް ރަށްތަކުގެ ފަތާ ޓްރެކްތަކުގެ މަސައްކަތްވެސް ވަނީ ނިމިފައެވެ. އެގޮތުން ހދ. ކުޅުދުއްފުށްޓާއި، ހއ. ދިއްދޫއާއި އައްޑޫ ސިޓީ މީދޫގެ ފަތާ ޓްރެކްގެ މަސައްކަތް ވަނީ ނިންމާލާފައެވެ.


Selfie negumuge record Ibu ah, Kaaku nunaganee?!\nމާލެ، 19 އޮކްޓޯބަރު 2018: ރިޔާސީ އިންތިހާބުގެ ކާމިޔާބީ ފާހަގަ ކުރުމުގެ ގޮތުން އިންތިހާބީ ރައީސް އިބްރާހިމް މުހައްމަދު ސޯލިހް (އިބޫ) އާއެކު އެމްޑީޕީހަރުގެ ސަރަހައްދުގައި އުފާ ފާޅުކުރަނީ - މުހައްމަދު އަފްރާހް | އަވަސް\nރާއްޖޭގެ އެންމެ ގިނަ ބަޔަކާއެކު ފޮޓޯ ނެގުމުގެ ރިކޯޑް އޮންނާނީ ކާކުގެ އަތުގައި ހެއްޔެވެ؟ ޖަވާބު ވަރަށް ފަސޭހަ ސުވާލެކެވެ. ދެބަހެއް ނުވެވޭނެ ގޮތުގައި އެއީ އިންތިހާބީ ރައީސް އިބްރާހިމް މުހައްމަދު ސޯލިހު، އިބޫ އެވެ.\nރިޔާސީ އިންތިހާބުގެ ކެމްޕެއިންގައި އިބޫ ވަނީ ރާއްޖޭގައި މީހުން ދިރިއުޅޭ ރަށްތަކުގެ ތެރެއިން މެޖޯރިޓީ ރަށްތަކަށް ވަޑައިގެންފަ އެވެ. ކޮންމެ ރަށަކަށް ވެސް ވަޑައިގެން އެ ރަށުގެ ރައްޔިތުންނާ ބައްދަލުކުރައްވަ އެވެ. އަދި އެކުގައި ވަގުތު ވެސް ހޭދަ ކުރައްވަ އެވެ. ރައްޔިތުން ފޮޓޯ ނެގުމަށް ކިޔު ވެސް ދަމާލަ އެވެ.\nރަށްރަށުގެ އިތުރުން ލަންކާއަށް ވެސް އިބޫ ކެމްޕެއިންގައި ވަޑައިގެންނެވި އެވެ. ލަންކާގައި އިބޫއާއެކު ފޮޓޯ ނޫނީ ސެލްފީ ނަގާލަން ދަމާލި ކިޔު އަދި ވަކިން ދިގެވެ. ކުރީގެ ރައީސް މުހައްމަދު ނަޝީދު ވެސް އިބޫގެ ގާތުގައި ހުންނެވިއިރު އެ ބޭފުޅުންނާއެކު ފޮޓޯ ނަގަން ގާތްގަނޑަކަށް ދޮޅު ގަޑިއިރު މީހުން ކިޔުގައި ތިއްބެވެ.\nކެމްޕެއިންގައި އިބޫ ނަންގަވަން ދަސްކުރެއްވި ސެލްފީ މިހާރު މާ ވަރުގަދައަށް އިބޫ ދަނީ ނަންގަވަމުންނެވެ. އުފާ ފާޅުކުރަން އެއްވާ ކޮންމެ ރައްޔިތަކާއެކު އިބޫ ފޮޓޯއެއް ނޫނީ ސެލްފީއެއް ނަންގަވަ އެވެ. މާލޭގެ ކޮންމެ އަވަށެއްގަ އުފާ ފާޅުކުރުމުގެ ހަރަކާތްތައް ދަނީ ހިންގަމުންނެވެ.\nއިބޫގެ ފަރާތުން މިހާރު ފެންނަ އެންމެ ތަފާތު ކަމަކީ ސެލްފީ ނެންގެވުމުގެ ހުނަރުވެރިކަމެވެ. އިބޫއަކީ މިހާރު ސެލްފީ އެކްސްޕާޓެކޭ ބުނެވިދާނެ އެވެ. ބޮޑެއް ކުޑައެއް ނެތި އެންމެންނާއެކު އިބޫ ސެލްފީ ނަންގަވާލައްވަނީ ވަރަށް ފަރިތަކަމާއެކު އެވެ.\nއޮފީސްތަކާއި މުއައްސަސާތައް އަދި މީޑިއާއަށް ވެސް އިބޫ ޒިޔާރަތް ކުރައްވަމުންދާއިރު ކޮންމެ މީހަކު ވެސް ބަލަނީ އިބޫއާއެކު ސެލްފީއެއް ނެންގެވޭތޯ އެވެ. ކޮންމެ މީހަކު ވެސް ބުނަނީ އެއީ "ޑްރީމެއް" ކަމަށެވެ.\nދެން ވެސް އަހާލާނީ ވަރަށް ފަސޭހަ ސުވާލެކެވެ. ނޫނެކޭ ބުނާނީ ވަރަށް މަދު ބައެއް ކަމަށް ބެލެވެ އެވެ. އިބޫއާއެކު ސެލްފީ ނުނަގަނީ ކާކު ހެއްޔެވެ؟\nކޮންކްރީޓް ތަރައްގީ އެކަނި އޯކޭއެއް ނޫން!


Plastic endhun ehkoh huttaalaanan: Wamco | Mihaaru\nވެމްކޯގެ މުވައްޒަފަކު ގެއަކުން ކުނި ނަގައިގެން ދަނީ--ފޮޓޯ: މިހާރު\nޕްލާސްޓިކް އެންދުން އެއްކޮށް ހުއްޓާލާނަން: ވެމްކޯ\n13 މާޗް 2019 - 15:112comments\nޕްލާސްޓިކް އެންދުން މި އަހަރުގެ ތެރޭގައި އެއްކޮށް ހުއްޓާލައި، އޭގެ ބޭނުން ފުރިހަމަ އަށް ކުރެވޭނެ ގޮތްތައް ހޯދާނެ ކަމަށް ވެމްކޯގެ މެނޭޖިން ޑިރެކްޓަރު އާދަމް މުހައްމަދު ވިދާޅުވެއްޖެ އެވެ.\n"މިހާރު" އަށް ދެއްވި އިންޓަވިއުގައި އޭނާ ވިދާޅުވީ، ޕްލާސްޓިކް އެންދުމަކީ ނުރައްކާތެރި ވިހަ ގޭސްތައް ޖައްވަށްދާ ކަމަށްވާ އިރު މިދިޔަ 20 އަހަރުގެ ތެރޭގައި ވެސް ޕްލާސްޓިކް އެންދުން ރާއްޖޭގައި އޮތް ކަމަށެވެ. މަސައްކަތް ކުރަނީ މި އަހަރުގެ ތެރޭގައި ޕްލާސްޓިކް އެންދުން އެއްކޮށް ހުއްޓާލުމަށް ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވީ، ޕްލާސްޓިކަކީ ނައްތާލުމުގެ ބަދަލުގައި ރީސައިކަލްކުރެވޭނެ އެއްޗެއް ކަމަށެވެ. އެގޮތުން ޕްލާސްޓިކް ބޭނުން ކުރެވޭނެ ގޮތްތައް ދެނެގަނެ އެކަމަށް ބޭނުންވާ ޓެކްނިކަލް ސަޕޯޓް ހޯދުމަށްޓަކައި ބޭރުގެ ފަރާތްތަކާ އެކު މަޝްވާ ކުރަމުން އަންނަ ކަމަށް އާދަމް ވިދާޅުވި އެވެ.\n"މި ކުންފުންޏަކީ، ޕްލާސްޓިކް ބެއިލްކޮށްގެން ބޭރަށް ބޭރުކުރަމުންދިޔަ ކުންފުންޏެއް. ވަކި ކުންފުންޏަކުން އޭރު ޕްލާސްޓިކް ގަތުމަށް އެދުމުން، އެގޮތަށް ނިންމި،" އޭނާ ވިދާޅުވި އެވެ.\nރާއްޖޭން ބޭރުގެ ފަރާތްތަކަށް ވިއްކުމަށްޓަކައި ބޭރަށް ފޮނުވުމުގެ އިތުރުން ރާއްޖޭގައި އެއިން ބޭނުންކުރެވޭ ތަކެތި އުފެއްދުމަކީ ވެސް ކުރެވިދާނެ ކަމެއް ކަމަށް އޭނާ ވިދާޅުވި އެވެ.\n"ޕްލާސްޓިކް ބޭނުން ކޮށްގެން ޓީޝާޓު އުފައްދާ ބަޔަކު، ރާއްޖޭގައި އުކާލާ ޕްލާސްޓިކް ބޭނުން ކޮށްގެން ރާއްޖެ އަށް ހާއްސަ ޕްރޮޑަކްޓެއް އުފެއްދުމަށް ޝައުގުވެރިކަން ވަނީ ފާޅުކޮށް. އެ މީހުންނާ އަޅުގަނޑު ނެގޯޝިއޭޓް ކުރާނަން،" އޭނާ ވިދާޅުވި އެވެ.\nއާދަމް ވިދާޅުވީ، ޕްލާސްޓިކް ފަދަ ބާވަތްތައް ކުނީގެ ގޮތުގައި މަދުކުރެވޭނީ، ހުރިހާ ރައްޔިތުން ހޭލުންތެރިވެގެން ކަމަށާއި އެކަމަށް ދާއިމީ ހައްލުތަކެއް ހޯދަން ޖެހޭ ކަމަށެވެ. ސަރުކާރުން ފަށާފައިވާ އެއްފަހަރު ބޭނުންކޮށް އުކާލާ ޕްލާސްޓިކާ ގުޅޭ ގޮތުން އޭނާ ވިދާޅުވީ، މިކަމުން ވެސް ޕްލާސްޓިކް ބޭނުން ކުރެވޭނެ ވަރު މަދުވާނެ ކަމަށް އުންމީދު ކުރައްވާ ކަމަށެވެ.\nޕްލާސްޓިކް މިހާރު ވެސް ވަކި ކުރެވިގެން، އެ ތަކެތި ބޭނުން ކުރާ ފަރާތްތަކަށް ދޫކުރަމުންދާ ކަމަށާއި ތިމާވެއްޓާ އެންމެ ރައްޓެހި ގޮތަކަށް އެތަކެތި ނައްތާލުމަކީ އެންމެ ބޮޑު އަމާޒު ކަމަށް އޭނާ ވިދާޅުވި އެވެ.\n"ވިލިނގިލީގައި ވެސް ޕްލާސްޓިކް އަމިއްލަ އަށް ހޮވައިގެން ގެންދިޔުމަށް ފުރުސަތު ދީފައި ވާނީ. މާލޭ އޭރިއާގައި ވެސް އަމިއްލަ އަށް ކުނި އުކަން އަންނަ ފަރާތްތަކުން އެ ބޭނުންވާ ފަރާތްތަކަށް ވެސް ދޫކޮށްލަން،" އޭނާ ވިދާޅުވި އެވެ.\nއިތުރު ލިޔުންތައް ކުނި ވޭސްޓް މެނެޖްމެންޓް ޕްލާސްޓިކް ކޮތަޅު ވެމްކޯ\nކުނި ޖަމާކުރާ ސަރަހައްދު ފުރި ބޮޑެތި ދަތިތަކެއް!


SunOnline: Male' magumathi tharutheebuvefai miothy Sticker ves jahaigen: Fuluhun\nމާލޭ މަގުމަތި ތަރުތީބުވެފައި މިއޮތީ ސްޓިކާވެސް ޖަހައިގެން: ފުލުހުން\nމުހައްމަދު މުޒައްޔިން ނާޒިމް 18 Feb 2020, 15:32\nމިއަދު ކޮމިޓީގެ ބައްދަލުވުން: މާލޭ މަގުމަތި ތަރުތީބުވެފައި މިއޮތީ ސްޓިކާވެސް ޖަހައިގެން ކަމަށް ފުލުހުން ބުނޭ --- ސަން ފޮޓޯ\nމާލޭގެ މަގުތައް މިއަދު ތަރުތީބުވެފައި މިއޮތީ، ފުލުހުންގެ މަސައްކަތުން ކަމަށާއި އަދި ސްޓިކާ ވެސް ޖަހައިގެން ކަމަށް ފުލުހުން ބުނެފި އެވެ.\nއެއްގަމު ދަތުރުފަތުރުގެ ގާނޫނަށް އިސްލާހު ގެނައުމުގެ ބިލަށް ހިޔާލު ހޯދުމަށް ފުލުހުން ވަނީ މިއަދު އެ ބިލު ދިރާސާ ކުރާ ރައްޔިތުންގެ މަޖިލީހުގެ ގައުމީ ތައްރައްގީއައި ތަރިގައިގެ ކޮމިޓީއަށް ހާޒިރުކޮށް ސުވާލު ކޮށްފަ އެވެ.\nކޮމިޓީގައި ގެމަނަފުށީ ދާއިރާ މެމްބަރު އަހްމަދު ސައީދު ކުރެއްވި ސުވާލަކަށް ޖަވާބު ދެއްވަމުން ސްޕްރިޑެންޓް އޮފް ޕޮލިސް ހުސައިން ސަމީރު ވިދާޅުވީ، ފުލުހުންގެ ވަސީލަތްތައް މަދުކަމުން މާލޭގެ ހުރިހާ މަގުތަކެއް ނުބެލެހެއްޓޭ ކަމަށާއި ނަމަވެސް އާންމުކޮށް އޮފީސް ސަރައްހަދުތަކާއި ހޮސްޕިޓަލް ފަދަ ތަންތަން ވަރަށް ރަނގަޅަށް ބަލަހައްޓަމުން ދާނެ ކަމަށް ސަމީރު ވިދާޅުވި އެވެ.\n"މާލޭގެ މަގުމަތި މިހާހިސާބަށްވެސް ތަރުތީބު ކުރެވިފައި އޮންނަނީ އަޅުގަނޑުމެން ކުރާ މަސައްކަތުން. ނުވަތަ ސްޓިކާ ޖެހޭތީ ނުވަތަ ޓޯ ކުރެވޭތީ. އެހެން ނޫން ނަމަ މިގޮތަށް ނޯންނާނެ،" ސަމީރު ވިދާޅުވި އެވެ.\nކޮމިޓީ ބައްދަލުވުމުގައި ސަމީރު ވާހަކަ ދައްކަވަނީ ---- ސަން ފޮޓޯ\nސްޓީކާ ޖަހާ މައްސަލައިގައި ފުުހުންނަށް އާންމުންގެ ވަރަށް ބޮޑު ފާޑުކިޔންތައް އަމާޒުވެ އެވެ. ސަމީރު ވިދާޅުވީ، ޕާކިން މައްސަލަތަކަށް ސްޓިކާޖެހުމަކީ ފުރިހަމަ ހައްލެއް ކަމަށް ނުވިޔަސް ސްޓިކާ ޖަހައިގެން ކޮންމެވެސް ވަރަކަށް އެކަމަށް ހައްލެއް ގެނެވޭ ކަމަށް ދެކޭ ކަމަށެވެ.\n"ގައުމެއްގައި އެގައުމެއްގެ ގާނޫނު ތަންފީޒު ކުރާ މިންވަރު ދެނެގަންނަ ލޯގަނޑަކީ މަގުމަތި ތަރުތީބުވެފައި އޮތުން. އެކަމަށްޓަކައި ކުރަން ޖެހޭ ކަންކަން އެބަ ކުރަން. ސްޓީކާވެސް އެބަޖަހަން. ޓޯވެސް އެބަ ކުރަން،"ސަމީރު ވިދާޅުވި އެވެ.\nމިއަދު ބޭއްވި ކޮމިޓީގެ ބައްދަލުވުމުގެ ތެރެއިން --- ސަން ފޮޓޯ\nއެއްގަމު ދަތުރުފަތުރުގެ ގާނޫނަށް އިސްލާހު ގެނައުމުގެ ބިލަށް މިހާރު ވަނީ ގާނޫނާ ހިލާފުވެފެގެން ޖޫރިމަނާ ނުދަައްކާ ފަރާތްތަކާ ދެކޮޅަށް ދައުވާ ކުރުމަށް ހުށަހަޅާފަ އެވެ. ސަމީރު ވިދާޅުވީ، ޓްރެފިކް މައްސަލަތަކުގައި ޖޫރިމަނާ ނުދެއްކުމަކީ ވަރަށް ބޮޑު މައްސަލައަކަށް ވެފައިވާ ކަމަށާއި އެކަމަށް ހައްލެއް ލިބޭ ގޮތަށް ބިލު ފާސްވުމަކީ ފުލުހުން އެދޭ ކަމެއް ކަމަށެވެ. އެގޮތުން ޖޫރިމަނާ ނުދައްކާ ފަރާތްތަކަށް ކޮމިއުނިޓީ ސާވިސްއަށް ދެވޭ ގޮތަށް އޭނާ ހުށަހެޅުއްވި އެވެ. އެހެން ނޫން ނަމަ، ޖުނަހުގެ ތިންވަނަ ދަރަޖައިގެ ކުށަކަށް ހެދުމަށް ފުލުހުން ތާއީދު ކުރާ ކަމަށް އޭނާ ވިދާޅުވި އެވެ. އެއީ، އެއް އަހަރުގެ ޖަލު ހުކުމެކެވެ.\nއޭގެ އިތުރުން ސަމީރު ވަނީ އިތުރު އިސްލާހެއް ވެސް ހުށަހަޅާފަ އެވެ. އެގޮތުން ޖޫރިމަނާ ފައިސާގެ 8-10 ޕަސަންޓު ޓްރެފިކް މައްސަލަތައްކަށް ހައްލު ކުރުމަށް ހަރަދުކުމަށް ގާނޫނުގައި ހިމެނުމަށް އޭނާ ހުށަހެޅުއްވި އެވެ.\nސަރުކާރުގެ ފަރާތުން ރައްޔިތުންގެ މަޖިލީހަށް އެއްގަމު ދަތުރުފަތުރުގެ ގާނޫނަށް އިސްލާހު ގެނައުމުގެ ބިލު ހުށަހެޅުއްވީ ކުޅުދުއްފުށީ އުތުރު ދައިރާ އެމްޑީޕީ މެމްބަރު ޔާސިރު އަބްދުލް ލަތީފެވެ.


Moosun varah goas gadhavayaaieku kanduthah aadhayaa hilaafah gadha Moosun varah goas gadhavayaaieku kanduthah aadhayaa hilaafah gadha\nމޫސުން ވަރަށް ގޯސް ގަދަވަޔާއިއެކު ކަނޑުތައް އާދަޔާ ހިލާފަށް ގަދަ\nމޫސުމް ގޯސްވެ ބ އަތޮޅުން ފެށިގެން މ އަތޮޅާއި ދެމެދުގެ އަތޮޅުތަކަށް ޔެލޯ އެލަރޓް ނެރެފިއެވެ.\nމޫސުމާ ބެހޭ ގައުމީ އިދާާރާއިން ބުނީ މޫސުން އެންމެ ބޮޑަށް ގޯސް ވާނީ މެދުރާއްޖެތެރެއާއި އުތުރުގެ އެކި ހިސާބުތަކަށް ކަމަށެވެ.\nމޫސުން ގޯސްވުމާއި ގުޅިގެން މިއަދުގެ 14:30އާ ހަމައަށް ބ. އަތޮޅުން ފެށިގެން މ.އަތޮޅާ ހަމައަށް ވަނީ ޔެލޯ އެލަރޓް ނެރެފައެވެ. މިވަގުތުތަކުގައި ބޯކޮށް ވާރޭ ވެހުމާއެކު ވައި ގަދަވެ ކަނޑުތައް ވަރަށް ގަދަވާނެކަމަށް މެޓް އޮފީހުން ލަފާކުރެއެވެ.\nމިގަޑިތަކުގައި ގަޑިއަކު 25 މޭލަށް 30 މޭލާ ދެމެދުގެ ބާރުމިނުގައި ވައިޖެހި ވިލާގަނޑުގައި ގަޑިއަކު 50 މޭލަށް ވައިގަދަވާނެކަމަށް މެޓް އޮފީހުން ބުނެއެވެ. އަދި ކަނޑުތައް ވަރަށް ގަދަވާނެ ކަމަށް ލަފާކުރެވޭ ކަމަށް މެޓް އޮފީހުން ބުނެއެވެ.


ޒަޚަމް – 1 – RIKAZStudio\nވާހަކަ ތަރުޖަމާ ލޯބީގެ\n28/08/2017 28/08/2017 އަޙްމަދު ރަޝީދު ޝަމީމާ ޔަޙްޔާ, ޒަޚަމް\nތަރްޖަމާ ކުރީ: ޝަމީމާ ޔަޙްޔާ\nތިޔަބޭފުޅުންގެ ހިތްވަރު ދެއްވުމާއި އިޚްލާޞްތެރިކަމުގެ އެހީގައި އަނެއްކާވެސް މޮޅު ލިޔުންތެރިއެއްގެ ހިނގާ ގަލަމަކުން އެކުލަވާލައްވާފައިވާ ޢިބާރާތްތަކެއް ދިވެހިބަހަށް ގެނެވޭތޯ މަސައްކަތް ފަށަމެވެ. އަކުރުން އަކުރަށް ނޫންނަމަވެސް ތިޔަބޭފުޅުން ވިދާާޅުވާ ހިތްޕުޅުވާ ގޮތަށް ވީހާވެސް ދިވެހިބަހާ ގާތްކޮށް ލިޔެވިއްޖެނަމަ އަޅުގަނޑުގެ މަޤްޞަދު ފުރިހަމަވީ އެވެ.\n“ޒަޚަމް” އަކީ އަނިޔާ ލިބެމުން ދިޔަ ނިކަމެތި އަންހެން ކުއްޖެއްގެ ހިތާމައިން ފުރިފައިވާ ވަރަށް ރީތި ޢިބްރަތްތެރި އެހާމެ އަސަރުގަދަ ލޯބީގެ ވާހަކައެކެވެ. މުދަލުގެ ބޮޑާކަމާއި ޚާންދާނީ ހައިބަވަންތަކަން މުސްކުޅި އާދަތަކާއި ގުޅިގެން މަޢުޞޫމް ޞާޢިޤާ ގެ ޙަޔާތަށް ވިހަލަމުން ދިޔަގޮތާއި އޭގެ ފަހުން ޒުވާން ރީޙާން ގެ ސިފައިގައި ޞާޢިޤާ ގެ ހިތިކަރުނަތައް މާމުޔަށްވުރެވެސް ފޮނި އެއްޗަކަށް ބަދަލުކޮށްލި އަސަރުގަދަ ގޮތް، ނާޖީ ގެ ކެތްތެރިކަމާއި އަލްޙަމްރާ ގެ މާހައުލަށް އައި ބަދަލު މިވާހަކައިން ވިދާޅުވުމަށްޓަކައި ތިޔަބޭފުޅުންގެ އަރިސްތަކަށް ދޫކޮށްލަމުން ވަކިވެލަމެވެ.\nފެހިކުލައިގެ އަޑިއުސް ވާދީތަކުގެ ދާވަނީގާ އެތަކެއް ހިސާބު ދުރަށް ފެތުރިފައިވާ މައިދާންގާ ޢިމާރާތް ކޮށްފައި އެހެރަ އަލްހަމްރާ އެވެ ކިޔާ ބޮޑު ކިއްލާއަކީ ދެކޭ މީހުންގެ ހިތްތަކަށް އޭގެ ހައިބަވަންތަކަން ވައްދުވައިދޭ ރީތި އިމާރާތެކެވެ. ކިއްލާގެ ހަތަރު ފަރާތް ޤުދުރަތުގެ ރީތި ޚަޒާނާއިން ޒީނަތްތެރިވެފައި ވެއެވެ. މުޅި ބިންގަނޑުގައި ޤުދުރަތީ މަހުމަލްގެ ފެހިކުލައިގެ ދޫލަ ފެތުރިފައި ވެއެވެ. ވަޔާ ވިހުރުވެމުންދާ ކުލަކުލައިގެ މައު ގަސްތަކާއި މުޅި ތަނަށް ހިޔާދޭ ބޮޑެތި ގަސްތަކެވެ. ކުދިކުދި ފެންކޯރު ތަކާއި ފަރުބަދަ މަތިން އޮހެމުންދާ ފެން އާރު ތަކެވެ. ބަލައިލި ކޮންމެ ދިމާއަކުން ފެންނަނީ އުފާވެރި ކަމެވެ. އެއްގަހުން އަނެއްގަހަށް އުދުހެމުން ދާ ދޫނި ސޫފާސޫފީގެ ގޮވުމުގެ އަޑުން މުޅި މާހައުލުގައި ރާގު އަޅުވާލާފައި ވެއެވެ. ކޮންމެއަކަސް ދިރިއުޅުން ވޭތުކުރުމަށްޓަކައި މިފަދަ މަޤާމެއް ޚިޔާރުކުރާނީ ހަމަކަށަވަރުންވެސް އުފައުވެރިކަމަށް ލޯބިކުރާ މީހެކެވެ. ރަތް އީޓުންވާ ފުރާޅުތަކާއި ހުދުކުލައިގެ ތަނބުތަކުން އެކުލަވާލާފައިވާާ މި ބޮޑު އިމާރާތް އެތެނުގާ ހުންނައިރު ހީވަނީ ރީތިކޮށް ނަލަހެދިލައިގެން މައު ބަގީޗާއަކަށް ގޮސްހުރި ޅަދޮޅު އަންހެންކުއްޖެއް ހެންނެވެ.\nއެ ކިއްލާ އެއްފަދަ ބޮޑު އިމާރާތުގެ ތަނަވަސް ކޮޓަރިތަކާއި ބޮޑު ފެންޑާ، ރީތި ގެލެރީ، އަގުބޮޑު ފަރުނީޗަރުން ޒީނަތްތެރިކޮށްފައިވާ ބޮޑުކޮޓަރި، ހިތްގައިމު ކާ ކޮޓަރި، މިއީ ހައްތާވެސް އެގޭގެ ވެރި މީހާގެ މުއްސަނދިކަމާއި ހައިބަވަންތަކަމުގެ ހެކިތަކެވެ.\nނަވާބު ފާރޫޤް ޢަލީ ޚާން ނިޔާވިތާ މިހާރު ގާތްގަނޑަކަށް ވިއްސަކަށް އަހަރު ވެއަތު ވެގެން ހިނގައްޖެ އެވެ. ނަމަވެސް އޭނާގެ ހުވަފަތް އަނބިމީހާ ޙުސްނުބާނޫ އަދިވެސް ދުނިޔޭގާ އެބައިނެވެ. އުމުރުން ފަސްދޮޅަސް އަހަރަށްވުރެ މައްޗަށް ގޮސްފައިވާ އެ އަންހެން މީހާގެ ރަތާއި ހުދުކުލަ އެކުލެވިފައި މޫނާއި ރިހިކުލައިގެ އިސްތަށިގަނޑުން އޭނާގެ ޤަދަރުވެރިކަމާއި ހައިބަތުކަން އިތުރުކޮށްދީފައި ވެއެވެ. ޒަމާން ބަދަލުވެ ވިސްނުމާއި ޚިޔާލު ތަފާތުވެފައި ވާއިރުވެސް އެމުސްކުޅި އަންހެން މީހާގެ މުސްކުޅި އާދަކާދަ ތަކަކަށް ބަދަލެއް ނާދެއެވެ. ދެއްކުންތެރިކަމާއި ބޭރުފުށުގެ ޤަދަރުވެރިކަމަށްޓަކާ ފުރާނަ ދިނުމަކަށްވެސް އެ އަންހެންމީހާ ފަހެއް ނުޖެހޭނެ އެވެ. އެކަހަލަ ހަރުކަށި އާދަކާދަ ތަކުގާ ހިފަހައްޓައިގެން އުޅެން ހަދައިގެން ފުރާނައިން އަތްދޮވެލަން ޖެހޭޭފަދަ ނުރައްކާތެރި ޙާދިޘާތަކާއި ވެސް އޭނާއަށް ކުރިމަތިލާން ޖެހިފާ ވެއެވެ. ނަމަވެސް އޭނާގެ އުޅުމަކަށް ބަދަލެއް ނާދެ އެވެ.\nﷲ ގެ އިރާދަފުޅުން ވިސްނުން ތޫނު ބުއްދިވެރި ދަރިންތަކެއްވެސް އޭގެ ދެމަފިރިންނަށް ދެއްވާފައި ވެއެވެ. އެއީ ތިން ފިރިހެން ކުދިންނާާއި ދެ އަންހެން ދަރީން ނެވެ. ތިން ފިރިހެން ކުދިންގެ ތެރެއިން މެދަށް ހުރި ޠާހިރު، ޞާޢިޤާ ގެ ސޫރައިގާ އޭނާގެ ހަނދާންތައް ދުނިޔެއަށް ދޫކުރުމަށްފަހު ޒުވާން އުމުރުގާ ދެމިއޮތުމުގެ ޢާލަމަށް ދަތުރުކޮށްފި އެވެ. އެއްމެ ދޮށީ ފިރިހެން ދަރިފުޅުގެ ނަމަކީ އަޒުހަރު އެވެ. ހަގު ދަރިފުޅުގެ ނަމަކީ ފަޚުރެވެ. އަންހެން ދަރީންނަކީ އަންޖަމަން އާރާއި ޙުސްނު އާރާާ އެެވެ. އެ ހުރިހާކުދިންތައް އަދި ހަމަ ޒުވާނެވެ. މައިމީހާ އަށް އިޙްތިރާމު ކުރުމުގާ އެކުދިންނަކީ މިސާލެއް ނެތްފަދަ ކުދިބައެކެވެ. ކޮންމެއަކަސް މުސްކުޅި ޙުސްނުބާނޫގެ ގުލްޝަންގެ ރޯކަން ގަދަވެފައި ތާޒާ އެވެ. ވިހުރެވެމުންދާ އޮފިތަކާއި ޅަ ކުރިތަކުން މުޅި ގޮވަތި ވަނީ ފަޅުފިލާލާފަ އެވެ. ދަރިންގެ ދަރީންދެކެ އޭނާ ފުރާނައަށްވުރެ ބޮޑަށް ލޯބިވެ އެވެ. އޭނާގެ ދަރިން ކައިވެނިކޮށްގެން އުޅެނީ ދެބެންގެ ދެދަރި ކުދިންނާ އެވެ. ވީމާ އެ ޢާއިލާގެެ އެކުވެރިކަމާއި އިޚްލާޞްތެރިކަން ވަނީ އެކަތައަށްވުރެވެސް ބާރުގަދަ އެއްޗެއް ކަމުގާ ވެފައެވެ. ހުރިހާ މާމަދަރިންގެ ތެރެއިންވެސް ރީޙާން އަކީ އެއްމެ ލޯބިވާ ދަރިފުޅެވެ. ޅަ ރީޙާން އަކީ ޙުސްނުބާނޫގެ ޙަޔާތުގެ އެއްެމެ އަގުބޮޑު ޖަވާހިރެވެ. ހީވާގޮތުން އެހެން ވެފާ ވަނީ އެއްމެ ދޮށީ ފިރިހެންދަރިފުޅުގެ ފުރަތަމަ ދަރިފުޅުކަމަށް ވާތީ ކަން ނޭނގެއެވެ. ރީޙާން އަށްވެސް މާމަގެ ލޯބި އިޙްސާސް ކުރެވެއެވެ. ޅައިރުއްސުރެވެސް އޭނާ އަކީ ލާނެތް ކުއްޖެކެވެ. އޭނާގެ ކޮންމެ އެދުމެއް ޤަބޫލުކުރަން މާމައަށް މަޖުބޫރު ވެއެވެ. މުޅި ގޭގާވެސް މާމަގެ ހައިބަވަންތަކަމުން އަސަރު ނުކުރަނީ ހަމައެކަނި ރީޙާން އަށެވެ. އެހެން ހުރިހާ އެއްމެންގެ ކުރިމަތީގާވެސް މާމަ އަކީ އަމުރުގަދަ ވެރި އެކެވެ. ކިއްލާގެ މުޅި ފަޒާގައި ވެސް ވަނީ އުފާާވެރިކަމެވެ. ހިތްހަމަޖެހުމާއި އަމާން ކަމެވެ. ފަޚުރު ގެ ކުޑަކުދިންނާއި ޙުސްނުއާރާ ގެ އެއްމެ ހަގުދަރިފުޅު ފިޔަވާ އެހެން ހުރިހާ ކުދިންވެސް ކިޔަވާ ނިމިއްޖެ އެވެ. އެ ދަތި މަސްއޫލިއްޔަތުން ހުރިހާކުދިންގެ ސިކުނޑި ސަލާާމަތްވެ މިނިވަންކަން ލިބުމަށްފަހުގާ މުޅި އަލްޙަމްރާ ވެސް ފިކުރުތަކުން ސަލާމަތްވެއްޖެ އެވެ. ހުނުމުގެ ޠޫފާން އާއި އުފަލުގެ އާރުތައް އަލްޙަމްރާ ގެ ތެރޭގާ ދައުރުކުރަން ފަށައިފި އެވެ. އުފަލުން ފުރިފައިވާ ރޭދުވާތައް ޒުވާން ކަމުގެ މީރުވަހުން އެއްވަސް ކުރުވަން ފަށައިފި އެވެ. މިހާރު އަލްޙަމްރާ އަށް އަންނަ ކޮންމެ ދުވަހަކީ ޢީދު ދުވަހެކެވެ. ކޮންމެ ރެއަކީ އާކާވެނީގެ ރެއެކެވެ. އަލްޙަމްރާ ގައި ދިރިއުޅެމުންދާ ހަމަ ކޮންމެ ފަރުދެއްގެ ޙަޔާތްވެސް މީރުވަސްދުވާ މާާތައް ފަރިވެ ފޮޅިފައިވާ ގުލްދަސްތާ އެކޭ އެއްފަދަ އެވެ. އެހެން ނަމަވެސް ސުވަރުގޭގެ ނަމޫނާއެކޭ އެއްފަދަ މި ރީތި ބޮޑު ކިއްލާގެ ކޮންމެވެސް ކަނެއްގާ އުފަލާއި އަރާމުން އަދި ހިތްހަމަޖެހުމާއި ތަނަވަސް ކަމުން އެއްކިބާވެފައިވާ ފަރުދަކު ދިރިއުޅެމުންދާކަމީ ޝައްކެއް ހުރި ކަމެއް ނޫނެވެ. ކަނީޒުންނާއި ޚާދިމުންވެސް ރަސްދަރިކަލުންފަދަ ޤަދަރުވެރި ގޮތެއްގާ ދިރިއުޅެމުންދާ މާހައުލުގާ ހިތާމައިގެ ފޭރާން ލައިގެން ދިރިއުޅެމުންދާ ޞާޢިޤާ އަކީ މަރްޙޫމް ޠާހިރުގެ ހަމައެކަނި އިން އެއްމެ އަންހެން ދަރިފުޅެވެ. އެ ނިކަމެތި ޔަތީމު އަދި މިސްކީނު އަންހެންކުއްޖާ އަކީވެސް އަލްޙަމްރާގައި އުފަންވެފާ އިން އަންހެން ކުއްޖެކެވެ. އެއްމެ ތުއްތު ދުވަސްވަރާއި ޅަ އުމުރާއި ފާއިތުވެގެންގޮސް ޒުވާންވީވެސް ހަމަ އެ ކިއްލާގަ އެވެ. ނަމަވެސް އެކިއްލާގާ އުޅޭ އެހެން މީހުން ފަދައިން ޞާޢިޤާ ގެ ޙަޔާތުގެ ގުލްޝަންގައި އުފައުވެރިކަމުގެ އެއްމެ މަލެއްވެސް ނުފޮޅެ އެވެ. އޭނާގެ ވަށައިގެން ވަނީ ތޫނު ކަށިތަކެވެ. މަލާމާތާއި ނަފުރަތުގެ ބަސްތައް އެއްމެ ހިނދުކޮޅަކަށްޓަކާވެސް އޭނާގެ ކަންފަތުން ކެނޑިގެނެއް ނުދެއެވެ. ރުޅިއާއި ނުރުހުމުގެ ކަޅިތައް އަބަދުވެސް އޭނާއާއި ދިމާއަށް އަމާޒުވެފާ ހުރެއެވެ. މިހާރު ޞާޢިޤާ ގެ އުމުރުން ފުރިހަމަ ވިހި އަހަރު ވެއަތުވެގެން ހިނގައްޖެ އެވެ. އެ ވިހި އަހަރު އޭނާއަށްޓަކާ ވިހި ޤަރުނަށްވުރެވެސް ދިގުކަމުގާ ވިއެވެ. އެއީ އެތަކެއް ހާސް ދުވަހާއި އެތަކެއް ލައްކަ ގަޑިއާއި އެތަކެއް ކްރޯޑް މިނެޓް އެކުލެވިފައިވާ ވިހި އަހަރެވެ. ހަމަ އެފަދައިން އެ ވިހިއަހަރު ތެރޭގާ ގުނާ އަދަދު ނުކުރެވޭހާ ގިނަ އަނިޔާތަކާއި ބަދު ދުޢާތަކާއި ހިތާމަވެސް ޞާޢިޤާ އަށް އުފުލަން ޖެހިފާ ވެއެވެ. އޭނާގެ ޙަޔާތުގެ ކޮންމެ ހިނދުކޮޅެއް އޭނާގެ ހަށިގަނޑުގެ ލޭގެ ތިކިތައް ވަކިވަކިން އިމްތިޙާނު ކޮށްލި އެވެ. ނަމަވެސް ޞާޢިޤާ އަކީ ޤުދުރަތުގެ ފުރިހަމަ ނަމޫނާ އެކެވެ. އޭނާގެ ރީތިކަމަކީ މިސާލުޖެހުން ދަތިވާފަދަ ރީތިކަމެކެވެ. އެއްމެ ހެޔޮވަރުގެ އިސްކޮޅަކާއި އެކަށީގެންވާ ރޫފަ އެކެވެ. ދިގު އެސްފިޔަ ތަކަކާއި ކަޅުކުލައިގެ ފުން ދެލޮލެވެ. އެއްވެސް އައިބެއް ނެތް ލޫޅާފަތި ހަށިގަނޑެކެވެ. ރަނުގެ ކުލައަރާ އޮމާން ހަމެކެވެ. މުތީތަކެއްފަދަ ރީތި ދަތްތަކެކެވެ. ކޮންމެއަކަސް އެ އަންހެންކުއްޖާއާ ދިމާއަށް އެއްމެ ފުރަތަމަ ފަހަރު ބަލައިލާފާ ނުސިހޭނެ އެއްވެސް މީހަކު ނުހުންނާނެ އެވެ. އޭނާ ދެކެފި މީހަކަށް އެއީ ޙޫރުޕަރީ އެކޭ ވެސް ބުނެވިދާނެ އެވެ.\nއެކަމަކު އެ ކިއްލާގާ ދިރިއުޅޭ އެއްވެސް މީހަކަށް އޭނާއަށް ޤުދުރަތުން ދެއްވާފައި އެވާ ފުރިހަމަ ކަމެއް ވިސްނޭހެނެއް ހިއެއްނުވެ އެވެ. ރީޙާން ވެސް އޭނާއާއި ދިމާއަށް ލޮލުގެ ކުޑަކޮޅުންވެސް ބަލައިނުލަ އެވެ. އަސަދު އާއި ފަރަޚް ވެސް ހުވަފެނެއްގާވެސް އޭނާ ދެކެލާކަށް ބޭނުމެއް ނުވެއެވެ. ފަރީދޫން އާއި ޝާހިދު ގެ ސިކުނޑިއަކަށް ފަހަރެއްގާވެސް އޭނާގެ ޚިޔާލެއް ނާދެއެވެ. އެކަން އެއްކިބާގައި އޮއްވާ އެއިން އެއްވެސް ކުއްޖެއްގެ އޯގާތެރި ބަލާލުމެއްވެސް ޞާޢިޤާ ފަކީރަކަށް ނުލިބެ އެވެ. އެންމެންގެ މޫނުމަތިންވެސް އޭނާއަށް ފެންނަނީ ދުރުހިލޭކަމާއި ބީރައްޓެހިކަމެވެ. މަލާމާތުގެ ކުލަވަރުތަކެވެ. އޭނާއަށް ތަނެއްދޮރެއް ނޭގޭވަރުގެ ޅަ އުމުރުގާ އެމީހުން އޭނާއާ ދޭތެރޭގާ ކަންތައް ކުރާގޮތެއް ނުވިސްނެ އެވެ. ފަހަރެއްގާވެސް އޭނާއަށް އޯގާތެރިކަމެއް ލިބެނީ ބޮޑުދައިތަ އަންޖަމަން އާއި، ބޮޑުބޭބެ ފަޚްރު ގެ ފަރާތުންނެވެ. ޚާންދާނުގެ އެހެން ހުރިހާ މެންބަރުންނާއި އޭގެ ދެމީހުންގެ އާދަކާދަތައް ވަރަށް ތަފާތެވެ. އަންޖަމަން ދިރިއުޅެނީ އަލްޙަމްރާ އާއި މާދުރުގަ އެވެ. އޭނާ އެގެއަަށް އައިސްއުޅެނީ ވަރަށް މަދުފަހަރެއްގަ އެވެ. ފަޚްރު ދިރިއުޅެނީ އަލްޙަމްރާގަ އެވެ. ނަމަވެސް އޭނާގެ މަންމަ ޙުސްނުބާނޫގެ ހައިބަވަންތަކާއި އަނބިމީހާގެ ކަޅިއެޅުންތަކުގެ ސަބަބުން ފާޅުގާ ޞާޢިޤާ ދެކެ ލޯބިވެވޭކަށް ނޯވެއެވެ. ޞާޢިޤާ އަށް ތަނެއްދޮރެއް ނޭނގޭ ޅަ އުމުރުގާ އެހެން ކުދިންނާ އެކުގާ ކުޅެލާހިތުން އޭނާވެސް އެކުދިން ކައިރިއަށް ދެއެވެ. އެއިން ކޮންމެ ފަހަރަކު އޭނާއަށް ހަރުކަށި އަދަބު ލިބެއެވެ. ވީމާ ދުވަހެއް ދުވަހަކަށް އޭނާއަށް އެކަންތައް ވިސްނެމުން އެހެން ކުދިންނާއި ދުރުހެލިވަމުން ދެއެވެ. އެކަނިވެރިކަން ޚިޔާރުކޮށް ކޮންމެހެން ބުނަންޖެހޭ އެއްޗެއް ފިޔަވައި އިތުރު ވާހަކަދެއްކުން ހުއްޓާލި އެވެ. އޭނާއަށް މިއައި ބަދަލުގެ ސަބަބުން ބޮޑެތި މީހުންގެ އަނިޔާއާއި އެއްވަރު ކުދިންގެ މަލާމާތް ހިސާބަކަށް ކުޑަވެލި އެވެ. ބޮޑުވެ ތަންދޮރު އެނގޭވަރު ވީފަހުން އެ ކެތްކުރަން ދަތި މާހައުލާއި ދުރަށް ދިއުމަށް ބައެއް ފަހަރު އޭނާގެ ހިތް އެދެއެވެ. ދުނިޔޭގާ އޭނާއަށް އެހީވާނޭ އެއްވެސް މީހަކު ނެތްކަން ހަނދާންކޮށްލާފާ އަލްޙަމްރާ ގެ ވަށައިގެން އޮއި ދެމެމުންދާ ކޯރުގެ ތެރެއަށް ފުންމާލުމަށް އޭނާގެ ހިތް އެދެއެވެ. މި މަޤްޞަދުގައި ކިތައްމެ ފަހަރަކު އަލްޙަމްރާ ގެ ފުރަގަހުގެ ބެލްކަނީއަށް ގޮސް ކޯރާއި ދިމާއަށް ބަލަން ހުރެއެވެ. އެކަމަކު އަމިއްލަ ހަށިގަނޑު ކޯރުގެ ފެންގަނޑާއި ޙަވާލުކުރާކަށް އޭނާއަކަށް ނުކެރެ އެވެ. ދުނިޔެއަށް އުފަންވެއްޖެ ކޮންމެ އިންސާނެއްގެވެސް އެއްމެ ބޮޑު އެދުމަކަށް ވާނީ ދިރިހުރުމެވެ. މިގޮތުން ޞާޢިޤާ އަކީވެސް އިންސާނެކެވެ. ގަނޑު ލޭކޮޅަކުން އުފެދިފައިވާ ހިތެއް އޭނާގެ މޭތެރޭގާވެސް ވިންދުޖަހަ އެވެ. ހެޔޮގޮތާއި ނުބައިގޮތް، މީރުއެއްޗެއްސާއި ނުބައި އެއްޗެތި ވަކިކުރަން އޭނާއަށް އެނގެއެވެ. ވީމާ، ދުނިޔޭގާ ދިރި އިންނަންވެސް އޭނާ ބޭނުންވެއެވެ. ހިތަށް އަރާހާ ފަހަރަކު މަރުވުމަކީ ފަސޭހަކަމެއް ނޫންކަންވެސް އޭނާއަށް ވިސްނެ އެވެ.\nޝައްކެއް ނެތެވެ. ޞާޢިޤާ ގެ އެކަނިވެރިކަމަކީ އޭނާއަށްޓަކައި ބޮޑު ބުރައެކެވެ. ނަމަވެސް މި އެކަނިވެރިކަމުގެ ތެރެއިން އޭނާ ޚިޔާރުކޮށްފައިވާ ހަމަހިމޭން ކަމަކީ އޭނާގެ ރީތިކަމުގެ ތެރެއަށް އިތުރުވި ސިފައެއް ކަމުގާ ވިއެވެ. ޒުވާން ދައުރަށް އެޅުނުފަހުން އޭނާގެ ހިތުގާ ދިރިހުރުމުގެ ކުޑަ އުއްމީދެއް އުފެދިއްޖެ އެވެ. ނުއެނގުމުގެ ތެރޭގާ އޭނާގެ ހިތް ކޮންމެވެސް ކަމަކަށް އެދެން ފަށައިފި އެވެ. އެ ހުރިހާ ޒުވާން ފިރިހެންކުދިން އުޅޭ އަލްޙަމްރާ އިން ޚާއްޞަގޮތެއްގާ އޭނާއަށް ރީޙާން ފާހަގަކުރެވެން ފަށައިފި އެވެ. އެކަމަކު އެއީ މޮޔަ ޚިޔާލެއްކަން އޭނާއަށް އެނގެއެވެ. ބިމުގެ ވެލިކޮޅަކަށް އުޑުގާހުރި ތަރިއެއް ޙާޞިލް ނުކުރެވޭނެކަން އޭނާއަށް ޔަޤީންވެ އެވެ. އެއްމެންގެ ލޯބީގެ އަމާޒުފަތްގަނޑު ކަމުގާވާ ރީޙާން އަކީ ޅައިރުއްސުރެވެސް ބޮޑާ ކުއްޖެކެވެ. އޭނާގެ ލޮލުން އަބަދުވެސް ޞާޢިޤާއަށް ފެންނަނީ ދުރުހިލޭ ކަމާއި ބީރައްޓެހި ކަމެވެ. ރީޙާން އަކީ މާމަގެ ދެލޮލުގެ ކޮއި ކަމުގާ ވާއިރު ޞާޢިޤާ އަކީ އެ މާމަގެ ފައިދަށުގެ ހިރަފުހެވެ. ވީއިރު އެފަދަ ތަފާތު ދެ ފަރުދަކު ގުޅޭނީވެސް ކިހިނަކުން ހެއްޔެވެ؟ އެ ހުރިހާ ކަމެއް ޞާޢިޤާއަށް އިޙްސާސް ކުރެވެ އެވެ. ޙާލާތަށް މި އައި ބޮޑު ބަދަލުގެ ސަބަބުން ބައެއް ފަހަރު ބުއްދިގޯސްވާން އުޅެނީ ކަމުގާވެސް ޞާޢިޤާ އަށް ހީކުރެވެއެވެ. އެފަކީރަށް ލިބޭ ކޮންމެ ހިތާމައަކާއި ހިތްދަތިކަމެއްގާ އޭނާއަށް އެހީތެރިކަމެއް ލިބެނީ އޭނާ ގެންގުޅެ ބޮޑުކުރި އާޔާގެ އުނގުން ނެވެ. އޭނާގެ ޒަޚަމް ތަކަށް ފަރުވާދޭ މީހަކީ އާޔާ އެވެ. މައިވަންތަކަމުގެ ލޯބިން ފުރިފައިވާ ދާވަންޏެއް އޭނާއަށްޓަކައި އާޔާ ފަތުރާލަދީފާ ވެއެވެ. އެހެން މީހުންގެ ނަފުރަތާއި ރުޅިވެރިކަމުން ފުރިފައިވާ ތޫނު ނަޒަރު ތަކުން އޭނާ ސަލާމަތްކޮށްފާ ބެހެއްޓުމަށްޓަކާ އާޔާ އަށް ކުރެވެން އޮތްހާ މަސައްކަތެއް ކުރެއެވެ. އެފަދަ އަނިޔާ ލިބެނިވި މާހައުލެއްގާ ޞާޢިޤާއަށް ދިރިއުޅެން ދަސްކޮށްދިނީ އާޔާ އެވެ. ފެންނަ ފެނުމަށް އާޔާ އަކީ ކިތައްމެ ހުތުރު މީހެއް ނަމަވެސް އޭނާގެ ހިތް، ސާފު ބިއްލޫރި ފަދަ އެވެ. ކޮންމެވެސް ކަހަލަ ނުރައްކައުތެރި އަލިފާނުގެ ޙާދިޘާ އެއްގާ ފިހިގެން އާޔާ ގެ މޫނުގެ ސިފަވަނީ ނުހަނު ބިރުވެރި ސިފައަކަށް ބަދަލުވެފަ އެވެ. އޭނާގެ މޫނުގާ އަލިފާނުގެ ޝިކާރައަކަށް ނުވެ ސަލާމަތުންހުރި މަސްކޮޅުވެސް ހުންނަނީ އެއްބައި ހުދުކޮށް އަނެއްބައި ކަޅުކޮންނެވެ. އެއް ލޮލުގެ މަތީ ބޮނޑި އެކުގާ ވަނީ އަނދައިގެން ގޮސްފަ އެވެ. ވީމާ އެ ލޯ ހީވަނީ މާ މަތީގާ ހުންނަހެންނެވެ. ބޮލުގެ އިސްތަށިގަނޑު ހުންނަނީ ވަރަށް ކުރުކޮށް އިދިކީލި ގޮތަކަށެވެ. އެއީވެސް އަލިފާނުގެ އަނިޔާއިން އިސްތަށިގަނޑަށް އައިސްފައިވާ ބަދަލެކެވެ. އެކަމަކު މިފަދަ ބިރުވެރި ސިފައިގައި އިންނަ އާޔާ ގެ އުނގުން އަބަދުވެސް ލޯބީގެ ފިނިކަން ޞާޢިޤާ އަށް ޙާޞިލް ވެއެވެ. އާޔާ އަކީ ހެޔޮހިތުން ޞާޢިޤާ އަށް ހަމްދަރުދީވާ ހިތާމައިގެ ބައިވެރިއެކެވެ. މާބޮޑަށް ހިތްދަތި ވެއްޖިއްޔާ އާޔާ ގެ އުނގުން އެ ހިތަށް އޭނާ ހަމަޖެހުން ހޯދައެވެ. ރޯން ބޭނުން ވެއްޖިއްޔާ އާޔާ ގެ އިޚްލާޞްތެރި ކަމުގެ ދާވަންޏަށް އެ ކަރުނަތައް އޮއްބާލަ އެވެ. ކޮންމެއަކަސް މިދެންނެވި އާޔާ ފިޔަވާ އެހެން އެއްމެންނަކީވެސް ޞާޢިޤާ ގެ ދުޝްމަނުން ނެވެ. ރަޙުމެއް ހަމްދަރުދީއެއް ނެތް އަނިޔާވެރިންނެވެ. ޝައްކެއް ނެތެވެ. ޞާޢިޤާ ގެ ޙަޔާތަކީ އަޖައިބެކެވެ. ގަދަފަދަ ވޭނެކެވެ. ނުކުރާ ކުށަކަށްޓަކާ އުފުލަން ޖެހިފައިވާ ޝަޒާ އެކެވެ. މީހުން އޭނާގެ ބޮލުގާ އަޅުވައިގެން އުޅޭ ކުށަކީ އޭނާ އުފަންވުމުގެ ކުރިން ހިނގާދިޔަ ޙާދިޘާ އެކެވެ. މިކަމުގާ އޭނާ ކުރާނީ ކީއްހެއްޔެވެ؟ ޤަދަރުވެރި ކަމުގެ ބޮޑާކަމުން ސިކުނޑި ފަރުދާކުރެވިފައިވާ އެ މޮޔައިން ތަކަކަށް އެވަރުވެސް ނޭނގެ އެވެ. ޞާޢިޤާ އާއި ދޭތެރޭގާ ވީހާވެސް އަނިޔާވެރިކޮށް ޢަމަލުކުރެވުނު ވަރަކަށް އެމީހުންގެ ހިތްހަމަ ޖެހެއެވެ.\nއެކާވީސް އަހަރު ކުރި އެވެ. އޭރު ނަވާބް ފާރޫޤް ޢަލީ ޚާން ވެސް ދުނިޔޭގައި ހުންނެވި އެވެ. އެއީ އަލްޙަމްރާގެ ޙަޔާތުގެ އެއްމެ އުޖާލާ ދުވަސް ވަރެވެ. އުފަލާއި އަރާމުގައި ރޭދުވާތައް ވޭތިވަމުން ދެއެވެ. ފާރޫޤް ޢަލީ ޚާންގެ އެއްމެ ދޮށީ ފިރިހެން ދަރިފުޅާއި ހަގު ދެ އަންހެން ދަރީގެ ކައިވެނި ވެނިމިއްޖެ އެވެ. ދެން އޮތީ މެދަށް ހުރި ފިރިހެން ދަރިފުޅު ޠާހިރު ގެ ކައިވެންޏެވެ. އެއީ ވިހި ފަންސަވީސް އަހަރުގެ ރީތި ޒުވާނެކެވެ. އެހެން ދަރިންނާ އަޅާބަލާއިރު ފާރޫޤް ޢަލީ ޚާން އެއްމެ ލޯބިވަނީ ޠާހިރު ދެކެ އެވެ. މުއްސަނދި ބައްޕަ ގެ މި ލޯބީގެ ސަބަބުން އޭނާގެ ޠަބީޢަތުގެ ހަރުކަށިކަމާއި ގޮތްދޫނުކުރުން އެކުލެވިފައިވެ އެވެ. ކޮންމެ ކަމެއްވެސް އޭނާއަށް ފެނުނު ގޮތަކަށް ކޮށް ނިންމާލަ އެވެ. ވޭތުވެދިޔަ އަހަރުވެސް މަންމަ އިންކާރު ކޮށްކޮށް އިންދާވެސް ކަމަކާއި ނުލާ ޔޫރަޕްގާ ބުރެއްޖަހާލުމަށް ޠާހިރު ފޮނުވި އެވެ. ފޮޓޯ ނެގުމަކީ ޠާހިރު އެއްމެ ލޯބިކުރާ މަސައްކަތެވެ. އެކަމުގެ ޝަވްޤުގާ އޭނާ ހުންނަނީ މޮޔަވާވަރު ވެފަ އެވެ. ޔޫރަޕުން އެނބުރި އައިއިރު އޭނާ ގެނައި ތަކެތީގެ ތެރޭގައި ދެބައިކުޅަ އެއްބަޔަށް ވުރެވެސް ގިނައިން ހުރީ ފޮޓޯ ނެގުމާއި ބެހޭ ސާމާނާއި ކުދިބޮޑު ކެމެރާ ތަކެވެ. ކޮންމެއަކަސް އޭނާ ޔޫރަޕުން އެނބުރިއައިފަހުން އެހެން ހުރިހާ ކަމެއް ހުއްޓާލާފައި އޭނާގެ ހުރިހައި ވަގުތެއް ފޮޓޯ ނެގުމަށް ވަގުފު ކޮށްފި އެވެ. ކޮންމެ ދުވަހަކުވެސް ހެނދުނު ހެނދުނާ ކޮނޑުގައި ކެމެރާ އަޅުވާލައިގެން ނުކުމެ ޤުދުރަތީ ރީތި މަންޒަރުތައް އެއަށް ޖަމާކުރަން ފަށައިފި އެވެ. ފެހިކުލައިގެ ފޭރާން ލާފައިވާ އަޑިއުސް ވާދީތަކާއި ބޮޑެތި އުސް ފަރުބަދަތައް ނަލަކަމާއިއެކު ދެމެމުންދާ ކޯރުތަކާއި ފަރުބަދަ މަތިން އޮހެމުންދާ ފެންއާރުތައް އަދި ޖަންގަލީގެ މަންޒަރުތައް އޭނާ ކެމެރާގެ އަމާޒު ކަމުގައި ހަދައިފި އެވެ. އޭނާ އެ މަސައްކަތް ކުރަނީ ހަމައެކަނި ދުވާލަކު ނޫނެވެ. ހަނދުވަރީ ރޭތަކުގައިވެސް އޭނާ ކެމެރާ ހިފައިގެން ސިއްރުސިއްރުން ގެއިން ނުކުމެ އެވެ. ފަންނުގެ ޝަވްޤަކީ އެފަންނުގެ ވެރިމީހާގެ ވުޖޫދުވެސް ހަނދާން ނައްތާލާ ކަމެކެވެ. އެގޮތުން ޠާހިރު ވެސް މިހާރު އެހެރީ އޭނާގެ ވަށައިގެންވާ ހުރިހާކަމެއް ހަނދާންނެތިފަ އެވެ. އެއްމެ ފުރަތަމަ ދުވަހުން ފެށިގެންވެސް އޭނާގެ މަންމަ ޙުސްނުބާނޫ އެކަމާއި ނުރުހެ އެވެ. އަމުދުންވެސް މިހާރު އޭނާ އެކަމާ އުޅޭލެއް ބޮޑުކަމުން އެކަން ހުއްޓުވުމަށްޓަކައި ކައިވެންޏެއް ކުރުވުމަކީ ކޮންމެހެން ބޭނުން ކަމެއް ކަމުގައި އެމީހުން ދެކެން ފަށައިފި އެވެ.\nބަހާރު މޫސުމުގެ ވަރަށް އުފާވެރި ރެއެކެވެ. ހަނދު އޭގެ އެއްމެ ފުރިހަމަކާއިއެކު މެދު އުޑާއި ދިމާއަށް ދަތުރުކުރަމުން ދެއެވެ. ދުވާލު ހަތަރުދަމު އިރުގެ ހޫނުން ފިހެމުންދިޔަ މާހައުލު، ފިނިފިނި ރޯޅިތަކުގެ ނާނާއިން ހިތްހަމަޖެހުމާއި އުފާވެރިކަމުގެ ތެރެއަށް ގެނބެމުން ދަނީ އެވެ.\nއަލްޙަމްރާ ގެ ވާތްފަރާތުގައިވާ ބަގީޗާގައި ނަވާބް ފާރޫޤް ޢަލީ ޚާން އާއި ޙުސްނުބާނޫ އިށީންދެ ތިބިއިރު ފަސްއަހަރުގެ ކުޑަކުޑަ ރީޙާން ގެ މައްޗަށް އެމީހުންގެ ސަމާލުކަން ހުއްޓިފައި ވެއެވެ. އޭނާގެ ޅަ ޙަރަކާތްތަކުން އެމީހުން އުފާ ޙާޞިލް ކުރަމުން ގެންދެ އެވެ.\n“މި ދަރިފުޅު ފެންނަ ކޮންމެ ފަހަރަކު ޠާހިރު ގެ ޅަދުވަސް ހަނދާންވެއެވެ.” އޯގާތެރިކަމާއެކު ރީޙާން ގެ އިސްތަށިގަނޑުގާ ފިރުމާލަމުން ޙުސްނުބާނޫ ބުންޏެވެ.\n“އާނއެކެވެ. ހީވަނީ ހަމަ ޠާހިރު ހެންނެވެ.” ނަވާބް ފާރޫޤް ބުނުއްވި އެވެ. “އުމުރުގެ ގޮތުން ވިއްސަކަށް އަހަރު ތަފާތު ހުރިނަމަވެސް ޅައިރު އޭނާވެސް ހުންނަނީ ހަމަ މިގޮތަށެވެ. އުޅޭ އުޅުމުގާވެސް ތަފާތެއް ނެތެވެ.”\n“މިޒާޖްވެސް ހާދަހާ އެއްގޮތެވެ. ޔާﷲ! އެފަދަ ގޮތްދޫނުކުރާ މިޒާޖެއް މިދަރިފުޅަށް ނުދެއްވާށި އެވެ.” ޙުސްނުބާނޫ ދުޢާ ކުރިއެވެ.\n“ގޮތްދޫނުކުރާ ކުއްޖެއް ނަމަވެސް އެއީ ވިޔާނުދާ ކުއްޖެއް ނޫނެވެ.”\n“އޭނާ އަކީ ވިޔާނުދާ ކުއްޖެކޭ އަޅުގަނޑުވެސް ނުބުނަމެވެ. ތަޢުބާ ތަޢުބާ އެވެ. އޭނާ އެއްފަހަރު ބުނެލައިފި ބަހެއް ހިލާގައި އަޅާ ރޮނގެކޭ އެއްފަދަ އެވެ.”\n“ތިޔައީވެސް އޭނާގެ ހަރުދަނާ ކަމުގެ ނިޝާނެކެވެ. ބޭގަމް އެވެ.”\n“ހުނ! ކަލާ އަބަދުވެސް ތިޔަހެން ކިޔުއްވައިގެން ބޮލުގާ ބައިންދަވައިގެން އުޅުއްވާށެވެ. ފެށުނީއްސުރެވެސް އޭނާ ބުނާހާ ކަމެއް ކޮށްދެއްވައިގެން އުޅުއްވަނީ ކަލާ އެވެ.”\n“ތިޔައީ ވަރަށް މޮޅު ވާހަކައެކެވެ. ބޭގަމް އެވެ.” ނުހަނު ލޯތްބާއިއެކު އަނބިމީހާ އާއި ދިމާއަށް ނަވާބް ހީނލެއްވި އެވެ. “އަހަރެން އޭނާއަށް ކޮށްދެނީ ކޮންމެހެން ކޮށްދޭންޖެހޭ ކަންތައް ތަކެވެ. ފަހަރެއްގާވެސް ބޭނުން ނޫން ކަންކަމަށް އޭނާ ނޭދެ އެވެ.”\n“ވަރަށް ރަނގަޅު ވާހަކައެކެވެ. މިދިޔަ އަހަރުވެސް ކަންތައްވީ ކިހިނަކުންތޯ އެވެ. ހަމަގައިމުވެސް އެއީ މާދުރު ކަމެއް ނޫނެވެ.”\n“އޯވް!” ނަވާބް މަޑުމަޑުން ހިނިތުންވެލެއްވި އެވެ. “ކަލޭ ތިޔަ ބުނަނީ އޭނާ ޔޫރަޕަށް ފޮނުވި ވާހަކަ ހެއްޔެވެ؟”\n“ލައްބައެވެ. އެއީވެސް މުހިއްމު ކަމެއްތޯ އެވެ؟”\n“އެ ދަތުރުގެ މުހިއްމު ކަމެއް ކުޑައެއް ނޫނެވެ. އެ އުމުރުގާ ދަތުރު ފަތުރުކޮށްލާ ތަންތަން ބަލާލާ ހެދުމަކީ ހާދަ މުހިއްމު ކަމެކެވެ.” ނަވާބް ފާރޫޤް ޢަލީ ޚާން ގޮނޑީގާ ރަނގަޅަށް ހަމަޖެހިލެއްވި އެވެ.\n“އަޅުގަނޑު އޭނާގެ ކައިވެނީގެ ކަންތައް ހަމަޖައްސަން އުޅެން ފަށާއިރަށް ޔޫރަޕަށް ދިއުމުގެ ޕްރޮގްރާމް އޭނާ ރާވާލައިފި އެވެ. އެއްމެ ފަހުން ކަންތައް ވީވެސް އޭނާ އެދޭ ގޮތަށެވެ. އޭނާގެ ދަތުރުގެ ހުރިހާ ކަމެއް ކަލާ ހަމަޖައްސަވައިދެއްވައިފި އެވެ. އެކަހަލަ ކަންތައް އެގޮތަށް ކުރެއްވީމާ އޭނާ ކިހާ ބޮޑާވާނޭތޯ އެވެ.”\n“އެއީ އެހާ ބޮޑުކަމެއް ނޫނެވެ. ކޮންމެވެސް ދުވަހަކުން އޭނާގެ ކައިވެނިވެސް ކޮށްދޭނަމެވެ.”\n“ތިޔަބުނުއްވާ ވަގުތެއް ޖެހޭނީ ކޮން އިރަކުން ކަމެއް ނޭނގެ އެވެ.” ޙުސްނުބާނޫ ނުރުހުން ފާޅުކުރި އެވެ.\n“އިރާދަކުރެއްވިއްޔާ މިފަހަރުގެ ފިނި މޫސުމުގާ ތިޔަ ވާޖިބުންވެސް އަތް ދޫކޮށްލާނަމެވެ.”\n“މިއަހަރުގެ ފިނި މޫސުމުގާ އަނެއްކާ މާ މުހިއްމު މަސްއަލައެއް ހުށައަޅާފާނެ އެވެ. އޭރުން ހައްދަވާނީ ކިހިނަކުންތޯ އެވެ.” ފެން ގޮތަކަށް ޙުސްނުބާނޫ ހިނިތުންވެލި އެވެ.\n“ތިޔަހެން ވެއްޖެއްޔާ ދެން އަންނަ އަހަރަކަށް ފަސްކޮށްލާނީ އެވެ.” ނަވާބް ފާރޫޤް ޢަލީ ޚާން ޤަސްދުގާ އަނބިމީހާ ރުޅިއަރުވާލެއްވި އެވެ.\n“ދެން އަންނަ އަހަރެއްގާ ކީއްކުރަންތޯ އެވެ؟ އެއަށްވުރެ ފަސްކޮށްލެއްވިއަސް ލިބޭނީ ކޮން ގެއްލުމެއްތޯ އެވެ؟” ޙުސްނުބާނޫ ރުޅިއައިސްގެން ރީޙާން އުރާލައިގެން ތެދުވަން އުޅެނިކޮށް ނަވާބް ފާރޫޤް ޢަލީ ޚާން އޭނާގެ އަތުގާ ހިފާފައި ބައިންދަވައިފި އެވެ.\n“މިހާރު ރުޅިއައީ ހެއްޔެވެ؟”\n“ރުޅި އަންނަންވީ ކޮންކަމަކާތޯ އެވެ؟ މީނާ އުނގަށް އަރާ އޮވެގެން ނިދައިފިއްޔާ ނިދި ހަލާކުވެދާނެ އެވެ.”\n“ކަލޭ އިންނާށެވެ. ކަނީޒު ކުއްޖާ ރީޙާން ގެންގޮސްފާނެ އެވެ. އޭނާ އަދި މާދުރަކަށް ނުދެއެވެ. އަހަރެން ގޮވާލަނިކޮށް އޭނާ އަތުވެދާނެ އެވެ.”\nފާރޫޤް ޢަލީ ޚާން ގޮވާލެއްވުމުން ކަނީޒު ކުއްޖާ އައިސް ރީޙާން އުރާލައިގެން ހިނގައްޖެ އެވެ.\n“ހާސްވަނީ ކޮންކަމަކާ ހެއްޔެވެ؟ ރުޅިމަޑުކޮށްބަލާށެވެ. މިއަހަރުގެ ފިނި މޫސުމުގާ އޭނާގެ ކައިވެނީގެ ކަންތައް ނިންމާނަމޭ ބުނެފީމު ނޫން ހެއްޔެވެ؟”\nޙުސްނުބާނޫގެ ރުޅި މަޑުކުރުވުމުގެ ގޮތުން ފާރޫޤް ބުނުއްވި އެވެ.\n“އެންގޭޖް ވީތާ ހަ އަހަރަށްވުރެ ގިނަވެއްޖެ އެވެ. އެކަމަކު އަދިވެސް ކައިވެންޏާއި ހަމައަކަށް ނުދެއެވެ.”\n“އެކަހަލަ ކަންތައް ހުންނާނީ އެހެންނެވެ.”\n“ލައްބަ އެވެ. އަޅުގަނޑުމެން ކައިވެނި ނިންމިއިރު ފަވްޒިއްޔާ ގެ އުމުރުން އެގާރަ އަހަރެވެ. އެކަމަކު މިހާރު އޭނާގެ އުމުރުވެސް ސަތާރަ އަށާރަ ވާން އުޅެނީ އެވެ.”\n“އާނއެކެވެ. ތިޔައީ ހާދަހާ އެކަށީގެންވާ އުމުރެކެވެ. އިރާދަކުރެއްވިއްޔާ މާ ލަސްތަކެއް ނުވެ އަހަރުމެންގެ ޠާހިރަށް ވެސް ފަންސަވީސް އަހަރު ފުރިދާނެ އެވެ.”\n“މި ހިނގަނީ ސައްބީސްވަނަ އަހަރެވެ. އެ އުމުރަށް އެޅުނުއިރު އަޒުހަރަށް ތިންކުދިން ލިބިއްޖެ އެވެ.”\n“ޅަ އުމުރުގާ ކައިވެނި ކުރީމާ ޅަ އުމުރުގާ ދަރިންވެސް ލިބޭނެ އެވެ. އަހަރުމެން އޭނާގެ ކައިވެނި ކޮށްދިން އިރު ވިހި އަހަރުވެސް ނުފުރޭ ނޫންހެއްޔެވެ؟”\n“އެއީ ގޯސްކަމެއްތޯ އެވެ. އޭނާ ކިތައްމެ ޅަޔަސް އޭނާގެ ޒިންމާތައް އަދާކުރާލެއް ކިހާ ފުރިހަމަ ތޯއެވެ. އެއާއި ޚިލާފަށް ޠާހިރު އެ އުޅެނީ އާވާރާ އެއް ފަދައިންނެވެ.”\n“ބޭގަމް އެވެ. ޝަވްޤް ފުރިހަމަ ކުރުމަކީ އާވާރާވުން ކަމުގާ ނުބުނާށެވެ. ކަލޭގެ ދަރިފުޅަކީ މޮޅު ފަންނުވެރި އެކެވެ. އެކަމަށްޓަކައި ކަލޭ ފަޚްރުވެރި ވާން ޖެހޭނެ އެވެ.”\nޙުސްނުބާނޫ މިފަހަރު އެއްވެސް އެއްޗެއް ނުބުނެއެވެ. އޭނާ ބޭނުންވަނީ ޠާހިރު ގެ ފަންނަށްވުރެ ބޮޑަށް ޠާހިރުގެ ކައިވެރި އަވަސް ކުރުމެވެ.\nޙުސްނުބާނޫ އާއި ފާރޫޤް ވަރަށް ގިނައިރު ވަންދެން ޠާހިރު ގެ ކައިވެނީގެ ވާހަކަ ދައްކަން ތިއްބެވެ. ޙުސްނުބާނޫ ގެ ދެ ފިރިހެން ކުދިންނާއި އޭނާގެ އަންހެން ކޮއްކޮ ގެ ދެ އަންހެން ދަރިންގެ ކައިވެނި ވަނީ ހަމަޖައްސާފަ އެވެ. މިގޮތުން ދޮށީ ދެކުދިންގެ ކައިވެނި ކުރެވުނުތާ ދުވަސްކޮޅެއް ވެއްޖެ އެވެ. އޭގެ ދެމަފިރިންނަށް ރީޙާން އާއި މާހްރުޚް އާއި ޝާހްރުޚް ވެސް ލިބިއްޖެ އެވެ. ރީޙާން އަކީ އޭނާގެ ފިރިހެން ދަރި އެވެ. ނަމަވެސް ފަވްޒިއްޔާ ގެ މައްސަލަ އަދިވެސް އޮތީ އެވެ. ވީހާވެސް އަވަހަކަށް އެ ކައިވެނި ކޮށްދިނުމަކީ ޙުސްނުބާނޫގެ އެއްމެ ބޮޑު އެދުމެވެ. ފަހަކަށް އައިސް ފަވްޒިއްޔާ ގެ މަންމަ ބަލިވެ އުޅެން ފެށިފަހުން އެކަން އަވަސްކުރުމަށް އޭނާ މާބޮޑަށް މަސައްކަތް ކުރަން ފެށި އެވެ.\n“ނިކަޙަތު ބާނޫ މިހާރު އުޅެނީ ވަރަށް ބޮޑަށް ބަލިވެ އެވެ. ވީމާ އޭނާ ދުނިޔޭގާ އިންދާ އެކައިވެނި ކުރުމަކީ ކޮންމެހެން ބޭނުން ކަމެކެވެ.” ޙުސްނުބާނޫ ބުންޏެވެ.\n“ޚުދް އަހަރެންނަށްވެސް ތިކަން އިޙްސާސް ކުރެވެއެވެ.” ނަވާބް ބުންޏެވެ. “މިފަހަރު ފިނިމޫސުމުގާ ތިޔަކަން ނިންމާލާނަމެވެ. މިހާރު ފިނިމޫސުން އަންނަން ވަރަށް ކައިރި ވެއްޖެ އެވެ. ބޮޑަށް ތައްޔާރުވާން ޖެހޭނީ އަންހެން ކުއްޖާގެ ފަރާތުގެ މީހުންނެވެ. ވީމާ އެމީހުންނަށް އަވަހަށް އަންގާށެވެ. އަނެއްކާ ކަލޭވެސް ތައްޔާރުވާން ހަނދާންކުރަން ވާނެ އެވެ. އަހަރުމެން މި ކައިވެނި ކުރަން ވާނީ ވަރަށް ފުރިހަމަ އަށެވެ.”\n“އެއީ ކީއްވެގެންތޯ އެވެ؟”\n“އެއީ އަހަރުމެންގެ ޠާހިރު ކައިވެނި ވީމަ އެވެ.”\n“ހުނ. އެއްމެ ލޯބިވާ ދަރިފުޅު ވިއްޔާ އެވެ.”\n“ތިޔައީ އެންމެންނަށްވެސް އެނގޭ ކަމެކެވެ. ހުރިހާ ދަރިންގެ ތެރެއިންވެސް އަހަރެން އެއްމެ ލޯބިވަނީ އޭނާ ދެކެ އެވެ.”\nލޯބިވާ ފިރިމީހާގެ އެންމެ ލޯބިވާ ދަރިފުޅުގެ މައިމީހާއަށް ވީތީ އޭނާ ވަރަށް ފަޚްރުވެރި ވެއެވެ.\nވަރަށް ހޫނުގަދަ ދުވަހެކެވެ. ދުވާލު މެންދުރުގެ ވަގުތެވެ. އާދައިގެ މަތިން ކެމެރާ ކޮނޑުގާ އަޅުވާލައިގެން ފަރުބަދަ ތަކާއި ވާދީ ތަކުގެ ތެރޭގާ ޠާހިރު ހިނގާލަ ހިނގާލާ ހުއްޓެވެ. ހޫނު މޫސުމުގާވެސް އެހިސާބު ގަނޑުގެ މާހައުލަށް ވެރިވެފައި އޮންނަނީ އުފާވެރިކަމެވެ. އިރު އޭގެ ފުރިހަމަކަމާއެކު ފެންނަން ހުންނަނީ ވަރަށް މަދު ދުވަސްކޮޅެއްގަ އެވެ. ދެން އުޑުމަތީގާ ވިލާ ބޯވެލާފާ ވައި ބާރުވެފާ ވާރޭ ވެހުމަށްފަހު މުޅި ފަޒާއަށް އާރޯކަމާއި ތާޒާކަން އާދެއެވެ.\nއެދުވަހުގެ ހޫނުކަން ޠާހިރު އަށް އިޙްސާސް ކުރެވުނީ ފެންބޮވައިގަނެގެން ގޮސް އަރުތެރެ ހިކި ކުރޮޅިވީ ފަހުންނެވެ. އޭރު އޭނާއަށް ހުރެވުނީ ރީތި މައުގަސްތަކެއްގެ ކައިރީގަ އެވެ. ވީމާ އެތަނުގާ ހުރެފާ ކައިރި ހިސާބަކުން ޤުދުރަތީ ފެން އާރެއް ފެނޭތޯ އޭނާ ހޯދާލިއެވެ! ނަމަވެސް މާދުރަށް ދެވިފައިވާތީ އެއިން ހިސާބަކުން ފެނުގެ ނިޝާނެއް އޭނާއަކަށް ނުފެނުނެވެ. ކަރުހިއްކުން ހިނދެއް ހިނދަކަށް ބޮޑުވަމުން ދަނީ އެވެ. އެންމެފަހުން ކެތްނުކުރެވިގެން ފެންފޮދެއް ލިބޭތޯ ކުރިއަށް ހިނގަން ފަށައިފި އެވެ. ތަންކޮޅަކަށް ދިޔަތަނާ ދުރުން އާބާދީއެއްގެ ނިޝާންތައް ފެންނަން ފަށައިފި އެވެ. އަވަށެއްގެ ސިފައިގައި އިންސާނުން ދިރިއުޅުމަށްޓަކާ އަޅާފައިވާ ގެތަކެއްގެ މޭގަ ވާން ފަށައިފި އެވެ. ނަމަވެސް އޭނާއަށް ވެފާހުރި ވަރުން އެހާދުރަށް ހިނގާހާ ހިތްވަރެއް އޭނާގެ ކިބައަކު ނެތެވެ. ވީމާ އެހުރި ފިޔަވަޅުމަތީގާ ހުއްޓިހުރެ އަނެއްކާވެސް އޭނާ ވަށައިގެން ހޯދާލައިފި އެވެ. ނަސީބުގެ ރަނގަޅުކަމުން ދާދިގާތުގާ ހުރި ކުޑަވަރެއްގެ ފަރުބަދަގަނޑެއްގެ ކައިރީގާ ހެދިފައިވާ ވިނަގަސްތަކެއްގެ މެދުގާ އޮއި ދެމެމުންދާ ކޯރެއްގެ ސާފު ފެންގަނޑު އޭނާއަށް ފެނިއްޖެ އެވެ. އެވަގުތު އޭނާއަށް ލިބުނު އުފަލެއްގެ ބޮޑުކަމުން ހަށިފުރާ ނޭވާއެއް ލެވުނެވެ. ނަމަވެސް ހަމަ އެ ސިކުންތުގާ އަނެއްކާވެސް ކުރީގެ ހިތްދަތިކަމާއި ނުތަނަވަސްކަން އިޙްސާސް ކުރެވެން ފަށައިފި އެވެ. ވާނީވެސް އެހެންނެވެ. ފެން ބޮވައިގެންފައިވާ ޙާލުގައި ފެންފޮދަކާ ހަމައަށް ދިއުމަށްޓަކާ އެއްމެ ފުރަތަމަ ޖެހެނީ ތިރިއަށް ފައިބާށެވެ. ދެން އަނެއްކާވެސް ޖެހިގެން ހުރި ކުޑަ ފަރުބަދަގަނޑެއްގެ މައްޗަށް އަރައިގެން ނޫނީ ފެންފޮދެއް ލިބޭކަށް ނެތެވެ. އޭނާ ހުރީ ވަރަށް ބޮޑަށް ވަރުބަލިވެފަ އެވެ. ހިނގައިގަންނަހާ ވަރެއްވެސް ދެފަޔަކު ނެތެވެ. ވީމާ، ކުޑަކޮށް ވިސްނާލާފާ ފެންކޯރާއި ހަމައަށް ދިއުމުގެ ހިތްވަރު ލިބިގަތުމަށްޓަކާ ގަސްތަކުގެ ހިޔަލުގާ އިށީންދެއްޖެ އެވެ. ދެން އެތާ ކައިރީގާ ކެމެރާ ބާއްވާލުމަށްފަހު ރީތިކޮށް ގަހެއްގާ ލެނގިލާފާ ދެފައި ދަމާލައިފި އެވެ. އަދި އެއްފައި މައްޗަށް އަނެއްފައި އެއްލުމަށްފަހު ލޯމަރާލައިފި އެވެ. އޭނާގެ ބޭނުމަކީ އެހާ ދުރަށް ނުހިނގާ އެތަނުގާ އިންގޮތަށް އިނދެގެން ކަރުހިއްކުން ފިލާނޭ ނަފުސާނީ ފަރުވާއެއް ހޯދުމެވެ.\nޠާހިރު ދެލޯ މަރާލައިގެން އިންދާ އޭނާގެ ދާދި ގާތުން ނިސްވާނީ ހުނުމެއްގެ މިއުޒިކް އިވިގެންދިޔަ ކަމުގާ އިޙްސާސް ކުރެވިގެން ލޯހުޅުވާ ބަލައިލައިފި އެވެ. ނަމަވެސް އެއިން ހިސާބަކުން އިންސާނެއްގެ ހިލަން ހުވަން ވެސް އޭނާއަކަށް ނުފެނުނެވެ. ވީމާ، އޭނާ ހިންދެމިލާފާ ތަންކޮޅެއް ރަނގަޅަށް ހޯދާލައިފި އެވެ. އެވަގުތު އަނެއްކާވެސް ރާ ދޯރަކުން ރާ އޮހޭ ފަދައިން ހަމަ އެ ހުނުމުގެ އަޑު އިވިއްޖެ އެވެ. މިފަހަރު އެ އަޑު އިވުނީ ދާދި ގާތުންނެވެ. ވީމާ، އޭނާ އިސްއުފުލާލާފައި އެ ފަރުބަދަގަނޑުގެ މަތިން އަވަށާއި ދިމާއަށް ދާން އޮންނަ މަގަށް ނަޒަރު ހިންގާލައިފި އެވެ.\nބައެއްލަ ލަފުޒުގެ މާނަ:\nމޭގަ – ރަށެއްގެ އިމާރާތްތަކާއި ފަރުބަދަތައް ދުރުން ފުސްކޮށް ފެންނަ ފެނުން\nނިސްވާނީ – އަންހެންވަންތަ (feminine)\nހިލަން ހުވަން ވެސް – (ހުވަން ހިލަންވެސް ނުވުން) – އަސަރެއް ނުވަތަ އިޝާރާތެއްވެސް ނުވުން، ޚަބަރެއް ދަބަރެއް ނުވުން.\nރާ ދޯރު – ރާ އެޅުމަށްޓަކައި ކަރުދިގުކޮށް މަށިން ހަދައިފައި ހުންނަ އެއްޗެއް.\n← ސެރެބްރަލް ޕަލްސީ\nހާސްވެ ކަންބޮޑުވުން →\n06/08/2017 ރަން ގަލަން Comments Off on ކެމްޕޭން – 3\nއާކުއްޖެކޭ ދަސްވީފަހުން: 02 – މިތުރުން\n09/04/2016 އަޙްމަދު ރަޝީދު Comments Off on އާކުއްޖެކޭ ދަސްވީފަހުން: 02 – މިތުރުން


Ranbir kapoor karan johar aai idhikolhu baa? - TrendingRED\n20 ޖުލައި 2017 - 19:15\nރަންބީރް ކަޕޫރްއަކީ ބޮލީވުޑްގެ އެންމެ ނަންވިދާ އެއް ތަރިއެވެ. އަދި ރަންބީރް ކަޕޫރް ވަނީ ކަރަން ޖޯހަރްއާއި އެކުވެސް އެތަކެއް ފިލްމެއްގައި މަސައްކަތް ކޮށްފައެވެ. އެހެންނަމަވެސް، ކަރަން ޖޯހަރްގެ ޝޯއެއް ކަމަށްވާ "ކޮފީ ވިތް ކަރަން" އާއި ދޭތެރޭ ހިތްހަމަ ނުޖެހުންތަކެއް ރަންބީރް ވަނީ މީޑިއާ އާ ހިއްސާ ކޮށްފައެވެ.\nކަރަން ޖޯހަރަކީ ބޮލީވުޑްގެ ނަން މަޝްހޫރު ޑައިރެކްޓަރެކެވެ. އަދި ކަރަން ގެ މި ޝޯ އަކީ އެކި އެކި ތަރިންނަށް ދައުވަތުދީގެން އެމީހުންނާއި އެކު އެކި މަޖާކުރުމާއި އެކު ކުރިއަށްދާ ޝޯއެކެވެ. އެހެން ނަމަވެސް، ރަންބީރު ދެކޭ ގޮތުގައި، "އަހަރެމެން ބޭނުން ކޮށްގެން ކަރަން ލާރި ހޯދާއިރު މީގެން ހުރިހާވެސް ނޭދެވޭ އަސަރެއް ކުރަނީ އަހަރެމެންނަށް، އަދި މިއީ ޤަބޫލުކުރެވޭ ވަރުގެ ކަމެއް ނޫން". ރަންބީރުވަނީ މީޑިއާގައި މިހެން ބުނެފައެވެ.\nރަންބީރު މިބުނާ އެއްޗެއް އަންދާޒާ ކޮށްލެވިދާނެއެވެ، ކުރީގައި ލޯބީގެ ގޮތުން ގުޅިގެން އުޅޭ ތަރިންވެސް އެ ޝޯއަށް ގެންގޮސް ކުރެވޭ ސުވާލުން އެމީހުން ހިތްހަމަ ނުޖެހޭ ގޮތް ދިމާނުވަކީވެސް މީގެ ކުރިން ހިނގާފައިވާ ކަންކަމެވެ. މީގެ ތެރެއިން ރަންބީރު ކަޕޫރް އާއި ދީޕިކާ ގެ ފަހުން ދީޕިކާ ގުޅިފައިވާ ތަރި ރަންވީރް ސިނގް އަދި ރަންބީރް ކަޕޫތް އެއް ޝޯއެއްގައި ވަނީ ފެނިގެން ގޮސްފައެވެ.\nމީގެ އިތުރުން، ރަންބީރު އާއި އަނުޝްކާ ޝަރްމާވެސް ވަނީ މި ޝޯ ނިމުމަކަށް ގެނެވޭތޯ މަސައްކަތް ފަށަން ނިންމާފައެވެ. އަދި ސުވާލަކީ މި ތަރިން މިގޮތަށް ކަންތަށް ކޮށްފިޔާ ޝޯ ހުއްޓުވޭނެބާއެވެ؟\nއަދި މިކަމާއި ބެހޭގޮތުން ކަރަން ޖޯހަރު ދެކެނީ ކިހިނެތް ބާއެވެ؟


Hihhama Jahsan Meehun Meri Meehaku Veyndhenivi Gothakah Maruvehje - Vaguthu\nހިތްހަމަޖައްސަން މީހުން މެރި މީހަކު ވޭންދެނިވި ގޮތަކަށް މަރުވެއްޖެ\nހިތްހަމަޖައްސަން މީހުން މީހުން މެރި އޮސްޓްރޭލިއާގެ ސީރިއަލް ކިލާއެއް ކަމަށްވާ އިވާން މިލަޓް ކެންސަރު ބަލީގައި ވޭންދެނެވި ދުވަސްތަކެއް ހޭދަކުރުމަށް ފަހު ޖަލުގައި މަރުވެއްޖެއެވެ.\nއިވާން ވަނީ 1990 ގެ ކުރީކޮޅު ހަތް މީހަކު މަރާލާފައެވެ. އޭނާ މަރާފައި ވަނީ ޖަރުމަންވިލާތާއި އިނގިރޭސިވިލާތް އަދި އޮސްޓްރޭލިއަ އަށް ނިސްބަތްވާ މީހުންނެވެ. މަރުވިއިރު އިވާންގެ އުމުރަކީ 74 އަހަރެވެ.\nއިވާންގެ އަނިޔާވެރިކަމުގެ ސަބަބުން އޭނާގެ އަތްދަށުވެ މަރުވެފައި ވަނީ މުޅިން ވެސް ޗުއްޓީ ހޭދަކުރުމަށް އުޅުނު މީހުންނެވެ. ހައިކިން އަށް ނިކުމެ އުޅުނު ބެކްޕެކާސް މަގުމަތިން ފެނުމުން އެމީހުން އެކި ތަންތަނަށް އޭނާގެ ވެހިކަލްގައި ގެންގޮސް ދޭނެ ކަމަށް ބުނެ ވެހިކަލަށް އަރުވައިގެން ގެގޮސް އެމީހުން ވަނީ މަރާލާފައެވެ.\nއިވާންގެ އަތްދަށުވެ މަރުވެފައި ވަނީ ޖަރުމަންވިލާތުގެ ތިން މީހަކާއި އިނގިރޭސިވިލާތުގެ ދެމީހަކާއި އޮސްޓްރޭލިއާގެ މީހެކެވެ.\nއިވާންގެ މައްޗަށް ތުހުމަތުތަކެއް ކުރެވި ފުލުހުން އޭނާ އާއި ސުވާލު ކުރަން ފެށީ 1992 ވަނަ އަހަރު ސިޑްނީގެ ސަރަހައްދަކުން މީހެއްގެ ހަށިގަނޑު ފެނުމުންނެވެ. އިވާންގެ މައްޗަށް ކުރެވުނު ތުހުމަތުތަކަށް އިއުތިރާފުވެ އޭނާ ވަނީ މީހުން މެރިގޮތް ކިޔައި ދީފައެވެ.\nހަތް މީހުންގެ މަރުގެ ޒިންމާ އީވާން އުފުލާފައި ވީނަމަވެސް އަދި އިތުރު ބައެއް މީހުން މެރި ކަމަށް ވެސް އޭނާގެ މައްޗަށް ތުހުމަތު ކުރެވެއެވެ. ނަމަވެސް އެ ތުހުމަތުތަކާއި ގުޅޭ އެކަށީގެންވާ ހެކިތަކެއް ލިބިފައެއް ނުވެއެވެ.\nފުލުހުންނަށް އީވާން ކިޔައިދީފައިވާ ގޮތުގައި އޭނާ މީހުން މަރާފައި ވަނީ އަމިއްލަ ހިތްހަމަޖެހުމަށެވެ. މީހުން މެރުމުން ހިތައް ހަމަޖެހުން ލިބޭ ކަމަށާއި، މީހަކު މަރައި ނުލެވޭނަމަ އެއްވެސް އިތުރު ކަމަކާއި ނުވިސްނޭ ކަމަށް އޭނާ ބުނެފައި ވެއެވެ.\nއީވާން މަރުވީ ބަނޑަށް ޖެހުނު ކެންސަރެއްގެ ސަބަބުންނެވެ. އޭނާގެ އެންމެ ފަހު ވަގުތުތައް ފެނުނު މީހަކު މީޑިއާ އަށް މައުލޫމާތު ދެމުން ބުނީ އީވާން މަރުވިއިރު އެއްވެސް އެއްޗެއް ނުކެވޭތާ ވެސް ގިނަ ދުވަސްތަކެއް ވެއްޖެއެވެ. "އެއްވެސް އެއްޗެއް އޭނާ އަކަށް ނުކެވޭ. އެއްވެސް އެއްޗެއް ނުބޮވޭ. ވާހަކައެއް ނުދެއްކޭ. ވަރަށް އުނދަގޫ ހާލަތެއްގައި އުޅެފައި އޭނާ މަރުވީ." މައުލޫމާތު ދިން މީހާ ބުންޏެވެ.\nއީވާންގެ މަރާއި ގުޅިގެން އޭނާގެ ފަރާތުން އަނިޔާ ލިބުނު މީހުންގެ އާއިލާތަކުން އަދި އެއްވެސް އެއްޗެއް ބުނެފައެއް ނުވެއެވެ.


1.5 million fathuruveringe amaazah mi mahu dheveyne: MMPRC\nމިއަދު ބޭއްވި ނޫސްވެރިންގެ ބައްދަލުވުމުގައި ތޮއްޔިބު މުހައްމަދު މައުލޫމާތު ދެއްވަނީ -- ސަލްވީން | އަވަސް\nސަރުކާރުން މި އަހަރު ކަނޑައެޅި އަމާޒުގައި ހިމެނޭ އަދަދަށް ފަތުރުވެރިން ރާއްޖެ އަންނާނެ ކަމަށް މޯލްޑިވްސް މާކެޓިން އެންޑް ޕަބްލިކް ރިލޭޝަން އޮތޯރިޓީ (އެމްއެމްޕީއާރްސީ) އިން ބުނެފި އެވެ.\nމިއަހަރު ފެށި އިރު ރައީސް އިބްރާހިމް މުހައްމަދު ސޯލިހް ވަނީ ރާއްޖެއަށް މިއަހަރު ފަތުރުވެރިން ރިކޯޑް އަދަދަކަށް ގެންނާނެ ކަމަށް ވިދާޅުވެ އަމާޒެއް ކަނޑައަޅުއްވާފަ އެވެ. އޭރު އެ މަނިކުފާނުގެ އަމާޒެއްގެ ގޮތުގައި އިއުލާން ކުރެއްވީ 1.5 މިލިއަން ފަތުރުވެރިން ރާއްޖެ ގެނައުމެވެ.\nރާއްޖޭގެ ޓޫރިޒަމް ޕްރޮމޯޓް ކުރުމާ ހަވާލުވެ އޮންނަ އެމްއެމްޕީއާރްސީން މިއަދު ވަނީ ނޫސްވެރިނާ ބައްދަލުކޮށްފަ އެވެ. އެ ބައްދަލުވުމެއްގައި އެ ކޯޕަރޭޝަނުން ބުނީ މިއަހަރު ނިމެން މަސް ދުވަހަށް ވެފައިވާއިރު އޭގެ މާ ކުރިޔަށް ސަރުކާރުގެ އަމާޒަށް ވާސިލް ވެވޭނެ ކަމަށެވެ. އަދި މިއަދު ދިން ތަފާސްހިސާބުތަކުގައި ބުނީ މިމަހުގެ ފަހު ހަފުތާގައި 1.5 މިލިއަން ވަނަ ފަތުރުވެރިޔާ ރާޢްޖެ އަންނާނެ ކަމަށެވެ.\nއެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބު މުހައްމަދު މިއަދު ވިދާޅުވީ 1.5 މިލިއަން ވަނަ ފަތުރުވެރިޔާ ރާއްޖެ އައުން ވާނީ ސަރުކާރަށް ލިބޭނެ ވަރަށް ބޮޑު ކާމިޔާބީއަކަށް ކަމަށާއި އެކަން ކުލަ ގަދަކޮށް ފާހަގަ ކުރަން ތައްޔާރު ވަމުން އަންނަ ކަމަށެވެ. އޭނާ އަދި ވިދާޅުވީ އަމިއްލަ ކުންފުނިތަކާއި ޓުއަރިޒަމް މިނިސްޓްރީ އާއި އަދިވެސް ގުޅުން ހުރި ސަރުކާރުގެ ވުޒާރާތަކާއި ގުޅިގެން އެދުވަހުގެ ހަރަކާތްތައް ރާވާ ހިންގަން މަސައްކަތްތައް ކުރާ ކަމަށެވެ.\n"އަޅުގަނޑު ދަންނަވާނީ [ޓޫރިސްޓް އެރައިލްވަލްގައި] މިއީ ވަރަށް ކާމިޔާބު އަހަރެކޭ. ރައީސް ސޯލިހުގެ ޓާގެޓަށް އަޅުގަނޑުމެންނަށް ވާސިލްވެވުނީ އަހަރު ނިމެން އެއްމަސްވެސް އޮއްވާ މިއީ ހަމަ ރެކޯޑެއް. އަދި ސަރުކާރަށް ވެސް ލިބޭނެ ވަރަށް ބޮޑު ކުރިއެރުމެކޭ އަޅުގަނޑު ދަންނަވަނީ. މިކަން ވަރަށް ކުލަ ގަދަ ކޮށް ފާހަގަކުރުމުގެ މަސައްކަތް މިހާރު އަޅުގަނޑުމެން ކުރިއަށް މި ގެންދަނީ..." ތޮއްޔިބު ވިދާޅުވި އެވެ.\nއޭނާ ވިދާޅުވީ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި އެމްއެމްޕީއާރްސީގެ ތެރެއިން ހިންގި ބޮޑު ހިޔާނާތާ ގުޅިގެން އެ ކޯޕަރޭޝަންގެ ނަމަށް ކިލަނބު ކަމެއް އައިސްފައިވީ ނަމަވެސް އެކަން މި ސަރުކާރުން ބަދަލު ކުރާނެ ކަމަށާއި އެފަދަ ތުހުމަތުތައް އަޔަ ނުދޭން ކުރެވެން ހުރި މަސައްކަތެއް ކުރާނެ ކަމަށެވެ.\nއެމްއެމްޕީއާރްސީގެ ބައެއް މަސައްކަތްތަކުގެ ތަފުސީލަށް ވެސް ތޮއެްޔިބު މިއަދު ވަޑައިގެންނެވި އެވެ. އެ ގޮތުން ޓުއަރިޒަމް އިޝްތިހާރު ކުރަން ހިންގާ ހަރަކާތްތަކުގެ ބައެއް ތަފުސީލް ދެއްވި އެވެ. ވިދާޅުވީ މިއަހަރު ނިމެންދާއިރު ޓުއަރިޒަމް އިޝްތިހާރު ކުރަން ގިނަ މަސައްކަތްތަކެއް ކޮށްފައިވާ ކަމަށާއި އަހަރުގެ ބާކީ އޮތް ދުވަސްތަކުގައިވެސް އެ މަސައްކަތް ހިނގާނެ ކަމަށެވެ. އަދި އެ މަސައްކަތް ކުރަނީ ގޮންޖެހުންތަކާއެކުގައި ކަމަށް ވެސް ވިދާޅުވި އެވެ. -- މި ސަރުކާރުގައި ވަނީ އެމްއެމްޕީއާރްސީގެ ޕްރޮމޯޝަން ބަޖެޓް ބޮޑުކޮށްފަ އެވެ.\nމިއަހަރު ކުރި ބައެއް މަސައްކަތްތައް\nދުނިޔޭގެ 21 މާކެޓެއްގެ 23 ފެއާއެއްގައި ބައިވެރިވި\n33 ރޯޑް ޝޯ ބޭއްވި\nބޭރުގެ 16 މީޑިއާއެއް ނޫސްވެރިން ރާއްޖެ ގެނައުން\n11 ގައުމެއްގައި ޕީއާރް ރެޕްރެސެންޓޭޝަން ދިނުން\nބޭރުގެ ބޮޑެތި ކުންފުނިތަކާއެކު ފަސް ޖޮއިންޓް ޕްރޮމޯޝަނެއް ކުރިއަށް ގެންދިޔަ\nދެ އެމްބަސީއަކާއެކު ކައިރިން މަސައްކަތް ކުރި\nގެސްޓް ހައުސް ޓްރެއިނިންތައް ކުރިއަށް ގެންދޭ\nބީބީސީއާއެކު ގްލޯބަލް ކެމްޕެއިނެއް ފެށި\nރާއްޖޭގައި ފަތުރުވެރިކަމުގެ ދެ ކެމްޕޭނެއް ކުރިއަށް ގެންދޭ\n12 ފަރާތަކަށް އެންޑޯސްމަންޓް ހަވާލުކުރި\nކޮންމެ ހަތަރު ދުވަހަކަށް ހަރަކާތެއް ވަނީ ހިންގި\nއެމްއެމްޕީއާރްސީން މިއަހަރުގެ ޕްރޮމޯޝަން ހަރަކާތްތައް ފެށީ ބޮޑު ބަޖެޓަކާއެކު އެވެ. މި އަހަރުގެ ހަރަކާތްތައް ހިންގި އިރު އެ ފަރާތުން ކުރިން ދިވެހި މިޑިއާގެ ނޫސްވެރިން ބޭނުން ކުރި ގޮތަށް ދިވެހި ނޫސްވެރިން ބައިވެރިކޮށްފައެއް ނުވެއެވެ. ނަމަވެސް މި މަހު އިނގިރޭސި ވިލާތުގެ ލަންޑަނުގައި ނިންމާލި ޑަބްލިޓީއެމް ފެއާގައި އެމްއެމްޕީއާރްސީން އިސްކަން ދޭ ބައެއް މީޑިއާ ހައުސްތަކުގެ ނޫސްވެރިން ބައިވެރި ކުރި އެވެ. އެ ކޯޕަރޭޝަނުން ދިވެހި މީޑިއާއަށް ސަމާލުކަން ނުދިން ނަމަވެސް ބޭރުގެ ނަން މަޝްހޫރު ނޫން އާދައިގެ މެގަޒިންތަކުގައި ލިޔާ ކޮލަމިސްޓުންނާއި ބައެއް ލިޔުންތެރިން ކަމަށް ބުނާ މީހުން ރާއްޖެ ގެނެސްގެ ހަރަދުތައް ކުރެއެވެ.\nއެމްއެމްޕީއާރްސީ ޓޫރިޒަމް ޓޫރިސްޓް އެރައިވަލް + މިނިސްޓްރީ އޮފް ޓޫރިޒަމް ތޮއްޔިބު މުހައްމަދު


ވެރިކަމާ ތޮޅެނީ ކީއްވެބާ – އަލްހާން – DhiDaily\nހޯމަ, މާރޗް 1, 2021\nވެރިކަމާ ތޮޅެނީ ކީއްވެބާ – އަލްހާން\nރައީސް އިބްރާހިމް މުހައްމަދު ސޯލިހުގެ އެންމެ އަރިސް އެއްބޭފުޅު ކަމަށް ވިދާޅުވާއިރު، ރައީސް މުހައްމަދު ނަޝީދު ވެރިކަމާއި ހެދި ތޮޅެނީ ކީއްވެތޯ ވިދާޅުވެ އެމްޑީޕީގެ ކުރީގެ ނައިބު ރައީސް އަލްހާން ފަހުމީ ރައީސް ނަޝީދާއި ސުވާލުކުރައްވާފިއެވެ.\nރައީސް ނަޝީދު ވަނީ އިކޮނޮމިކް މިނިސްޓަރު ފައްޔާޒު އިސްމާއީލް، އަމިއްލައަށް މަގާމުން އެކަހެރިވެވަޑައިގަތުމަށް އެދިވަޑައިގެން ސިޓީފުޅެއް އެމްޑީޕީގެ ޗެއާޕާސަން ހަސަން ލަތީފަށް ފޮނުއްވައިފި އެވެ. ސިޓީގައި ބުނެފައިވަނީ، ފައްޔާޒު މަގާމުގެ މަސްއޫލިއްޔަތުން އެކަހެރިވުމަށް ދަންނަވާ ސަބަބަކީ އެމްޑީޕީއަށް ލިބިދާނެ ގެއްލުމަކަށްޓަކައި ކަމަށެވެ. އެމްޑީޕީގެ އެއްވެސް މެންބަރަކާއި އެހެން އެއްވެސް ފަރާތަކާ ވެސް އެއްވެސް އިރެއްގައި ޒާތީ ކަމެއް ނޯންނާނެ ކަމަށާއި އެއްވެސް މިނިސްޓަރަކާ ވެސް ޒާތީ މައްސަލައެއް ނެތް ކަމަށް އެމަނިކުފާނު ވިދާޅުވި އެވެ.\nއެސިޓީއަށް ރައްދު ދެއްވަމުން އަލްހާން ވިދާޅުވީ، ފައްޔާޒް މިނިސްޓަރު ކަމުން ވަކި ނުކުރެވިގެން ރައީސް ނަޝީދު އުޅުއްވަނީ ކީއްވެގެންތޯ ވިދާޅުވެފައެވެ. އަދި ރައީސް ސޯލިހު އަކީ ރައީސް ނަޝީދުއާއި އެކު ވިހެއި އެކުވެރި އެއްކަމަށް ބުނާއިރު ރައީސް ސޯލިހުގެ ވެރިކަމާ ތޮޅެނީ ކީއްވެގެންތީވެސް އަލްހާން ވަނީ އައްސަވާފައެވެ. އަދި ރައީސް ނަޝީދު ފޮނުވި ސިޓީ އަކީ އޭގައި އެއްވެސް އޮއްޓަރެއް ނެއް ސިޓީއެއް ކަމަށްވެސް އަލްހާން ވަނީ އޭނާ ކުރެއްވި ޓުއީޓުގައި ވިދާޅުވެފައެވެ.\nއިކޮނޮމިކް މިނިސްޓަރ @faya_i މަޤާމުން ދުރުނުކުރެވިގެން އަންނި އުޅުއްވާ ސަބަބަކީ ކޮބައިބާ؟. @MohamedNasheed\nރައީސް @ibusolih އަކީ އަންނިއާ އެކީގާ ވިހޭ ރައްޓެހި މީހާ ކަމަށް ބުނާއިރު، ވެރިކަމާ ތޮޅެނީ ކީއްވެބާ؟\nމި ސިޓީއަކީ އެއްވެސް އޮއްޓަރެއް ނެތް ސިޓީއެއް! pic.twitter.com/WOc96Vy3MQ\n— Aʟʜᴀɴ Fᴀʜᴍʏ – 𝗔𝗙 (@AlhanFahmy) September 9, 2020\nފައްޔާޒު އަމިއްލައަށް މަގާމުން އެކަހެރިވެވަޑައިގަތުމަށް އެދިވަޑައިގެން ރައީސް ނަޝީދުގެ ސިޓީފުޅެއް ޕާޓީގެ ޗެއާޕާސަނަށް ފޮނުއްވި އިރު، ފައްޔާޒުގެ އިތުބާރު ނެތް ކަމުގެ ވޯޓު ނެގުމުގެ މަސައްކަތްތައް މިދިޔަ މަހުގެ ކުރީކޮޅު ވަނީ ފަށައިފަ އެވެ. އެ މަސައްކަތުގައި އެންމެ އިސްކޮށް އުޅުއްވަނީ ރައީސް މުހައްމަދު ނަޝީދެވެ. ނަމަވެސް ރައްޔިތުންގެ މަޖިލީހުގެ ދެވަނަ ދައުރުގެ ޖަލްސާތައް ނިންމައި، ޗުއްޓީއަށް ދިޔައިރު ވެސް މައްސަލަ ހުށަހަޅައިފައެއް ނުވެއެވެ.\nފައްޔާޒުގެ ދިފާއުގައި އެމްޑީޕީގެ ބައެއް މަޖިލިސް މެންބަރުން ނުކުންނަވާފައިވާ އިރު ރައީސް ސޯލިހު ވެސް ވަނީ ފައްޔާޒަށް ފުރިހަމަ އިތުބާރު އެބަ އޮތް ކަމަށާއި އޭނާ ދިފާއު ކުރައްވަން މަސައްކަތްޕުޅު ކުރައްވާނެ ކަމަށް ވިދާޅުވެފަ އެވެ.\nއެ ކަކުންޏެއް ހަރު ކޮންނާނީ އެ ކަކުންޏެއްގެ ވަރުން: ޢަލީ ރަމީޒް\nމާރޗް 1, 2021\nމަތީ ތައުލީމު ލޯނަށް ވީހާވެސް އަވަހަށް ލުމަށް އެދިއްޖެ\nމިނިސްޓަރު މަލީހްގެ އިތުބާރު ނެތްކަމަށް މަޖިލީހުން ފާސްކޮށްފި\nއިންޓަނެޓް އަގުހެޔޮކުރަން ސަބްސިޑީ ދިނުމަށް އިދިކޮޅުން ގޮވާލައިފި


The Dirty Picture dhookohlevumakun Kangana dhera eh nuvey | Mihaaru\n"ދަ ޑާޓީ ޕިކްޗާ" ދޫކޮށްލެވުމަކުން ކަންގަނާ ދެރައެއް ނުވޭ\n04 މެއި 2021 - 09:00\nބަތަލާ ވިދިޔާ ބާލަން އަށް ނެޝަނަލް އެވޯޑް ލިބުނު ފިލްމު "ދަ ޑާޓީ ޕިޗްކާ" ކުޅެން ލިބި އެ ފުރުސަތު ދޫކޮށްލެވުމަކުން ދެރަ ނުވާ ކަމަށާއި އެކަމަކު އެ ފިލްމަކީ ހީކުރި ވަރަށް ވުރެ މާ ބޮޑަށް ހިނގި ފިލްމެއް ކަމަށް ބަތަލާ ކަންގަނާ ރަނާވަތު ބުނެފި އެވެ.\nއެކްތާ ކަޕޫރް ޕްރޮޑިއުސްކޮށް، މިލަން ލުތުރިއާ 2011 ގައި ގެނެސްދިން އެ ފިލްމަކީ އިންޑިއާގެ ދެކުނު ފިލްމު އިންޑަސްޓްރީގައި 80 ގެ އަހަރުތަކުގައި ސިލްކް ސުމީތާގެ ނަމުން މަޝްހޫރުވި ކޮންޓްރަވާޝަލް ބަތަލާ ވިޖަޔަލަކްޝްމީ ވަޑްލަޕަލްޓާގެ ވާހަކަ ކިޔައިދިން ބައޮގްރިގަލް މިއުޒިކަލް ޑްރާމާއެކެވެ. "ދަ ޑާޓީ ޕިޗްކާ" ގައި ވިދިޔާ ކުޅުނީ ސިލްކް ސުމީތާގެ ރޯލެވެ.\nފިލްމުގެ ބަތަލުންނަކީ ނަސީރުއްދީން ޝާހާއި އިމްރާން ހާޝިމީގެ އިތުރުން ތުޝާރް ކަޕޫރެވެ.\n"ދަ ޑާޓީ ޕިކްޗާ" ކުޅެން ލިބި އެ ފުރުސަތު ދޫކޮށްލުމާ ބެހޭ ގޮތުން ކަންގަމާ ބުނީ އޭނާ ފިލްމު ގަބޫލުނުކުރީ އެއީ މާ އޮއްޓަރެއް ހުރި ފިލްމެއް ކަމަށް އޭރު ނުދެކޭތީ ކަމަށެވެ. އެކަމަކު ފަހުން ފިލްމު ރިލީޒްކޮށް ބަލައިލުމުން ވިދިޔާ ކޮށްފައި ހުރި މަސައްކަތާއި ފިލްމަށް ބެލުންތެރިންގެ ފަރާތުން ލިބުނު ތަރުހީބަށް ބަލާ އިރު، އެއީ ކުރިން ހީކުރި ވަރަށް ރަނގަޅަށް ހިނގި ފިލްމެއް ކަމަށް ބުންޏެވެ.\n"ފިލްމު ބަލާލީމަ ހިތަށް އެރި ވިދިޔާ ކުޅެފައިވާހާ މޮޅަށް އެ ފިލްމު އަހަންނަކަށް ނުކުޅެވޭނެއޭ ވެސް. އޭނަ ފިލްމުގައި ދައްކުވައިދިން އެކްޓިން ވަރަށް ފުރިހަމަ. އެކަމަކު އެ ފިލްމު ދޫކޮށްލުމަކީ ކުރިން ވެސް ބުނަމުން އައިހެން އަހަރެން ރިގްރެޓްކުރާ ކަމެއް ނޫން." ކަންގަނާ ބުންޏެވެ.\n"ދަ ޑާޓީ ޕީކްޗާ" ދޫކޮށްލި ނަމަވެސް އެ ފިލްމުގެ ޑައިރެކްޓަރު ލުތުރިއާގެ 2010 ގެ "ވަންސް އަޕޮން އަ ޓައޮމް އިން މުމްބާއީ" ކަންގަނާ ކުޅުނެވެ.\nހަތަރު ނެޝަނަލް އެވޯޑް ހޯދާފައިވާ ބަތަލާ އީޓީ އަށް ދިން އިންޓަވިއުއެއްގައި ބުނީ އޭނާ މިހާތަނަށް ކާމިޔާބު ހޯދީ އޮފްބީޓް ފިލްމުތަކެއް ކުޅެގެން ކަމަށާއި މިހާތަނަށް އެންމެ ވަރުގަދަ ޑައިރެކްޓަރުންނާއި ޕްރޮޑަކްޝަން ހައުސްތަކާ އެކީ ވެސް މަސައްކަތްނުކުރާ ކަމަށެވެ. އެގޮތުން ޑައިރެކްޓަރު ސަންޖޭ ލީލާ ބަންސާލީ އާއި ރާޖްކުމާރު ހިރާނީ އާއި ކަރަން ޖޯހަރްގެ ދަރުމާ ޕްރޮޑަކްޝަނާއި އަދިތިޔާ ޗޯޕްޅާގެ ޔާޝްރާޖް ފިލްމްސް (ވައިއާރްއެފް) ފަދަ ކޮމާޝަލް ނުވަތަ މެއިންސްޓްރީމް ފިލްމުތަކަށް ގެނެސްދޭ މީހުންނާ އެކު މަސައްކަތްނުކޮށް ކާމިޔާބު ހޯދުމަކީ ހަމަ ހަގީގަތުގައި ވެސް ކުޑަ ކަމެއް ނޫން ކަމަށް ބުންޏެވެ.\nފިލްމު ބަލާލީމަ ހިތަށް އެރި ވިދިޔާ ކުޅެފައިވާހާ މޮޅަށް އެ ފިލްމު އަހަންނަކަށް ނުކުޅެވޭނެއޭ ވެސް. އޭނަ ފިލްމުގައި ދައްކުވައިދިން އެކްޓިން ވަރަށް ފުރިހަމަ. އެކަމަކު އެ ފިލްމު ދޫކޮށްލުމަކީ އަހަރެން ރިގްރެޓްކުރާ ކަމެއް ނޫން: ކަންގަނާ\nކަންގަނާ ބުނި ގޮތުގައި އޭނާ ފިލްމަކަށް އެއްބަސްވާނީ އެ ފިލްމެއްގައި އޭނާ އަށް އެކްޓްކޮށްލެވޭ ކަހަލަ ވަރުގަދަ ރޯލެއް ލިބޭ ނަމަ އެވެ. އެކަން ސިފަކޮށްދިނީ ކުރިއަށް ހުރި ފިލްމެއްގެ ޑައިލޮގަކާ ވެސް ގުޅުވައިގެންނެވެ.\n"ތަގުދީރު އަހަންނަށް އައުންސެއް ދިން ނަމަ، ބަދަލުގައި އަހަރެން ދޭނަން ޕައުންޑެއް." ކުޅޭ ކޮންމެ ފިލްމަކީ އެ ފިލްމަކަށް ގިނަ ބައެއްގެ ސަމާލުކަން ހޯދާނެ ފިލްމަކަށް ވާނެ ކަމަށް އިޝާރާތްކޮށް ކަންގަނާ ބުންޏެވެ.\nއޭނާ ބުނި ގޮތުގައި މިހާތަނަށް ހިންދީ ސިނަމާގެ ވަރުގަދަ ލީޑް ބަތަލާއަކަށްވީ މާ ނުފޫޒު ގަދަ ބަޔަކާއެކީ މަސައްކަތް ނުކޮށް، ހުނަރަށް އިސްކަން ދީގެން މަސައްކަތްކޮށްގެންނެވެ. އަދި މިހާރު އާދެވިފައި ހުރި ހިސާބަށް ދެވުނީ އަމިއްލަ ބުރަ މަސައްކަތުން ކަމަށް ވެސް ބުންޏެވެ.\n"ދިރާސާކުރަން ބޭނުންވާ މީހަކަށް އެކަން ވަރަށް ފަސޭހަ އިން ސާބިތުވާނެ،" ކަންގަނާ ބުންޏެވެ.\nކާމިޔާބު ބަތަލާގެ ބޮޑު ތިން ފިލްމެއް ކުރިއަށް އެބައޮތެވެ. އެއީ ރިލީޒްކުރުން ފަސްކޮށްފައިވާ ބައޮގްރަފިކަލް ޑްރާމާ "ތަލައިވީ" އާއި ޝޫޓިން ނިންމާފައި އޮތް އެކްޝަން ފިލްމު "ދާކަޅް" ގެ އިތުރުން ޝޫޓިން ފަށައި ބޮޑު ބައި ނިންމާފައި އޮތް ވަތަނީ ފިލްމު "ތޭޖާސް" އެވެ.\n"ތަނޫ ވެޑްސް މަނޫ" އާއި "ކްއީން" އަދި "މަނިކަރްނިކާ: ދި ކްއީން އޮފް ޖާންސީ" ފަދަ ފަދަ ކާމިޔާބު ފިލްމުތައް ކުޅުނު ކަންގަނާގެ އެންމެ ފަހުގެ ފިލްމަކީ މިދިޔަ އަހަރުގެ "ޕަންގާ" އެވެ.\nބޮލީވުޑް ވިދްޔާ ބާލަން އެކްތާ ކަޕޫރު ބޮލީވުޑް ފިލްމު


SunOnline: Mudharissunge musaara bodukuran nimmaifi\nމުދައްރިސުންގެ މުސާރަ ބޮޑުކުރަން ނިންމައިފި\nއައިޝަތު ނުޒުހާ 21 Oct 2021, 11:03\nރައީސް އިބްރާހިމް މުހައްމަދު ސޯލިހާއި އެޑިއުކޭޝަން މިނިސްޓަރު އައިޝަތު އަލީ --- ސަން ފޮޓޯ/ ފަޔާޒް މޫސާ\nސިއްހީ ދާއިރާއާއި ތައުލީމީ ދާއިރާގައި މަސައްކަތް ކުރާ މުވައްޒަފުންގެ މުސާރަ ބޮޑުކުރުމަށް އަންނަ އަހަރުގެ ބަޖެޓުގައި ހިމަނާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މިހެން ވިދާޅުވީ މިހާރު އއ. އަތޮޅަށް ކުރައްވަމުން ގެންދަވާ ދަތުރުފުޅުގައި އުކުޅަހު ރައްޔިތުންނާ ބައްދަލުކުރައްވައި، އާންމު ރައްޔިތަކު ކުރެއްވި ސުވާލަކަށް ޖަވާބު ދެއްވަމުންނެވެ.\nސިއްހީ މަރުކަޒުގައި ޑޮކްޓަރުންގެ ދަތިކަމާ ގުޅޭ ގޮތުން މީހަކު ކުރި ސުވާލަކަށް ޖަވާބު ދެއްވަމުން ރައީސް ވިދާޅުވީ ކޮލިޓީ ރަނގަޅު މޮޅެތި ޑޮކްޓަރުން ލިބުމަށް ދަތިވަނީ ރާއްޖޭގައި ލިބޭ މުސާރަ ކުޑަކަމުން ކަމަށެވެ.\nރައީސް ވިދާޅުވީ ރާއްޖޭގައި ސްޕެޝަލިސްޓަކަށް ދެނީ 3000 ޑޮލަރު ކަމަށާއި އެއީ މި ސަރަހައްދުގައި ވެސް އެންމެ ކުޑަ މުސާރަ ކަމަށެވެ.\n"އެހެންވީމަ ރާއްޖެއަށް ގެންނަން މި ޖެހެނީ ތަންކޮޅެއް އަގުހެޔޮކޮށް ލިބޭ ޑޮކްޓަރުން،" ރައީސް ވިދާޅުވިއެވެ.\nރައީސް އިތުރަށް ވިދާޅުވީ އަންނަ އަހަރަށް ލަފާ ކުރާ ބަޖެޓުގެ މަސައްކަތް މި ހަފްތާ ތެރޭގައި ކުރަމުން ދިޔައިރު ޑޮކްޓަރުންނާއީ މުދައްރިސުންގެ މުސާރަ ބޮޑުކުރަން ނިންމައިފައިވާ ކަމަށެވެ.\n"ބަޖެޓު ފައިނަލް ކުރަމުންދިޔައިރު އޭގެތެރޭގަ މަޝްވަރާ ކުރެވުނު. [މަޝްވަރާއަށް ފަހު] ޑޮކްޓަރުންގެ މުސާރަ ބޮޑުކުރަން އަޅުގަނޑުމެން ނިންމާފައިވަނީ. އަޅުގަނޑުމެން ވާނެ އެޑިއުކޭޝަން ދާއިރާގެ މުސާރަ ވެސް ބޮޑުކުރަން ނިންމައިފަ،" ރައީސް ވިދާޅުވިއެވެ.\nރައީސް ވިދާޅުވީ ބޮޑުކުރި މުސާރަތަކުގެ ތަފްސީލް ފަހުން ހާމަކުރައްވާނެ ކަމަށެވެ.\nރައީސް ސޯލިހު އަރިއަތޮޅު އުތުރު ބުރިއަށް ކުރައްވަމުންގެންދަވާ ދަތުރުފުޅުގައި އުކުޅަހުގެ އިތުރުން ތޮއްޑޫ އާއި ރަސްދޫއަށްވެސް ޒިޔާރަތް ކުރައްވައި، މަތިވެރި އާއި ބޮޑުފޮޅުދޫ އަދި ހިމަންދޫއަށްވެސް ވަޑައިގަންނަވާނެއެވެ.\nމަތިވެރި ސްކޫލުގެ ޓީޗަރަކު ސަލާމް ބުނާ މައްސަލަ ހޫނުވެއްޖެ\nކޮވިޑް ތެރޭގައި އެންމެ ފުރިހަމަ ނަމޫނާ ދެއްކީ ސްކޫލްތަކުން


ކޮންމެ ކަމަކާ މެދު ރައީސް އެއްޗެއް ވިދާޅުވާކަށް ނުޖެހޭ: ތަރުޖަމާން | Help Find Ahmed Rilwan (@moyameehaa)\nކޮންމެ ކަމަކާ މެދު ރައީސް އެއްޗެއް ވިދާޅުވާކަށް ނުޖެހޭ: ތަރުޖަމާން\nގެއްލިފައިވާ ނޫސްވެރިޔާ އަހުމަދު ރިލްވާންގެ މައްސަލައިގައި ރައީސް އެއްޗެއް ވިދާޅުނުވީ، ގައުމުގައި ހިނގާ ކޮންމެ ކަމަކާ މެދު ސީދާ ރައީސް އެއްޗެއް ވިދާޅުވުމަކީ ކުރަން ޖެހޭ ކަމެއް ކަމަށް ގަބޫލުނުކުރައްވާތީ ކަމަށް ރައީސް އޮފީހުން ބުރާސްފަތިދުވަހު ބުނެފި އެވެ.\nރައީސް ޗައިނާއަށް ކުރެއްވި ދަތުރުފުޅަށް ފަހު މާލެ ވަޑައިގަތް އެއާޕޯޓްގައި ބޭއްވި ނޫސްވެރިންގެ ބައްދަލުވުމުގައި ރިލްވާންއާ ބެހޭ ގޮތުން ސުވާލުކުރުމުން އެއްޗެއް ވިދާޅުވެފައި ނުވާތީ ބައެއް އާންމުންގެ ފާޑުކިޔުން ވަނީ އަމާޒުވެފަ އެވެ.\nބައެއް މީހުން ދެކޭ ގޮތުގައި އެއިން ދޭހަވަނީ އެ މައްސަލައަށް ސަރުކާރުން ދޭ ސަމާލުކަން ކުޑަކަމެވެ.\nރައީސް އޮފީހުގެ ތަރުޖަމާން އިބްރާހިމް މުއާޒު އަލީ ވިދާޅުވީ ރާއްޖޭގެ ކޮންމެ ޒުވާނަކަށް އަދި ރައްޔިތަކަށް ލިބޭ ކޮންމެ ދެރަޔަކީ މުޅި ގައުމަށް ވެސް ލިބޭ ދެރައެއްގެ ގޮތުގައި ރައީސް ދެކެވަޑައިގަންނަވާ ކަމަށެވެ. އަދި އެފަދަ ކަންތައްތަކާ ގުޅޭ ގޮތުން ފިޔަވަޅުތައް އަޅާނެ މުއައްސަސާތައް އުފައްދާފައިވާ އިރު އެކަންތައްތަކާ ގުޅޭ ގޮތުން މުއާމަލާތް ކުރަން ޖެހޭނީ އެ މުއައްސާތަކުން ކަމަށް ވެސް މުއާޒު ވިދާޅުވި އެވެ.\nއޭނާ ވިދާޅުވި ގޮތުގައި އެފަދަ ކަންކަމާ މެދު ކަންބޮޑުވުން ފާޅުކުރުމަކުން އެކަމަކަށް ހައްލެއް ނުލިބޭނެ އެވެ.\n“ގައުމުގައި ހިނގާ ކޮންމެ ކަމަކާ މެދު ސީދާ ރައީސް އިންޓަވިއުދެއްވަން ޖެހޭ ކަމަކަށް ގަބޫލެއްނުކުރެވޭ. އެކަމާ ގުޅޭ އިދާރާތައް ވަނީ ގާއިމްކުރެވިފައި،” މުއާޒް ވިދާޅުވި އެވެ.\n“އެކަމުގެ ހައްލަކަށް ވާނީ އެކަމަކާ ގުޅޭ އިދާރާއަކުން އެކަމަކަށް ހައްލު ހޯދައިދިނުން. މުއައްސަސާތައް ގާއިމްކުރެވިފައި ވަނީ ދިވެހި ރައްޔިތުންނަށްޓަކައި،”\nއޭނާ ވިދާޅުވީ ރާއްޖޭގެ ޒުވާނުންގެ ތަރައްގީ އާއި ދުޅަހެޔޮ ކަމަށްޓަކައި ސަރުކާރުން ގިނަ މަޝްރޫއުތަކެއް ވަނީ ރާވާފައި ކަމަށެވެ. އަދި އެކަންތައްތައް ފަށަން ސަރުކާރުން ކުރަން ޖެހޭ މަސައްކަތް ވަރަށް ބާރަށް ކުރިއަށް ދާ ކަމަށް ވެސް ވިދާޅުވި އެވެ.\nރިލްވާން ގެއްލުނު މައްސަލައާ ބެހޭ ގޮތުން ވިދާޅުވާނީ ކީކޭތޯ ބުރާސްފަތިދުވަހުގެ ރޭ ނޫސްވެރިޔަކު ދެންނެވުމުން ރައީސް ވިދާޅުވީ؛ “ތިޔަކަށް އަޅުގަނޑު އެއްޗެއް ނުބުނާނެ ދެއްތޯ؟ ދެން ތިކަހަލަ ކަންތައްތަކުގައި މީގެ ކުރިން ވެސް ޕޮލިހުން ނުވަތަ ހޯމް މިނިސްޓްރީން މިހާތަނަށް އެއްޗެހި ބުނެފައި ހުންނާނީ،” މިހެންނެވެ.\n“ދެން ނޫސްވެރިޔަކު ގެއްލުނީ. އަޅުގަނޑަށް ހީވަނީ ދެން ނޫސްވެރިޔަކު ހޯދުމުގެ މަސައްކަތް ހިނގާނެ ދެއްތޯ؟ އެހެންވީމަ ދެން ހަމަ އެ މަސައްކަތް އިރާދަކުރެއްވިއްޔާ ކާމިޔާބު ވެސް ވާނެ،” ރައީސް ޔާމީން ވިދާޅުވި އެވެ.


Covid-19: Swizerland Gai Ves Furabandhu Nimumakah Genes, Aammu Haalathakah Dhaan Thayyaaru Vanee - Vaguthu\nކޮވިޑް-19: ސްވިޒަލޭންޑުގައި ވެސް ފުރަބަންދު ނިމުމަކަށް ގެނެސް އާންމު ހާލަތަކަށްދާން ތައްޔާރުވަނީ\nނުރައްކާތެރި ކޮވިޑް-19 އާއި ގުޅިގެން ސްވިޒަލޭންޑުގައި އަޅާފައިވާ ފުރަބަންދުގެ ފިޔަވަޅުތައް ނިމުމަކަށް ގެނެސް އާންމު ހާލަތަކަށްދާން ތައްޔާރުވާން ފަށައިފިއެވެ.\nކޮވިޑް-19 ފެތުރުން ކޮންޓްރޯލް ކުރުމުގެ ގޮތުން ސްވިޒަލޭންޑުގައި ވެސް މިދިޔަ މަހުން ފެށިގެން ގިނަ ފިޔަވަޅުތައް އަޅާފައި ވެއެވެ. އެގޮތުން އާންމުންނަށް ބޭރަށް ނިކުމެ ނޫޅެވޭ ގޮތަށް އެޤައުމުގެ ގިނަ ސަރަޙައްދުތައް ފުރަބަންދުކޮށްފައި ވެއެވެ.\nމި ފިޔަވަޅުތައް ނިމުމަކަށް ގެނައުމަށް ސްވިޒަލޭންޑުގެ ސަރުކާރުން ނިންމާފައި ވަނީ، ފާއިތުވެދިޔަ ދުވަސްތަކާއި އަޅާބަލާއިރު އެޤައުމުން ބަލި ޖެހޭ މީހުންގެ އަދަދު މަދުވާން ފަށާފައި ވަނިކޮށެވެ. އެޤައުމުން މިގޮތަށް ނިންމާފައި ވަނީ، ކޮވިޑް-19 ގެ ނުރައްކާ ކުރިން އެންމެ ބޮޑުވި އެއް ޤައުމު ކަމަށްވާ ފްރާންސުގައި ވެސް ފުރަބަންދު ނިމުމަކަށް ގެނައުމަށް ނިންމާފައި ވަނިކޮށެވެ.\nސްވިޒަލޭންޑުގެ ސަރުކާރުން މީގެ ކުރިންވެސް ފުރަބަންދުގެ ބައެއް ފިޔަވަޅުތަކަށް ލުއިތަކެއް ދީފައި ވެއެވެ. މި ނިންމުމުގެ ދެވަނަ ފޭސް އެއްގެ ދަށުން ބައެއް ފިޔަވަޅުތައް ނިމުމަކަށް ގެންނަން އެޤައުމުގައި ނިންމާފައި ވަނީ އަންނަ މޭއި މަހުގެ 11 ވަނަ ދުވަހުން ފެށިގެންނެވެ.\nސްވިޒަލޭންޑުގެ އިދާރާތަކުން ބުނެފައިވަނީ، މޭއި 11 ގެ ފަހުން އެޤައުމުގެ ފިހާރަތަކާއި އާންމު ޚިދުމަތްދޭ ތަންތަން ހުޅުވުމުގެ ހުއްދަ ލިބިގެންދާނެ ކަމަށެވެ. މީގެ އިތުރުން އެޤައުމުގައި ހިންގާ ޕްރައިމަރީ ސްކޫލްތަކާއި ސެކަންޑްރީ ސްކޫލްތަކުގެ ކިޔަވައިދިނުންވެސް މޭއި 11 ގެ ފަހުން ފަށާނެ ކަމަށް އެ އިދާރާތަކުން ބުނެފައި ވެއެވެ.\nހަމައެހެންމެ ބޯޑަރުތައް ހުޅުވާލައި އާންމު ދަތުރުފަތުރުތަކަށް ވެސް އަންނަ މަހުން ފެށިގެން އެޤައުމު ހުޅުވާލެވޭނެ ކަމަށް އިދާރާތަކުން ބުނެފައި ވެއެވެ. ފިޔަވަޅުތަކައް ލުއި ދިނުމަށް ސްވިޒަލޭންޑުގެ ސަރުކާރުން ނިންމި ނަމަވެސް ރައްކާތެރިކަމުގެ ގޮތުން އަޅަންޖެހޭ ބައެއް ފިޔަވަޅުތަކަށް ސަމާލުކަން ދިނުމަށް އަންގާފައި ވެއެވެ.\nހަމައެހެންމެ ބޮޑެތި އެއްވުންތައް އެޤައުމުގައި ކުރިޔަށްދިޔުން އަދިވެސް މަނާވާނެއެވެ. ސްވިޒަލޭންޑުން ވަނީ ޖޫން އަށްވަނަ ދުވަހު ތިންވަނަ ފޭސް އެއްގެ ދަށުން، ބައެއް އެހެން ފިޔަވަޅުތަކަށް ވެސް ލުއިދޭނެ ކަން އިއުލާނުކޮށްފައެވެ.\nސްވިޒަލޭންޑުން މިހާތަނަށް ޖުމްލަ 29264 މީހަކަށް ކޮވިޑް-19 ޖެހިފައި ވެއެވެ. އޭގެތެރެއިން 1699 މީހަކު ވަނީ މަރުވެފައެވެ. އެޤައުމުގައި މި ބަލި ޖެހުނު މީހުންގެ ތެރެއިން 22600 މީހުން ބަލިން ރަނގަޅުވެފައިވާ ކަމަށް އިދާރާތަކުން ބުނެއެވެ.


BREAKING: Kulli Haalathu Iulaanu Kuran MDP Gaumee Majilis Ah Nasheed Ge Garaareh - Vaguthu\nކުއްލި ހާލަތު އިއުލާން ކުރަން އެމްޑީޕީގެ ގައުމީ މަޖިލީހަށް ނަޝީދުގެ ގަރާރެއް\nއެމްޑީޕީ ގައުމީ މަޖިލީހުގެ ޖަލްސާއެއްގައި ނަޝީދު ވާހަކަފުޅު ދައްކަވަނީ --- ވަގުތު އިމޭޖްސް/ އަޝްހާދު އަބްދުﷲ\nރާއްޖޭގައި ކުއްލި ނުރައްކަލުގެ ހާލަތު އިއުލާނު ކުރަން ގޮވާލާ ނިރުބަވެރިން ހައްޔަރުކުރުމުގެ ފުރުސަތު ފުލުހުންނަށް ދިނުމަށް ގޮވާލައި އެމްޑީޕީގެ ގައުމީ މަޖިލީހަށް އެ ޕާޓީގެ ރައީސް މުހައްމަދު ނަޝީދު މިރޭ ގަރާރެއް ހުށަހަޅުއްވަން ނިންމަވައިފިއެވެ.\nއެމްޑީޕީގެ ގައުމީ މަޖިލީހުގެ ބައްދަލުވުމެއް މިރޭ 9:00ގައި ބޭއްވުމަށް ވަނީ ނިންމާފައެވެ.\nއެމަނިކުފާނު މިގޮތަށް ނިންމެވިއިރު، ރާއްޖޭގައި ކުއްލި ނުރައްކަލުގެ ހާލަތު އިއުލާންކޮށް ހަރުކަށި ފިކުރުގެ މީހުން ހައްޔަރު ކުރަން މިއަދު މެންދުރު ފަހު އެމަނިކުފާނު ވަނީ ގޮވާލައްވާފައެވެ.\nމިދިޔަ މެއި މަހުގެ ހަވަނަ ދުވަހުގެ ރޭ ނަޝީދު އަވަހާރަކޮށްލަން ދިން ބޮމުގެ ހަމަލާއިން އެމަނިކުފާނުގެ ހަށިކޮޅަށް ލިބިވަޑައިގެންނެވި ޒަޚަމްތަކުގެން ފަސޭހަފުޅު ވި ފަހުން އެމަނިކުފާނު ގެންދަވަނީ ހަރުކަށި ފިކުރާއި ނިރުބަވެރިކަމާ ދެކޮޅަށް ސަރުކާރަށް މަސައްކަތް ނުކުރެވޭ ކަމަށް ވިދާޅުވަމުންނެވެ.\nނަޝީދު ހުށަހަޅުއްވާ އެ ގަރާރުގައި ވަނީ ރޭ ފުލުހުންނާއި، ޕީޖީ ދެއްވި މައުލޫމާތުގެ އަލީގައި، ސަރުކާރު އަމަލު ކުރަންވީގޮތް ކަމަށް އެމްޑީޕީން ދެކޭ ގޮތް ހާމަކުރާ ކަމަށެވެ.\nއެއީ ކުއްލި ނުރައްކާ އިއުލާނުކޮށް، ނިރުބަވެރިން ހައްޔަރު ކުރުމުގެ ފުރުސަތު ފުލުހުންނަށް ދިނުމަށް އެމްޑީޕީ އިގްރާރު ވުމަށް އެ ގަރާރުގައި ވެއެވެ.\nއެމްޑީޕީގެ ވަޓްސް އެޕް ގްރޫޕްއަކަށް މިއަދު ނަޝީދު ފޮނުއްވި މެސެޖެއްގައި ވިދާޅުވީ ރައީސް އިބްރާހީމް މުހައްމަދު ސޯލިހް ލީޑް ކުރައްވަން ނުކުންނަވަން އަދި އެއް ފަހަރު އެމަނިކުފާނު ގޮވާލައްވާ ކަމަށެވެ.\nމި ގޮތުން ހޯމް މިނިސްޓްރީ ވެސް ރައީސްގެ ބެލުމުގެ ދަށަށް ގެންނަވަން ޖެހޭ ކަމަށް ނަޝީދު ވިދާޅުވިއެވެ. އަދި ރާއްޖޭގައި ކުއްލި ނުރައްކަލުގެ ހާލަތު އިއުލާން ކުރަން ވެސް ޖެހޭ ކަމަށް ނަޝީދު ވިދާޅުވިއެވެ.\n"ހަރުކަށި ފިކުރުގެ މީހުން ވަރަށް ގިނަ ވެއްޖެ، އެފަދަ މީހުންނަށް ބާރު ލިބޭ ގޮތަށް ވާހަކަ ދައްކާ މީހުން ވެސް ގިނަ ވެއްޖެ، މިފަދަ ގިނަ މީހުން ހައްޔަރު ކުރަން ބޭނުންތެރި،" ނަޝީދު ލިޔުއްވާފައިވެއެވެ.\nޖުލައި 25, 2021 20:43\nބުއްޅަބެޔަކީ އަބަދުވެސް ހަމަނުޖެހުމަށް ބާރުއަޅާ މީހެއް! މީނަގެ ވެރިކަމުގެ3އަހަރުވެސް ދިޔައީ އެބީދައިން! މިހާރުވެސް ގައިމު އިދިކޮޅަކުން ކަމެއް ކުރަނީކީނޫން! އެކަމާ ފޫހިވެގެން ހަމަނުޖެހުން ހިންގާނެގޮތެއް ނޭގިގެން ލޮލަށް ނިދިނައިސްގެން އެ އުޅެނީ!\nޖުލައި 25, 2021 20:54\nމަށަށް ހީވަނީ މިމީހާ ރަނގަޅަށްވެސް މޮޔަވެއްޖެހެން\nކުއްލި ނުރައްކަލުގެ ހާލަތު އިއުލާންކޮށް ނަޝީދުއާއި ކިރިޔާ ވެސް ދެކޮޅުވާ މީހުން ހައްޔަރުކުރުން ބޭނުމަކީ. މީ ހަމަ ޑިކްޓޭޓަރެއް.\nޖުލައި 25, 2021 21:01\nބުނަންތަ ވާހަކައެއް. ޢަ ރެމެން އާދައިގެ ރައްޔިތުން އީދަށް ފަހު އެނބު ރި ރަށަށް މިއަންނަނީ ހަމަޖެހިލައިގެން. ރާއްޖޭގެ މަސް ރަހު ގޯސްކު ރަން މިވަގުތު ނޫޅޭ ސިޔާސީ މީހާ. ތިކަހަލަ ސްޓަންޓް ޖައްސާ އިންތިޙާބު ތެ ރޭ. މިވަގުތު ކަމެއް ކު ރަން ބޭނުންނަމަ ގައުމު ރަނގަޅަށް ހިންގާފައި ހަގީގަތުގައި ބޯހިޔާވަހިކަން ބޭނުންވާ މީހުންނަށް އެކަން ފޯ ރުކޮށްދީ. ޢަނެއްކާވެސް މުއްސަންދިންއަކަށް ނޫން ގޯތިދީ ހުސްކު ރާނީ.\nޖުލައި 25, 2021 21:02\nވިހޭއިރު މަހަށް ބެއްޓުން ތަންތަމީ؟؟ ހޭބަލިނުވޭ ބޭނުންއެއްޗެއް ނުހެދޭނެ\nޖުލައި 25, 2021 21:36\nއޭ އޭ ކިހިނެތް ވެގެން ހޭބަލިވެގެން ތިތެޅި ބާލަނީ؟ އެއްކަމެއްވެސް ނުކުރެވޭނެ. ދިވެހިރާއްޖޭގެ ގާނޫނުތަކާ ޚިލާފަށް އެމްޑީޕީއަކަށް ކުއްލިނުރައްކަލުގެ ހާލަތު އިއުލާނެއް ނުކުރެވޭނެ. ރާއްޖޭގެ ރައީސުލްޖުމްހޫރިއްޔާއާ ދެކޮލާށް ގާނޫނާ ޚިލާފަށް ކުރާ ކޮންމެ އަމަލަކީ ބަޣާވާތެއް. އެމްޑީޕީއަށް ބަޣާވާތެއް ގެންނާކަށް ފުރުސަތެއް ނުދެވޭނެ.\nޖުލައި 25, 2021 21:58\nރާއްޖޭގައި ކުއްލިހާލަތު އިއުލާން ކުރ ރަން ތާއީދު ނުކު ރަމެވެ.\nކުއްލިހާލަތު އިއުލާން ކުރ ރަންޖެހޭ ހާލަތެއް ރާއްޖޭގައި ނެތެވެ މުޅި ރާއްޖޭގެ ކޮންޓް ރޯލާއި އާ ރާއި ބާ ރު އެންމެ\nމީހަކަށް އޮވެގެން ނުވާނެއެވެ.\nޖުލައި 25, 2021 22:01\nމީނާއަކީ ހަމަ އެންމެ މިޒަމާނުގެ ސާފުސީދާ ޑިކްޓޭޓަރެއް!\nޖުލައި 25, 2021 22:20\n"އިސްލާމީ ޞައްޚަ އަޤީދާއަކީ ކޮބައިކަން ރޯފިލައި، ތައުޙީދު(ﷲ ގެ އެއްކައުވަންތަކަން) މަޢު ރިފާކޮށް ދެނެގަނެގެން މެނުވީ ލާދީނީ ސިޔާސީ ކަނު ތަބާވުންތަކުން މީހާ ސަލަމަތެއް ނުވާނެ"\nޝައިޚް މުޙައްމަދު ޝާފިޢު\nޖުލައި 25, 2021 22:26\nމީ މުޑު ފުރެޑިގެން ހިނގާ މީހެއް..!\nޖުލައި 25, 2021 22:35\nހަ ރުކަށި މީހުން ހައްޔަ ރު ކުރަންޏަ އެއްމެ ފުރަތަމަ އިން ވެސް އަންނި ހައްޔަރު ކު ރަންވީ... މިގައުމު ހަލާކު ކޮއްފި ތި ވެ ރިކަން ނުލިބެގެން ތެޅިބާލާ ބޮޑުވަޒީ ރަކާ ހެދި\nޖުލައި 26, 2021 01:55\nބުއްޅަބޭ ހައްޔަރުކޮށްފައި ކުއްލިހާލަތު އިއުލާން ކު ރަންވީ. ތިޔަ ގޮތައް ތެޅިބާލަންޏާ ހައްތާ އޮ ރިޔާން ވާނީ\nޖުލައި 26, 2021 12:23\nރައިތުން ނިކުމެ ނަޝީދު މިގައުމުން ޞެރުކުރަން ވީ މީގައުމައް އޮތް ދުއްޕާނެއް\nޖުލައި 26, 2021 13:08\nނުފޯރާފޮތިން ފޫގެޅީމާ ފެންނާނީ.......


ޕިކަޕް ބޭނުންކުރުމާ ބެހޭ އުޞޫލް އާންމު ކުރުމާބެހޭ\nޕިކަޕް ބޭނުންކުރުމާ ބެހޭ އުޞޫލް އާންމު ކުރުމާބެހޭ:\nދާންދޫ ކައުންސިލްގެ ޕިކަޕް ބޭނުންކުރުމާ ބެހޭ އުޞޫލު މިއިއުލާނާއެކު އާންމު ކުރެވިފައިވާ ވާހަކަ މައުލޫމާތައްޓަކައި ދަންނަވަމެވެ.\nޕިކަޕް ބޭނުންކުރުމާ ބެހޭ އުޞޫލް -2017\nމިއީ، ދާންދޫ ކައުންސިލްގެ އިދާރާގެ ރަޖިސްޓްރީ ނަމްބަރ: C1A4011 (G4011)ޕިކަޕް ދުއްވުމާއި ، ބެލެހެއްޓުމާއި އަދި ބޭނުން ކުރުމާއި ބެހޭގޮތުން ދާންދޫ ކައުންސިލްގެ 3ވަނަ ދައުރުގެ6ޢާންމު ޖަލްސާއިން ފާސްކޮށްގެން ޢަމަލުކުރުމަށް ނިންމާފައިވާ ދާންދޫ ކައުންސިލްގެ އިދާރާގެ ޕިކަޕް ބޭނުން ކުރުމާބެހެ އުޞޫލެވެ.\nދާންދޫ ކައުންސިލްގެ އިދާރާގެ ރަޖިސްޓްރީ ނަމްބަރ: C1A4011 (G4011) ޕިކަޕް ބަލަހައްޓައި ދުވަންވާނީ، މިފަދަ އުޅަނދު ދުއްވުމުގެ ލައިސަންސް އޮންނަ ފަރާތަކުންނެވެ.\nމި ޕިކަޕް ދުއްވުމަށް ހަވާލުކުރެވިފައިވާ ޑްރައިވަރު ނުވަތަ ޕިކަޕް ދުއްވުމަށް އެއިރަކު ކައުންސިލް އިން ހަވާކުރާމީހަކު އެއްވެސް އާންމު ފަރާތަކަށް މި ޕިކަޕް ދުއްވަން ދީގެންނުވާނެއެވެ.\nމި އުޞޫލަށް ޢަމަލު ކުރަންފަށާނީ މި އުޞޫލު ގެޒެޓުގައި ޝާއިޢު ކުރާ ދުވަހުން ފެށިގެންނެވެ.\nޕިކަޕް ދުއްވަންވާނީ ކަމާއި ގުޅޭގޮތުން ހެދިފައިވާ އެންމެހާ ޤާނޫނުތަކާއި ޤަޥާޢިދު ތަކާއި އަދި އުޞޫލުތަކާއި އެއްގޮތަށެވެ. ޤާނޫނާއި ޤަޥާޢިދާއި އަދި އުޞޫލުތަކާއި ޚިލާފަށް މި މިކަޕް ދުއްވައިގެން އެ ފަރާތަކުން ނަގަންޖެހޭ ޒިންމާއެއް ދާންދޫ ކައުންސިލްގެ އިދާރާއިން ނުނަގާނެއެވެ. އެ ޒިންމާއެއް ނަގަންވާނީ ޤަޥާޢިދާއި ޚިލާފުވީ ފަރާތަކުންނެވެ.\nޕިކަޕް ދޮވެ ސާފުކޮށް ބެލެހެއްޓުމަކީ ޕިކަޕް ބެލެހެއްޓުމާއި ހަވާލުވެ އަދި ދުއްވާ ފަރާތްތަކުން ނުވަތަ ޕިކަޕް ބޭނުން ކުރާ ނިޒާމުގައި މަސައްކަތް ކުރާ މުވައްޒަފުން އުފުލަންޖެހޭނެ ޒިންމާއެކެވެ.\nޕިކަޕް މަރާމާތު ކުރަންޖެހޭނީ ކައުންސިލް އިދާރާގެ ޚަރަދުގައެވެ. ނަމަވެސް ދުއްވާމީހާގެ އިޙުމާލުން ލިބޭ ގެއްލުން ތަކުގެ ޒިންމާ ނަގަންޖެހޭނީ އެފަރާތަކުންނެވެ. މިފަދަ ގެއްލުންތަކުގެ މަރާމާތު މިއިދާރާއިން ކުރާކަށް ނުޖެހޭނެއެވެ.\nޕިކަޕްގެ އަހަރީފީ އާއި އަދި އެހެނިހެންވެސް ފީތަށް ދައްކަންޖެހޭނީ ކައުންސިލް އިދާރާއިންނެވެ.\nޕިކަޕް ދުއްވުމަށް ބޭނުންވާ ތެޔޮ އަޅާނީ ދާންދޫ ކައުންސިލްގެ އިދާރާގެ ޚަރަދުގައިއެވެ.\nޕިކަޕް ބޭނުން ކުރާނީ ރައްކާތެރި ކަމާއި އެކު ކުނި އުކުލުމާއި ކުނި ނައްތާލުމަށް އެކަށައެޅިފައިވާ ނިޒާމުގެ ދަތު ތަކަށާއި އަދި ކައުންސިލަށް އާމްދަނީ ލިބޭ އެނޫންދަތުރު ތަކުގައިއެވެ.\nރައްކާތެރި ކަމާއި އެކު ކުނި އުކުލުމާއި ކުނި ނައްތާލުމަށް އެކަށައެޅިފައިވާ ނިޒާމުގެ އިތުރުން މި ޕިކަޕް އިން ކުރާ އިތުރު ދަތުރުތަކަށް ތިރީގައި މިދަންނާ ރޭޓުން ދާންދޫ ކައުންސިލްގެ އިދާރާއަށް ކުލި ދައްކަންވާނެއެވެ.\nކުނި އުކާލުމުގެ ނިޒާމުގެ އިތުރުން ޕިކަޕް ދަތުރެއް ކުރާނީ ކުރާ ކޮންމެ ދަތުރަކަށް (ލޮނުވެލި ފިޔަވައި) 50.00ރުފިޔާގެ ރޭޓުންނެވެ.\nޕިކަޕްގެ ޑްރައިވަރު ފިޔަވައި މަސައްކަތު މުވައްޒަފުން ބޭނުންކޮށްގެން ލޮނުވެއްޔާއި އަދި ބަސްތާތަކުގައި ބަންދުކޮށްފައިވާ ތަކެތި ފިޔަވައި ބަރުކޮށްގެން ދަތުރު ކުރާނަމަ ކުރާ ކޮންމެ ދަތުރެއް ކުރެވޭނީ 80.00ރުފިޔާގެ ރޭޓުންނެވެ.\nޕިކަޕްގެ ޑްރައިވަރު ފިޔަވައި މަސައްކަތު މުވައްޒަފުން ބޭނުންކޮށްގެން ލޮނުވެއްޔާއި އަދި ބަސްތާތަކުގައި ބަންދުކޮށްފައިވާ ތަކެތި ބަރުކޮށްގެން ދަތުރު ކުރާނަމަ ކުރާ ކޮންމެ ދަތުރެއް ކުރެވޭނީ 150.00ރުފިޔާގެ ރޭޓުންނެވެ.\nލޮނު ވެލި ބަރުކޮށްގެން ދަތުރެއް ކުރާނީ ދަތުރެއް -/70ރުފިޔާގެ ރޭޓުންނެވެ.\nޕިކަޕަށް ތަކެތި ލޯޑް ކުރާނީ 1 ޓަނަށްވުރެ ބަރުނުވާ ގޮތަށެވެ.


BREAKING | Covid-19: India In Ithuru 18000 Meehaku Fassive, Ithuru 401 Maru - Vaguthu\nކޮވިޑް-19: އިންޑިއާއިން އިތުރު 18000 މީހަކު ފައްސިވެ، އިތުރު 401 މަރު\nމިއަހަރު ކުރީކޮޅުން ފެށިގެން މުޅި ދުނިޔެއަށް ނުރައްކާ ކުރަމުންދާ ކޮވިޑް-19 ޖެހިގެން އަވައްޓެރި އިންޑިއާއިން އިތުރު 401 މީހަކު މަރުވެއްޖެ އެވެ. މިއީ މިހާތަނަށް އެޤައުމުން އެއް ދުވަހެއްގައި މި ބަލީގައި ހަތަރުވަނައަށް އެންމެ ގިނަ ބަޔަކު މަރުވި ފަހަރެވެ.\nއިންޑިއާއިން މިދިޔަ 24 ގަޑިއިރު ތެރޭގައި އިތުރު ގިނަ އަދަދެއްގެ ބަޔަކު މަރުވުމާއެކު އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 15,308 އަށް އަރާފައެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިންޑިއާއިން މިދިޔަ 24 ގަޑިއިރު ތެރޭގައި އިތުރު 18,183 މީހަކަށް އަލަށް މި ބަލި ޖެހިފައި ވެއެވެ. މިއީ މިހާތަނަށް އެޤައުމުން އެއް ދުވަހެއްގައި އެންމެ ގިނަ ބަޔަކަށް ބަލި ޖެހުނު ކަމަށް ރެކޯޑް ކުރެވުނު ފަހަރެވެ. މިއާއެކު މިހާތަނަށް އިންޑިއާއިން ކޮވިޑް-19 އަށް ފައްސިވީ މީހުންގެ އަދަދު މިހާރު ވަނީ 491,168 އަށް އަރާފައެވެ.\nދުވަހެއް ދުވަހަކަށް ކޮވިޑް-19 ނުރައްކާ އިންޑިއާގައި ބޮޑުވަމުން އަންނައިރު އިންޑިއާއަކީ މިހާރު މުޅި ދުނިޔެއިން ވެސް އެންމެ ހަލުވިކަމާއެކު މި ބަލި ފެތުރޭ އެއް ޤައުމެވެ. މިގޮތުން ފަހުގެ މަޢުލޫމާތުތަކުން ހާމަވާ ގޮތުން އެޤައުމަކީ މިވަގުތު މުޅި ދުނިޔެއިން ތިންވަނައަށް ބަލީގެ ނުރައްކާ އެންމެ ބޮޑުވެފައިވާ ޤައުމެވެ.\nއިންޑިއާގައި ކޮވިޑް-19 ފެތުރޭ މިންވަރު އިންތިހާއަށް އިތުރުވެ، ބަލި ކޮންޓްރޯލް ކުރުމަށް ކުރާ މަސައްކަތް ނާކާމިޔާބުވެފައި ވާއިރު އެޤައުމަކީ މިހާރު ދުނިޔެއިން ހަތަރުވަނައަށް އެންމެ ގިނަ ބަޔަކު މި ބައްޔަށް ފައްސިވެ، އަށްވަނައަށް އެންމެ ގިނަ ބަޔަކު މަރުވި ޤައުމެވެ. މިއާއެކު އެޤައުމު ވެފައި ވަނީ ދެކުނު އޭޝިއާ ސަރަޙައްދުން ބަލީގެ ނުރައްކާ އެންމެ ބޮޑު ޤައުމަށެވެ.\nމިހާތަނަށް އިންޑިއާއިން ކޮވިޑް-19 އަށް ފައްސިވީ މީހުންގެ ތެރެއިން 285,664 މީހަކު ވަނީ ބަލިން ރަނގަޅުވެފައެވެ. އަދި މިހާރު އެޤައުމުގައި ފަރުވާދޭ މީހުންގެ ތެރެއިން 8944 މީހެއްގެ ހާލު ސީރިއަސްއެވެ. އެމެރިކާ ފިޔަވައި ދުނިޔެއިން އެންމެ ގިނަ ބަޔަކަށް ސީރިއަސް ހާލުގައި ފަރުވާދެމުންދާ ޤައުމަކީ އިންޑިއާއެވެ.\nއިންޑިއާއިން އެންމެ ފުރަތަމަ ކޮވިޑް-19 ފެނިފައި ވަނީ މިއަހަރުގެ ޖެނުއަރީ މަހުގެ 30 ވަނަ ދުވަހުއެވެ. އެޤައުމަށް ބަލީގެ ނުރައްކާ އިތުރުވާން ފެށީ މިދިޔަ މޭއި މަހުން ފެށިގެންނެވެ. އޭގެފަހުން އެޤައުމުން ބަލި ޖެހޭ މީހުންނާއި މަރުވާ މީހުންގެ އަދަދު އަންނަނީ ދުވަހެއް ދުވަހަކަށް އިތުރުވަމުންނެވެ.


ކުވައިތުގެ އަމީރު ޝައިޚް ޞަބާހް އަލް ޖާބިރު އަލް ޞަބާޙް ދެމިއޮތުމުގެ ޢާލަމަށް ސަތުރުކުރައްވައިފިކަން ކުވައިތުން މިއަދު ހާމަކޮށްފިއެވެ. އެމަނިކުފާނު ވަނީ ކުވައިތުގެ ވެރިކަން ދިގުމުއްދަތެއްގައި ކުރައްވައިފައެވެ.\nއަވަހާރަވުމުން "އަލްޖަޒީރާ" ފަދަ ބައެއް ނޫސްތަކުން ބުނެފައިވަނީ ގެއްލިގެން އެދިއައީ މުސްލިމް ޤައުމުތަކުގެ މެދުގައި ޞުލްޙަ ޤާއިމުކުރެއްވުމަށް މަސައްކަތްކުރެއްވި "ޕީސްމޭކަރ" ކަމަށެވެ.\nކުވައިތަކީ އެޤައުމުގެ މުއްސަނދިކަން މުސްލިމް އެހެން ޤައުމުތަކާއި ޙިއްޞާކުރަމުން އަންނަ ޤައުމެކެވެ. އެގޮތުން ރާއްޖެއަށްވެސް އަންނަނީ އެހީތެރިކަން ފޯރުކޮށްދެމުންނެވެ.\n1929 ވަނަ އަަހަރު ދުނިޔޭގެ އަލިކަން ދެކެވަޑައިގެންނެވި އަމީރު ވަނީ 2003 ވަނައަހަރު ބޮޑުވަޒީރުކަން ލިބިވަޑައިގަތުމާއި ހަމައަށް ޚާރިޖީވަޒީރުކަން 40 އަހަރު ކުރައްވައިފައެވެ. އަވަހާރަވީއިރު އުމުރުފުޅަކީ 91 އަހަރެވެ.\nޙަޔާތްޕުޅުގެ ގިނަ ދުވަސްތައް ހޭދަކުރެއްވެވީ އަނބިކަނބަލަކު ނެތި ގިނިކަންޏާއެވެ. ލިބިވަޑައިގެންނެވި ހަމައެކަނި އަންހެން ދަރިކަނބަލުން ވަނީ ކެންސަރުގެ ޢާލާސްކަންފުޅުގައި 2002 ވަނަ އަހަރު އަވަހާރަވެފައެވެ. ދުނިޔޭގައި ތިއްބެވީ2ފިރިހެން ބޭފުޅުންނެވެ.


Bangee ge adu madu kuran Netanyahu thaaeedhu kuravvaifi | Mihaaru\n14 ނޮވެމްބަރ 2016 - 12:309comments\nއިޒްރޭލުގެ ހަރުކަށި ބޮޑު ވަޒީރު ވިދާޅުވީ ބަންގީގެ އަޑު ގަދަވުމުން ވަރަށް ގިނަ ޝަކުވާ އޭނާ އަށް ލިބެމުންދާ ކަމަށެވެ.\nބަންގީގެ އަޑު މަޑުކުރުމާ ބެހޭ ގޮތުން ތައްޔާރުކޮށްފައިވާ ބިލާ ބެހޭ ގޮތުން ސަރުކާރުގެ ކޮމިޓީއެއްގައި އިއްޔެ ހަވީރު ވަނީ މަޝްވަރާކޮށްފަ އެވެ. އިޒްރޭލުގެ މީޑިއާތަކުން ބުނި ގޮތުގައި ބިލް ފާސްކޮށްފި ނަމަ މިސްކިތްތަކުގައި އަޑު ގަދަކުރާ ބޭނުންކޮށްގެން ފަސް ވަގުތު ބަންގި ގޮވުން ހުއްޓުމަކަށް އަންނާނެ އެވެ. ހުރިހާ ދީންތަކެއްގެ މީހުންނަށް ވެސް މި ގާނޫނު ހިންގި ނަމަވެސް އެކަމުގެ އެންމެ ބޮޑު ގެއްލުމެއް ފޯރާނީ މުސްލިމުންނަށެވެ.\nއިޒްރޭލުގެ ބޮޑު ވަޒީރު ނަތަންޔާހޫ ވިދާޅުވަނީ ބަންގީގެ އަޑު މަޑު ކުރަނީ ޝަކުވާ ބޮޑުވުމުން ކަމަށް. --ފޮޓޯ:އޭޕީ\nކެބިނެޓުގެ ބައްދަލުވުމުގައި ނަތަންޔާހޫ ވިދާޅުވީ އަޅުކަން ކުރާ ގެތަކުން ޕީއޭ ސިސްޓަމް ބޭނުންކޮށްގެން ނަމާދަށް ގޮވާލާ އަޑު ގަދަވުމުން ހުރިހާ ދިމާއަކުން ވެސް ޝަކުވާ ހުށަހަޅާ ކަމަށެވެ.\n"އަޑު ގަދަވުމުންވާ އުނދަގުލުން އިޒްރޭލުގެ ކޮންމެ މީހަކު ވެސް ސަލާމަތްކޮށްދޭނަން،" ނަތަންޔާހޫ ވިދާޅުވި އެވެ.\nއިޒްރޭލުގެ ޑިމޮކްރެސީ އިންސްޓިޓިއުޓުގެ ނަސްރީން ހަދާދު ހާޖް ޔަހުޔާ ނޫހެއް މެދުވެރިކޮށް ޚިޔާލު ފާޅުކުރި ގޮތުގައި މި ބިލުގެ ބޭނުމަކީ އަޑު މަޑު ކުރުން ނޫން ކަމަށާއި އޭގެ ބަދަލުގައި މުޖްތަމައުގެ ތެރޭގައި އަޑު ގަދަ ކުރުން ކަމަށެވެ. އަދި އިޒްރޭލުގެ ކަނާތު ފިޔައިގެ ސިޔާސީ ފަރާތްތަކުން ދަނީ ބަންގީގެ އަޑު މަޑުކޮށްގެން ޔަހޫދީންގެ ކިބައިން ސިޔާސީ ފައިދާ ނަގަން މަސައްކަތް ކުރަމުން ކަމަށެވެ.\nއިތުރު ލިޔުންތައް މެދު އިރުމަތި އިޒްރޭލް ބިންޔާމިން ނަތަންޔާހޫ